ভূৱা মাৰ্কশ্বিট আৰু প্ৰমাণপত্ৰৰে চাকৰিৰপৰা অৱসৰ পৌৰসভাৰ মুখ্য সহায়কৰ | প্ৰথম খবৰ\nHome/ অসম/ভূৱা মাৰ্কশ্বিট আৰু প্ৰমাণপত্ৰৰে চাকৰিৰপৰা অৱসৰ পৌৰসভাৰ মুখ্য সহায়কৰ\nভূৱা মাৰ্কশ্বিট আৰু প্ৰমাণপত্ৰৰে চাকৰিৰপৰা অৱসৰ পৌৰসভাৰ মুখ্য সহায়কৰ\nপ্ৰথম খবৰ, লামডিং: ৰাজ্যত এতিয়া ইটোৰ পাছত সিটোকৈ ভুৱা প্ৰমাণপত্ৰৰে চাকৰি লোৱাৰ কেলেংকাৰি পোহৰলৈ আহিছে ৷ এপিএচচি কেলেংকাৰিয়ে ৰাজ্য কঁপাই যোৱাৰ সময়তে এইবাৰ আন এক ঘটনা পোহৰলৈ আহিছে৷\nএই ঘটনা পোহৰলৈ আহিছে এইবাৰ হোজাই জিলাৰ লামডিঙত৷ গোটেই জীৱন ভূৱা মাৰ্কশ্বিট আৰু প্ৰমাণপত্ৰৰে চাকৰি কৰি জীৱন কটালে লামডিঙৰ এইজন মহাপুৰুষে ৷ নাম প্ৰশান্ত চৌধুৰী৷ লামডিং পৌৰসভাৰ মুখ্য সহায়ক৷ ৩০ নবেম্বৰত তেওঁৰ চাকৰিৰ সময় শেষ৷ তেনেসময়তে পোহৰলৈ আহিছে এক ভয়ংকৰ তথ্য৷\nলামডিং পৌৰসভাৰ সভানেত্ৰীগৰাকীয়ে হঠাতে তেওঁৰ মাৰ্কশ্বিট আৰু প্ৰমাণপত্ৰ দেখি হতভম্ব হৈ পৰে৷ কিয়নো ১৯৭৫ চনতে পাছ কৰা প্ৰশান্তৰ মেট্ৰিকৰ প্ৰমাণপত্ৰখনত লিখা আছে ১৫৬ আৰু নম্বৰৰ ঠাইডোখৰ সম্পূৰ্ণ উকা৷ সেইখন দেখি লগে লগে সভানেত্ৰীগৰাকীয়ে প্ৰশান্ত চৌধুৰীয়ে পঢ়া বিদ্যালয়খনত গৈ পুৰণি তথ্য বিচৰাত তাত পাছ বুলিয়ে লিখা আছিল যদিও লামডিং পৌৰসভাৰপৰা এইখন চিঠি ছেবালৈ প্ৰেৰণ কৰে আৰু তাৰ উত্তৰত ছেবাৰপৰা প্ৰশান্ত চৌধুৰীৰ সকলো প্ৰমাণপত্ৰ আৰু মাৰ্কশ্বিট ভূৱা বুলি উত্তৰ আহে৷\nতাৰ পাছতেই সমগ্ৰ লামডিঙত চাঞ্চল্যৰ সৃষ্টি হয় আৰু পৌৰসভাৰ সভানেত্ৰী স্বস্তিকা ৰাউতে লামডিং আৰক্ষী থানাত প্ৰশান্ত চৌধুৰীৰ বিপক্ষে ২১০/১৭ নম্বৰত গোচৰ ৰুজু কৰে আৰু তাৰফলত প্ৰশান্ত চৌধুৰীক বিচাৰি আৰক্ষীও আহি উপস্থিত হয়হি লামডিং পৌৰসভাত।\nকিন্তু তেওঁ চিকিৎসাৰ বাবে গুৱাহাটীলৈ যোৱা বুলি জানিব পৰাত আৰক্ষী উভতি যায়৷ প্ৰশ্ন হৈ ভূৱা ছাৰ্টিফিকেট লৈ কিদৰে এজন মানুহে ইমান বছৰ ধৰি চাকৰি কৰিলে? এই দুৰ্নীতিৰ কথা ইমান বছৰে কিয় পোহৰলৈ নাহিল? ব’ৰ্ডৰপৰা প্ৰশান্তৰ প্ৰমাণপত্ৰ ভুৱা বুলি আহাৰ বিপৰীতে লামডিং নেচেনেল উচ্চতৰ মাধ্যমিক বিদ্যালয়ৰ তথ্যত কিদৰে পাছ কৰা বুলি লিখিত আহিল?\nআমচাঙত পুনৰ চলিব উচ্ছেদ\nশীতৰ সময়ত চুলিৰ যতন\nওদালগুৰিত কৃষি বিভাগৰ কৰ্মচাৰী অপহৰণ\nগো মাংস কটাক লৈ সংঘাত: আহত দুই মহিলা\nবৰহোলাত ন্যাৰ্য প্ৰাপ্যৰ দাবীত মজদুৰ সংঘৰ ধৰ্ণা\nকপিলী দলঙে জ্বলা কলা খুৱাইছে জনসাধৰণক\nবৰছলাৰ অৰিয়ান্টলিত বিধ্বস্ত পকী পথ ,পথৰ মাজত সৃৃৃৃষ্টি হৈছে পুখুৰী\nকয়লা পৰিবাহী ট্ৰাকৰ পাৰ্কিং স্থান স্থানান্তৰৰ বাবে দামৰা বাসীৰ দাবী\nঅচিৰেই গুৱাহাটীবাসীয়ে ঘৰে ঘৰে লাভ কৰিব আৰ্চেনিক -ফ্ল’ৰাইডমুক্ত পানী\nজনপ্ৰিয় তাবলাৰ প্ৰশিক্ষক জোন কোঁৱৰৰ অকাল মৃত্যঃ অনুষ্ঠান-প্ৰতিষ্ঠানৰ শোক\nকৃতী ছাত্ৰী দিপাঞ্জলী ফুকনলৈ যুৱ সাংবাদিক সন্থা ,অসমৰ অভিনন্দন\nসাংবাদিকক পৰেশ বৰুৱাৰ ধমক\nজনপ্ৰিয় গায়িকা ময়ুৰী দত্তৰ খং\nপৰাগমণি আদিত্যৰ লেখা: চিন্তনীয়\nঢেকীয়াজুলিত বিকল পানী যোগান আঁচনি\nমঞ্চত পৰিচিত গায়িকা ভিতালীয়ে কাজিৰঙালৈ কঢ়িয়ালে সুনাম


১৫ জুনত ঘৰলৈ অহাৰ কথা আছিল দেউতা... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\n১৫ জুনত ঘৰলৈ অহাৰ কথা আছিল দেউতা…\nশ্বহীদ হ’ল অসমৰ আন এজন বীৰ সন্তান। দেশ মাতৃৰ বাবে উচৰ্গা কৰিলে প্ৰাণ। জম্মু-কাশ্মীৰৰ অনন্তনাগত ১২ জুন, ২০১৯ৰ আবেলি তহল দি আছিল এটা নিৰাপত্তাৰক্ষীৰ দলে। অনন্তনাগৰ কেপি ৰোডত কৰ্তব্যৰত নিৰাপত্তাৰক্ষীৰ দললৈ লক্ষ্য কৰি সন্ত্ৰাসবাদীয়ে দলিয়াই দিলে এটা গ্ৰেণেড।\nঅতৰ্কিতে ১২ জুনত সন্ত্ৰাসবাদীয়ে চলালে আক্ৰমণ…\nজম্মু-কাশ্মীৰত কৰ্মৰত অসমৰ এজন চি আৰ পি এফৰ জোৱানে অসমীয়া প্ৰতিদিনৰ ডিজিটেল সংস্কৰণক জানিবলৈ দিয়া মতে, মুখত ক’লা কাপোৰ বান্ধি আহিছিল দুজনীয়া সন্ত্ৰাসবাদীৰ দলটো। গ্ৰেণেড দলিয়াই লগত অনা মৰাণাস্ত্ৰৰে ধাৰাসাৰ গুলীবৰ্ষণ কৰিছিল সন্ত্ৰাসবাদী দুটাই।\nনিৰাপত্তাৰক্ষীৰ গুলীত নিহত হৈছিল এটা সন্ত্ৰাসবাদী…\nএই আক্ৰমণৰ পাছতে বহু সময় ধৰি সন্ত্ৰাসবাদী আৰু নিৰাপত্তাৰক্ষীৰ মাজত গুলীবৰ্ষণ হৈছিল। সমগ্ৰ পথছোৱাত আবদ্ধ হৈ পৰিছিল যান বাহন। এই আক্ৰমণত নিহত হৈছিল ৫ জনকৈ চি আৰ পি এফৰ জোৱান।\nসন্ত্ৰাসবাদীৰ গুলীত শ্বহীদ হোৱা ৫ চি আৰ পি এফৰ জোৱান-বিষয়া\nনিহত সকল আছিল কনিষ্টবল সঞ্জীৱ যাদৱ, এএছআই ৰমেশ কুমাৰ, এএছআই নিৰোদ শৰ্মা, কনিষ্টবল মহেশ কুমাৰ কুশ্বৱাহা আৰু কনিষ্টবল সতীন্দ্ৰ কুমাৰ। শ্বহীদ জোৱানসকলৰ দুজন উত্তৰ প্ৰদেশৰ, এজন হাৰিয়ানাৰ, এজন মধ্যপ্ৰদেশৰ আৰু আনজন আছিল অসমৰ বীৰ সন্তান নিৰোদ শৰ্মা।\nশ্বহীদ নিৰোদ শৰ্মাৰ ঘৰ আছিল নলবাৰী জিলাৰ বৰমাৰ দহ কাউনিয়াত। চি আৰ পি এফৰ ১১৬ নং বেটেলিয়ানৰ (ব্ৰেভ’) সহকাৰী এ এছ আই আছিল নিৰোদ শৰ্মা।\nসন্ত্ৰাসবাদীৰ গুলীত শ্বহীদ হোৱা অসম সন্তান তথা চি আৰ পি এফৰ এ এছ আই নিৰোদ শৰ্মা\n১৯৯১ চনত চি আৰ পি এফত যোগ দিছিল নিৰোদ শৰ্মা। যোৱা ২৭ বছৰ ধৰি দেশ মাতৃৰ বাবে সেৱা আগবঢ়াইছিল এইগৰাকী বীৰ শ্বহীদে। জম্মু-কাশ্মীৰত ১০ বছৰ ধৰি আছিল নিৰোদ শৰ্মা। অমৰনাথৰ যাত্ৰাক লৈ জম্মু-কাশ্মীৰত নিৰাপত্তা কটকটীয়া কৰা হৈছিল। সেই নিৰাপত্তাৰ দায়িত্বতে সতীৰ্থৰ সৈতে নিয়োজিত হৈ আছিল বীৰ জোৱানজন।\nমৃত্যুৰ শীতল কোলাত শ্বহীদ নিৰোদ শৰ্মা…\nসতীৰ্থ অসমৰ এজন চি আৰ পি এফৰ জোৱানে এই ঘটনাৰ বৰ্ণনা দি কয় যে সন্ত্ৰাসবাদীয়ে অতি পৰিকল্পিতভাৱে আৰু অতৰ্কিতে এই আক্ৰমণ চলাইছিল। শ্বহীদ নিৰোদ শৰ্মা আছিল অত্যন্ত সাহসী আৰু সৎ ব্যক্তি। কোনো দিনেই তেওঁ পিছপৰি ৰোৱা নাছিল। সদায় আগত আছিল শ্বহীদ নিৰোদ শৰ্মা।\nকন্যাৰ সৈতে নিৰোদ শৰ্মা…\nনিৰোদ শৰ্মাৰ মৃত্যুৰ খবৰ পোৱাৰ পাছতে শোকত ভাগি পৰে শ্বহীদ জোৱানজনৰ পৰিয়াল। ২০০৪ চনত টিহুৰ শিয়ালমাৰীৰ জোনালী দেবীৰ সৈতে বিবাহ পাশত আবদ্ধ হৈছিল নিৰোদ শৰ্মা।\nনিৰোদ শৰ্মাৰ ঘৰত শোকাকুল পৰিৱেশ…\nশ্বহীদ জোৱানজনে পত্নীৰ লগতে এৰি থৈ গৈছে দুই কন্যা সন্তানক। তেওঁলোক ক্ৰমে দিক্ষীতা আৰু হিমাংগী। দুয়ো শংকৰদেৱ শিশু নিকেতনৰ ছাত্ৰী। দেশৰ বাবে জীৱন উচৰ্গা কৰা নিৰোদ শৰ্মাৰ দুই কন্যাইও পিতৃৰ মৃত্যুৰ খবৰ পোৱাৰ পাছত মুক হৈ পৰিছে। দেউতাৰৰ অতি আদৰৰ আছিল দিক্ষীতা আৰু হিমাংগী।\nনিৰোদ শৰ্মাৰ দুই কন্যা…\nইতিমধ্যে এই আক্ৰমণৰ ঘটনাৰ দায়িত্ব স্বীকাৰ কৰিছে অল ওমৰ মুজাহিদীনে। অমৰনাথ যাত্ৰাৰ পূৰ্বে এই আক্ৰমণে জম্মু-কাশ্মীৰৰ নিৰাপত্তাক লৈ পুনৰ প্ৰশ্ন উত্থাপন কৰিলে।\nএই পথতেই সন্ত্ৰাসবাদীয়ে চলাইছিল আক্ৰমণ…\nপিতৃ ঘৰলৈ আহিব বুলি আগ্ৰহেৰে বাট চাই আছিল দিক্ষীতা আৰু হিমাংগীয়ে। সংঘৰ্ষত মৃত্যু হোৱাৰ দুদিনৰ পাছতেই ঘৰলৈ অহাৰ কথা আছিল নিৰোদ শৰ্মা। কিন্তু তাৰ পূৰ্বেই আহিল এই দুখবৰ। পৰিয়ালটোক সান্তনা দিবলৈ ভাষা বিচাৰি পোৱা নাই আত্মীয়ই।\nনিৰোদ শৰ্মাৰ বাসগৃহত ভিৰ কৰিছেগৈ বহু লোকে…\nনিৰোদ শৰ্মা আছিল অতি সৰবৰহি লোক। সুদীৰ্ঘদিন চি আৰ পি এফত কাম কৰা নিৰোদ শৰ্মাই ঘৰলৈ আহিলেই ব্যস্ত হৈ পৰিছিল সামাজিক কামৰ সৈতেও। ১৫ জুনত নিৰোদ শৰ্মা অহাৰ কথা আছিল ছুটিত।\nচিকিৎসালয়ত মৃত্যুক সাৱটি লোৱা চি আৰ পি এফৰ এজন জোৱান…\nশ্বদীহ জোৱান কেইজনক সামৰিক মৰ্যাদাৰে অনন্তনাগত বৃহস্পতিবাৰ (১৩ জুন, ২০১৯)-এ পুৱা দিয়া হ’ল শেষ বিদায়। তাৰ পৰাই বিমানেৰে তেওঁলোকৰ নশ্বৰ দেহ লৈ অনা হ’ব ঘৰ অভিমুখে।\nশ্বহীদ ৫ জোৱানক যঁছা হৈছে সামৰিক সন্মান…\nৰাজ্য চৰকাৰে ইতিমধ্যে বীৰ জোৱানজনৰ পৰিয়ালক ২০ লাখ টকা দিয়াৰ কথা ঘোষণা কৰিছে। সামৰিক মৰ্যাদাৰে সম্পন্ন কৰা হ’ব তেওঁৰ অন্ত্যেষ্টিক্ৰিয়া। কিন্তু কোনোবাই ঘূৰাই দিব পাৰিবনে দিক্ষীতি আৰু হিমাংগীক তেওঁলোকৰ দেউতাকক?\nবৰ আগ্ৰহেৰে দুয়ো ৰৈ আছিল দেউতাক আহিব বুলি। কেইঘন্টামানৰ আগলৈকে কণমানি দুজনিৰ চকুত বিৰিঙি আছিল আনন্দৰ ৰেঙণি। এতিয়া দুয়োৰে চকুত পিতৃক হেৰুওৱা দুখৰ চকুপানী। ১৫ জুনৰ পূৰ্বেই এতিয়া ঘৰলৈ আহিব তেওঁলোকৰ দেউতাক। কিন্তু হাতত বেগ লৈ তেওঁলোকৰ বাবে কাপোৰ কানি বা আন সামগ্ৰী লৈ নহয়, ফুলৰ মালাৰে সজোৱা বন্ধ কফিনৰ ভিতৰত নিথৰ দেহ হৈ ঘৰলৈ আহিব এ এছ আই নিৰোদ শৰ্মা। আগৰ দৰে আহি দুই কন্যাক সাৱটি মৰমতে আঁকোৱালি লোৱাৰ পৰিৱৰ্তে পিতৃৰ নিথৰ দেহক সাৱটি আত্মীয় আৰু দুই কন্যাই টুকিব চকুপানী।\nপিতৃক হেৰুওৱা এই দুই কণমানিৰ উচুপনিৰ মূল্য বুজিব কোনে? সন্ত্ৰাসবাদীৰ হাতত সেনা জোৱানৰ মৃত্যুৰ ঘটনা এক সাধাৰণ ঘটনা হৈ পৰিছে।যোৱা কেইদিনতে মনেশ্বৰ বসুমতাৰী, বিপুল বৰা, নিৰজ ছেত্ৰীলৈকে ক’ত জনে ক’ত ঘৰ, পৰিয়াল উদং কৰি গুছি গৈছে এই যুঁজত। আৰু শেহতীয়াকৈ সন্ত্ৰাসবাদৰ বলি হ’ল নিৰোদ শৰ্মা। এই বীৰ জোৱানৰ ত্যাগৰ মূল্য চৰকাৰে দিব কেতিয়া?\nৰহাৰ কাকতিগাঁৱত ৰে’লৰ খুন্দাত নিহত যুৱতী


infosys-co-founder-narayana-murthys-jv-with-amazon-faces-5-5-million-pound-tax-dispute-report-gh-skd– News18 assam\nকেৱল Amazonৰ দৰে বিদেশী প্ৰতিষ্ঠানেই নহয়, ঘৰুৱা প্ৰতিষ্ঠানসমূহেও দেশৰ বাণিজ্য নীতি উলংঘা কৰা কাৰ্যত জড়িত হৈ পৰিছে।\nLast Updated : June 15, 2021, 13:34 IST\nবিগত সপ্তাহত কৰ্ণাটক উচ্চ ন্যায়ালয়ে সুপ্ৰতিষ্ঠিত ই-কমাৰ্চ প্লেটফৰ্ম Amazon, Flipkart-ৰ অসাধু বাণিজ্যিক নীতিৰ বিৰুদ্ধে তদন্তৰ আৰম্ভ কৰাৰ ক্ষেত্ৰত সেউজ সংকেত প্ৰদান কৰিছিল কম্পিটিচন কমিচন অফ ইণ্ডিয়া (Competition Commission of India) চমুকৈ CCIক। এই ৰায়ৰ পিছতেই দেশৰ বাণিজ্যিক মহলত এক চাঞ্চল্যৰৰ সৃষ্টি হৈছে। এইবাৰ দেখা গৈছে যে কেৱল Amazonৰ দৰে বিদেশী প্ৰতিষ্ঠানেই নহয়, ঘৰুৱা প্ৰতিষ্ঠানসমূহেও দেশৰ বাণিজ্য নীতি উলংঘা কৰা কাৰ্যত জড়িত হৈ পৰিছে। আৰু এই সন্দৰ্ভত সম্প্ৰতি এক বৃহৎ পৰিমাণৰ কৰ বিবাদৰ সৈতে নাম সাঙোৰ খাই পৰিছে দেশৰ অন্যতম বিখ্যাত বাণিজ্যিক সংগঠন Infosys আৰু ইয়াৰ সহ-প্ৰতিষ্ঠাপক নাৰায়ণ মূৰ্তিৰ (Narayana Murthy)।\nনাৰায়ণ মূৰ্তিৰ বিৰুদ্ধে ঘৰুৱা বাণিজ্য নীতি উলংঘা কৰাৰ প্ৰশ্নটো প্ৰকৃততে ক'ত উত্থাপিত হৈছে?\nদেশৰ আইন অনুসৰি কোনো বিদেশী কোম্পানীক কোনো ভাৰতীয় ৰিটেইলাৰৰ সৈতে চুক্তিবদ্ধ হ'বলৈ আৰু ইয়াৰ প্লেটফৰ্মৰ জৰিয়তে ঘৰুৱা বজাৰত তেওঁলোকৰ সামগ্ৰী অনলাইন বিক্ৰী কৰিবলৈ অনুমতি দিয়া নহয়। কিন্তু এই ক্ষেত্ৰত সেয়াই ঘটা দেখা গৈছে। জানিব পৰা গৈছে যে Amazonৰ সৈতে ৰিটেইলিং হাউছ Cloudtailৰ প্ৰায় প্ৰায় একচেটিয়া চুক্তি আছে আৰু ইয়াৰ পৰিচালনাৰ আঁৰত আছে নাৰায়ণ মূৰ্তি আৰু তেওঁৰ পৰিয়ালৰ অন্যান্য সদস্য। এই Cloudtailৰ ৭৬ শতাংশই মূৰ্তি পৰিয়ালৰ দ্বাৰা নিয়ন্ত্ৰিত হয় আৰু বাকী Amazonৰ অধীনত। The Guardianত প্ৰকাশিত হৈছে এই তথ্য।\nThe Guardianৰ প্ৰতিবেদনত দেশৰ বাণিজ্য আইনৰ উলংঘন কৰাৰ দিশটোৰ লগতে কৰ বিবাদৰ কথাও উল্লেখ কৰা হৈছে। জানিব পৰা গৈছে যে ভাৰতীয় কৰ বিভাগে নাৰায়ণ মূৰ্তি আৰু তেওঁৰ পৰিয়ালৰ আন সদস্যসকলৰ দ্বাৰা পৰিচালিত Cloudtail কোম্পানীৰ পৰা ৫.৫ নিযুত পাউণ্ড কৰ লাভ কৰিবলগীয়া আছে। বিগত ৪ বছৰ ধৰি এই বৃহৎ পৰিমাণৰ কৰ বকেয়াই দেশৰ ব্যানিজ্যিক আইনৰ চকুত ধূলি দি আহিছে! তথ্য অনুসৰি কোম্পানীটোৱে শেহতীয়াকৈ সেৱা কৰ সম্পৰ্কীয় বিষয়ৰ বাবে সূত আৰু জৰিমনাক লৈ দেশৰ সামগ্ৰী আৰু সেৱা কৰ চোৰাংচোৱা সঞ্চালকালয় (Directorate General of Goods and Service Tax Intelligence)ৰ পৰা এই বৃহৎ পৰিমাণৰ ধনৰ কাৰণ দৰ্শোৱাৰ জাননী লাভ কৰিছে।\nঅৱশ্যে, শুল্কৰ বকেয়া কেনেদৰে হৈছিল সেয়া এতিয়াও সঠিকভাৱে জনা হোৱা নাই। সামগ্ৰী আৰু সেৱা কৰ চোৰাংচোৱা সঞ্চালকালয়ে কৈছিল যে বিষয়টোৰ তদন্ত চলি থকাৰ বাবে এতিয়া এই সন্দৰ্ভত কোনো মন্তব্য দিয়া নহ'ব।\nএই সম্পৰ্কত এতিয়াও বিতং তথ্য জানিব পৰা হোৱা নাই। লগতে সামগ্ৰী আৰু সেৱা কৰ চোৰাংচোৱা সঞ্চালকালয়ে বিষয়টোৰ তদন্ত চলি থকাৰ বাবে এতিয়া এই সন্দৰ্ভত কোনো মন্তব্য দিয়া নহ'ব বুলি উল্লেখ কৰিছে।\nFirst published: June 15, 2021, 13:32 IST


Novomix 50 in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Novomix 50 ar byavahar, ppali, parshwakriya, upkaar, kriya-pratikriya aaru satarkatabani\nNovomix 50 के प्रकार चुनें\nNovomix 50 100 Iu Flexpen Novomix 30 100 Iu/Ml Penfill Novomix 50 Penfil Pen Novomix 503Ml Penfill\nNovomix 50 Penfil Pen\nसदस्य इस दवा को ₹700.59 में ख़रीदे।\nNovomix 50 ৰ মূল্য আৰু পেকৰ চাইজ - Novomix 50 Price and Pack Size in Assamese - Novomix 50 ar mulya aaru pakor size\nNovomix 50 100 IU Flexpen ₹737.5 दवा खरीदें\nNovomix 30 100IU/ml Penfill ₹2885.4 दवा खरीदें\nNOVOMIX 50 PENFIL PEN ₹2994.3 दवा खरीदें\nNovomix 503Ml Penfill ₹2994.3 दवा खरीदें\nNOVOMIX 50 FLEXPEN INJECTION 3ML\nNovomix 50 की जानकारी\nNovomix 50 ৰ লাভ আৰু ব্যৱহাৰসমূহ- Novomix 50 Benefits & Uses in Assamese- Novomix 50 ar laabh aaru byavaharsamuh\nNovomix 50 ৰ পালি আৰু সেয়া কেনেদৰে ল'ব- Novomix 50 Dosage & How to Take in Assamese - Novomix 50 ar paali aaru xeya kenedore lobo\nNovomix 50 ৰ পাৰ্শ্চক্ৰিয়াসমূহ- Novomix 50 Side Effects in Assamese- Novomix 50 ar parshwakriyasamuh\nNovomix 50 সংক্ৰান্ত সতৰ্কতাবাণীসমূহ- Novomix 50 Related Warnings in Assamese- Novomix 50 xonkranta xatarkatabanisamuh\nঅইন দৰৱৰ সৈতে Novomix 50ৰ গুৰুতৰ ক্ৰিয়া-প্ৰতিক্ৰিয়া- Severe Interaction of Novomix 50 with Other Drugs in Assamese- Oinor xoite Novomix 50 ar gurutor kriya-pratikriya\nNovomix 50 মতভেদসমূহ- Novomix 50 Contraindications in Assamese- Novomix 50 nishedhsamuh\nNovomix 50 ৰ বিষয়ে সততে সোধা প্ৰশ্নসমূহ- Frequently asked Questions about Novomix 50 in Assamese- Novomix 50 ar bikhoye satate xodha prashnasamuh\nখাদ্য আৰু মদৰ সৈতে Novomix 50 ক্ৰিয়া-প্ৰতিক্ৰিয়া- Novomix 50 Interactions with Food and Alcohol in Assamese- khadya aaru modor xoite Novomix 50 kriya-pratikriya\nNovomix 50 ৰ লাভ আৰু ব্যৱহাৰসমূহ - Novomix 50 Benefits & Uses in Assamese - Novomix 50 ar laabh aaru byavaharsamuh\nNovomix 50 তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nNovomix 50 ৰ পালি আৰু সেয়া কেনেদৰে ল'ব - Novomix 50 Dosage & How to Take in Assamese - Novomix 50 ar paali aaru xeya kenedore lobo\nNovomix 50-ৰ উপাদানসমূহ - Novomix 50 Active Ingredients in Assamese - Novomix 50-ar upadaansamuh\nNovomix 50 ৰ পাৰ্শ্চক্ৰিয়াসমূহ - Novomix 50 Side Effects in Assamese - Novomix 50 ar parshwakriyasamuh\nগৱেষণাৰ ভিত্তিত, Novomix 50 ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nNovomix 50 সংক্ৰান্ত সতৰ্কতাবাণীসমূহ - Novomix 50 Related Warnings in Assamese - Novomix 50 xonkranta xatarkatabanisamuh\nNovomix 50-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nNovomix 50 গৰ্ভৱতী মহিলাৰ বাবে সুৰক্ষিত।\nNovomix 50-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nNovomix 50 ৰ স্তন্যপায়ী মহিলাৰ ক্ষেত্ৰত অতি সীমিত ক্ষতিকাৰক প্ৰভাৱ থাকিব পাৰে। তেনে ক্ষতিকাৰক প্ৰভাৱ থাকিলেও নিজে নিজে আঁতৰি যায়।\nবৃক্কত Novomix 50 কি প্ৰভাৱ দেখা গৈছে?\nNovomix 50ৰ বৃক্ক ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nযকৃতত Novomix 50 কি প্ৰভাৱ দেখা গৈছে?\nNovomix 50 গ্ৰহণ কৰাৰ পিছত কলিজা ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nহৃদযন্ত্ৰৰ ক্ষেত্ৰত Novomix 50 ৰ কি প্ৰভাৱ দেখা গৈছে?\nহৃদয় ৰ বাবে Novomix 50 কেতিয়াবাহে ক্ষতিকাৰক।\nঅইন দৰৱৰ সৈতে Novomix 50ৰ গুৰুতৰ ক্ৰিয়া-প্ৰতিক্ৰিয়া - Severe Interaction of Novomix 50 with Other Drugs in Assamese - Oinor xoite Novomix 50 ar gurutor kriya-pratikriya\nNovomix 50 তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nNovomix 50 মতভেদসমূহ - Novomix 50 Contraindications in Assamese - Novomix 50 nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Novomix 50 লোৱা অনুচিত যাতে -\nNovomix 50 ৰ বিষয়ে সততে সোধা প্ৰশ্নসমূহ - Frequently asked Questions about Novomix 50 in Assamese - Novomix 50 ar bikhoye satate xodha prashnasamuh\nএই Novomix 50-এ অভ্য়াস বা নিচাৰ সৃষ্টি কৰে নেকি?\nনহয়, Novomix 50 লোৱাটোৱে কোনো আসক্তিৰ সৃষ্টি নকৰে।\nNovomix 50 লোৱাৰ পিছত আপোনাৰ টোপনিভাৱ আহিব পাৰে। সেয়ে এনে কাম কৰাটো নিৰাপদ নহয়।\nহয়, চিকিত্সা পৰামৰ্শ অনুসাৰেহে Novomix 50 লওক।\nনহয়, মানসিক ৰোগৰ চিকিত্সাৰ ক্ষেত্ৰত Novomix 50 ব্যৱহৃত নহয়।\nখাদ্য আৰু মদৰ সৈতে Novomix 50 ক্ৰিয়া-প্ৰতিক্ৰিয়া - Novomix 50 Interactions with Food and Alcohol in Assamese - khadya aaru modor xoite Novomix 50 kriya-pratikriya\nখাদ্য আৰু Novomix 50ৰ ক্ৰিয়া-প্ৰতিক্ৰিয়া\nNovomix 50ৰ সৈতে খাদ্য খোৱাৰ বিষয়ে কোনো গৱেষণা উপলব্ধ নহয়।\nমদ আৰু Novomix 50ৰ মাজৰ প্ৰতিক্ৰিয়া\nএকে সময়তে Novomix 50 আৰু মদ্যাপন কৰাটো সামান্য পাৰ্শ্চক্ৰিয়া ঘটাব পাৰে। আপুনি যদি কোনো পাৰ্শ্চক্ৰিয়াৰ সমুখীন হয়, তেন্তে আপোনাৰ ডাক্তৰৰ সৈতে যোগাযোগ কৰক।\nNovomix 50 ৰ অনুকল্প - Substitutes for Novomix 50 in Assamese\nINSUMAN 25/75 CARTRIDEGES खरीदें\nআপুনি বা আপোনাৰ পৰিয়ালৰ কোনোবাই Novomix 50 লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Novomix 50 ব্যৱহাৰ কৰিছিল নেকি?\nআপুনি কিমান পৰিমাণে Novomix 50 সেৱন কৰিছিল?\nআপুনি Novomix 50 ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Novomix 50 সেৱন কৰে?


চোৰাতৰ ফুলেৰে আঞ্জা - জ্যোতিমণি দেৱী - সাহিত্য ডট অৰ্গ\nচোৰাতৰ ফুলেৰে আঞ্জা — জ্যোতিমণি দেৱী\nএসময়ত আমাৰ বাটৰ কাণ,বাঁহনিৰ মাজৰ খালী ঠাই,তামোলৰ বাৰীবোৰত ইমান চোৰাতৰ গছ আছিল যে কেনেবাকৈ যদি তাত ভৰিখন লাগে, হ’ল আৰু এমাহলৈ পানী লাগিলেও চেকচেকনি, খজুৱালেও চেকচেকনি, যিটো চেকচেকনি একোৰে লগত তুলনা কৰিব নোৱাৰি। এনেকৈ লগাৰ পিছত যদি কাৰোবাক কওঁ, তেতিয়া মাহঁতে কয়– কৈ ফুৰিলে বেছি হয় বুলি। মানে বিজ্ঞাপনটোৰ দৰেই ― “এই সোৱাদৰ ভাগ নহয়”, যিমান পাৰি অকলেই সহ্য কৰ আৰু ! ক’ব নলগা কাৰণ হ’ল পাহৰি থকাই মংগল তাৰ জ্বালাখিনি। এনেহেন বিষাক্ত গছজোপা আহিন-কাতি মাহত ফুলা আৰম্ভ হয়। এবিধৰ ফুলবোৰ ডাঙৰ, বগা বগা জৱধানৰ আখৈৰ দৰে। এইবিধ ডোম চোৰাত বুলি জানো আৰু আনবিধৰ ফুলবোৰ সৰু সৰু থোপা, পাতল সেউজীয়া। এই সৰুজাতৰ ফুলবিধ যে খোৱাৰ উপযোগী সেয়া জানিছিলোঁ মাৰ শিক্ষাৰ পৰা। মা মোৰ প্ৰকৃতিৰ শিক্ষক। বহুত বস্তুৰ লগতেই চিনাকি হৈছোঁ, সোৱাদ লৈছোঁ মাৰ জৰিয়তে। আহিন-কাতি পৰাৰ লগে লগে মাই এই ফুলবোৰ মন কৰি থাকে কেতিয়া তুলিবলৈ পাৰে। ফুলবোৰ ডালভৰি উঠিলেই মায়ে হাতত কাপোৰ বা পলিথিন বান্ধি খুব সাবধানে গাত পাতবোৰ নলগাকৈ তুলি আনে আৰু অকণমান ৰ’দাই গৰম পানীত ধুই মাছেৰে সৈতে খাৰৰ আঞ্জা ৰান্ধে। ভাঙন মাছ, মোৱা মাছ, বৰালি মাছ, মূৰ কটা পুঠিমাছ আদিৰে সৈতে আমি সৌ তাহানিৰ পৰা আজিলৈকে প্ৰতিবছৰেই এসাঁজ হ’লেও চোৰাতৰ ফুলৰ আঞ্জা খাই আহিছোঁ। এই আঞ্জাত লগা মচলা কেৱল আদা, নৰসিংহ আৰু জলকীয়া।\nএতিয়া কোনোবাই ভাবিব পাৰিবনে যে- সদায়ে ৰেষ্টুৰেণ্টৰ ষ্টাইলত এসোপা মচলাৰে ৰন্ধা খাব বিচৰা আমাৰ জিভাবোৰে ইমান বিষাক্ত গছৰ ফুলৰ আঞ্জা ইমান কম মচলাৰে সোৱাদলগাকৈ খাব পাৰে বুলি? নিশ্চয় নাভাবে; যদিহে কোনোবাই এবাৰলৈ হ’লেও ইয়াৰ সোৱাদ লৈ পোৱা নাই। এইবোৰ মায়ে শিকাইছিল, যি সোৱাদ কোনোদিনেই হেৰুৱাব নোখোজোঁ আৰু সেই ফুল পালেই সেই সুবাসত মতলীয়া হওঁ আজিও। সেয়েহে ঘৰত সোৱাদ ল’বলৈ নাপাই এদিন বজাৰত দেখাৰ লগে লগে কিনি আনি হ’লেও লৈছোঁ এই সোৱাদ। আমাৰ বাৰীতেই আছে জনা-অজানা বহুত সুবাস, যিবোৰে কেৱল বিচাৰি ল’ব খোজা কৌতূহলী লোকৰ বাবেই ৰখি থাকে। তেনে এটি কৌতূহলী মনেৰেই বিচাৰি চাওকচোন সবেই এদিনৰ বাবে হ’লেও নিজৰ বাৰীখন, কিজানি মাহঁতৰ দৰে বুটলি আনিব পাৰেই কাহিনীও নোপোৱা বন্য সুবাস, প্ৰাকৃতিক সুবাস।\nছবিতঃ চোৰাতৰ ফুল আৰু ফুলেৰে ৰন্ধা আঞ্জা।\n← লোকচক্ষুৰ আঁৰত প্ৰকৃতিৰ মাজত লুকাই থকা কিছু আশ্চৰ্য্য (দক্ষিণ গাৰো পাহাৰ জিলা) — ৰঞ্জনা দত্ত\nৰহীপাহ (বিলুপ্তপ্ৰায় এবিধ পৰম্পৰাগত অসমীয়া মিঠা খাদ্য) –নিবেদিতা ভূঞা ৰাজকুমাৰী →\nথেকেৰা টেঙাৰে মাছৰ আঞ্জা (মিতালী বৰ্মন)


অন্ধবিশ্বাস আৰু শিক্ষিত সমাজ - TET Qualified Forum, Assam\nHome / Article / Assam / Assam TET / National Initiative for School Heads' and Teachers' Holistic Advancement / NISHTHA / School Education / Teacher Eligibility Test / TET Qualified Forum / অন্ধবিশ্বাস আৰু শিক্ষিত সমাজ\nঅন্ধবিশ্বাস আৰু শিক্ষিত সমাজ\nDecember 24, 2021 Article, Assam, Assam TET, National Initiative for School Heads' and Teachers' Holistic Advancement, NISHTHA, School Education, Teacher Eligibility Test, TET Qualified Forum\n(অতুলনীয় অন্তৰীপ ২০১৯ নবেম্বৰ সংখ্যাত প্ৰকাশিত প্ৰবন্ধ)\n“এইখন অসমতে এটাৰ পিছত এটা অন্ধবিশ্বাসৰ ভয়াবহ কৰুণ কাহিনীয়ে কপাই আছে। বিভিন্ন প্ৰান্তত কিমান নিৰীহ পৰিয়ালৰ প্ৰান গৈছে তাৰ হিচাব নাই। আসুৰিক প্ৰকৃতিৰ একোজন নৰপিশাছে বহুতো পৰিয়ালৰ দুৰ্দশাৰ দিনত ভালৰ দিন মাতি অনাৰ নামত নৰবলিৰ দৰে অমানৱীয় কাৰ্য্যও সংঘটিত কৰিছে।”\nবিন্দু কলিতা ৰাজবংশী, মংগলদৈ\nদেশত মানুহ যিমানেই শিক্ষিত আৰু আধুনিক হৈছে সিমানেই কিন্তু অন্ধবিশ্বাস আৰু কু-সংস্কাৰৰ প্ৰভাৱেও আৱৰি পেলোৱা দেখা গৈছে। বৰ্তমান সমাজৰ অশিক্ষিত লোকসকলতকৈও শিক্ষিত লোকৰ মাজত অন্ধবিশ্বাসৰ গূৰুত্ব বহুত বেছি পৰিলক্ষিত হয়। এজন লোকে যিমানেই সুন্দৰ পোছাক পৰিধান নকৰক কিয়, সমাজৰ আগশাৰীত বহি যিমানেই উদাৰতাৰ ফুলঝাৰি নামাৰক কিয় তেওঁৰ হাতৰ পাচোটা আঙুলিত পিন্ধি থকা গ্রহৰত্ন আঙুঠিকেইটাই প্ৰকৃত পৰিচয় দাঙি ধৰে। সচেতন আৰু উদাৰ ব্যক্তি সকলে সেই কথা বুজি উঠে। দেশৰ বেচি সংখ্যক নেতাই প্ৰতিটোক্ষণৰ বাবে খোজ দিয়াৰ সময়ত ঈশ্বৰৰ পৰিবৰ্তে কোনোবা জ্যোতিষী অথবা কোনোবা মৌলৱীৰ আদেশত আগবাঢ়ে। নিজক প্ৰতিস্থা কৰাৰ স্বাৰ্থত। তাৰ বাবে লাখ টকা ব্যয় কৰিবলৈ অকনো কুন্ঠাবোধ নকৰে। এখন দেশ বা ৰাজ্যৰ বৰমুৰীয়া সকলেই যেতিয়া অন্ধবিশ্বাসত মোহিত হৈ থাকে তেতিয়া সেইখন দেশৰ সাধাৰণ ৰাইজে কেনেকৈ কু-সংস্কাৰ মুক্ত হৈ পোহৰ দেখিব।\nTET Qualified Forum, Assam, Digital Education, SSA Assam, DEE, Assam, Sarba Sikhya Abhijan, Samagra Sikhya, Assam, Child Education, TQF, Assam, Teaching Learning Maeterial, TET, Assam TET, TET Qualified Forum, Assam, School Education, Teacher, Teaching, Teacher Eligibility Test, Digital Education, SSA Assam, DEE, Assam, Sarba Sikhya Abhijan, Samagra Sikhya, TET, Assam TET, TET Qualified Forum, Assam, School, Education, Teacher, Teaching, Teacher Eligibility Test, Information & Communication Technology, NISHTHA, National Initiative for School Heads' and Teachers' Holistic Advancement\nউল্লেখযোগ্য যে এইখন অসমতে এটাৰ পিছত এটা অন্ধবিশ্বাসৰ ভয়াবহ কৰুণ কাহিনীয়ে কপাই আছে। বিভিন্ন প্ৰান্তত কিমান নিৰীহ পৰিয়ালৰ প্ৰান গৈছে তাৰ হিচাব নাই। আসুৰিক প্ৰকৃতিৰ একোজন নৰপিশাছে বহুতো পৰিয়ালৰ দুৰ্দশাৰ দিনত ভালৰ দিন মাতি অনাৰ নামত নৰবলিৰ দৰে অমানৱীয় কাৰ্য্যও সংঘটিত কৰিছে।\nবৰ্তমান ডাইনী হত্যাৰ দৰে অন্ধবিশ্বাস হৈছে সমাজৰ এটা ভয়াবহ আৰু লজ্জা জনক ব্যাধি। ডাইনীৰ নামত কোনোবাই কাৰোবাক টুকুৰা টুকুৰ কৰি কাটিচে কোনোবাই আকৌ জীবন্তে জ্বলাই দিছে। তেনেকুৱা গাৰ নোম শিয়ৰা কাহিনীয়ে বাৰে বাৰে মানৱসমাজক লজ্জানত কৰিছে। আটাইতকৈ মনকৰিবলগীয়া কথাটো হল ডাইনী হত্যাৰ আইনগত ব্যৱস্থা টোক কিছুমান লোকে নিজৰ হাতত তুলি সেই একেখিনি ভুলকে বাৰে বাৰে কৰি থকাটোহে। এই সকলো ক্ষেত্ৰতে দেখা যায় যে আমি সকলোৱেই যেন কৰবাত অন্ধবিশ্বাসৰ বলি হৈ আছো।\nদেশৰ অৰ্থনৈতিক অৱস্থা আজি খুবেই শোচনীয়। যোৱা পাচটা বছৰে ভয়াবহ ভাবে বাঢ়ি অহা নিবনুৱা সমস্যা সমাধানৰ পৰিবৰ্তে অশুভ শক্তি নাশ কৰাৰ চেষ্টাতেই নে আন কিবা কাৰনত কেৱল পুজা পাতলৰ নামতেই কৌটি কৌটি টকা অপচয় কৰিছে স্বয়ং চৰকাৰে। এনেকুৱা অনুভৱ হৈ যেন সাধাৰণ ৰাইজে কৰিব পৰাত আৰু একোৱেই নাই।\nকু-সংস্কাৰ মুক্ত সমাজ ব্যৱস্থাইহে দেশৰ প্ৰগতি আনিব। গ্ৰাম্যপ্ৰধান দেশখনত ইমান সহজতে অন্ধবিশ্বাস নিৰ্মূল কৰাটো অৱশ্যে বৰ সহজ কথা নহয়। কিয়নো গ্ৰাম্য জীৱনত চলি অহা পৰম্পৰাগত ৰিতীসমূহৰ লগত অন্ধবিশ্বাস শব্দটো জৰিত হৈ আছে। গতিকে এই বিষয়টো বৰ্তমান অতি গূৰুত্বপুৰ্ণ হৈ পৰিছে। বিশেষকৈ জনগোষ্ঠীৰ লোকসকলে পৰম্পৰাগত লোকবিশ্বাস সমুহক অতি শ্ৰদ্ধা সহকাৰে পালন কৰে।\nদুখজনক ভাবে এই লোকসকলৰ মাজত সজাগতাৰ অভাৱ। শিক্ষিত লোকৰো অভাৱ। পৰম্পৰাগত লোকবিশ্বাস সমুহে এতিয়াও এইসকল লোকক আন্ধাৰত ৰাখি থৈছে। তাৰ পৰা মুক্ত কৰিবলৈ এতিয়া লাগে মাথো শিক্ষিত লোকৰ নেতৃত্বত সজাগতা আৰু উদাৰতাৰ বিপ্লৱ।\nঅন্ধবিশ্বাসে জাতিক ৰূগ্ন কৰি তুলিছে। সু-চিন্তা ধাৰাত ব্যাঘাত জন্মাইছে। এই ক্ষেত্ৰত চৰকাৰে ব্যৱস্থা লৈছে যদিও শিক্ষিত লোকসকলৰ দায়িত্ব গধূৰ হৈ পৰিছে। ইণ্টাৰনেটৰ যুগত ডাইনী হত্যা, নৰবলিৰ দৰে ঘটনা সংঘটিত হোৱাটো সচাকৈ পৰিতাপৰ কথা। সাগৰৰ তলত ঘৰ সাজি,মংগল গ্ৰহত বসতি কৰিব ওলোৱা এইখন পৃথিৱীৰ বাসিন্দা হৈ আমি যদি মানুহক বলি দি ককালত মাডলী পিন্ধি নিকৃষ্ট চিন্তা ধাৰাৰে অন্ধকাৰ গুহাতে সোমাই থাকো তেনেহলে পৃথিৱীয়ে আমাক কোনোদিনেই নিচিনিব। কালৰ বুকুত নিচিহ্ন হম আমাৰ দৰে মানব জাতি। আহকছোন আমি শিক্ষিত সকলে হাতত এগছি বন্তি জ্বলাই সেইকলক পোহৰৰ বাট দেখুৱাও, যিসকলে অন্ধবিশ্বাসৰ কবলত পৰি ককবকাই আছে।\nঅন্ধবিশ্বাস আৰু শিক্ষিত সমাজ Reviewed by Administrator on December 24, 2021 Rating: 5\nTET Qualified Forum\nAssam Govt. Service & Exam Preparation MCQ Test-38 Sub: GK\nঅসম চৰকাৰৰ চাকৰি আৰু পৰীক্ষাৰ প্ৰস্তুতি Assam Govt. Service and Exam Preparation MCQ Test Prepared By: Hemant Kr. Das, Admin & Dev. http...\nGr. III & IV Exam MCQ Test-01 Sub: SSc\nঅসম চৰকাৰৰ Gr. III & IV পৰীক্ষাৰ প্ৰস্তুতি Assam Govt. Gr. III & IV Exam Preparation MCQ Test Prepared By: Hemant Kr. Das, Admin &am...\nGr. III & IV Exam MCQ Test-02 Sub: SSc\nGr. III & IV Exam MCQ Test-03 Sub: SSc\nGr. III & IV Exam MCQ Test-19 Sub: GK


ক’ভিড নহয়, এইবাৰ মাস্ক-পিপিই কিটে সৃষ্টি কৰিছে নতুন সংকট! পৃথিৱীজুৰি ঘটিব পাৰে অঘটন -\nHomeআন্তঃৰাষ্ট্ৰীয়ক’ভিড নহয়, এইবাৰ মাস্ক-পিপিই কিটে সৃষ্টি কৰিছে নতুন সংকট! পৃথিৱীজুৰি ঘটিব পাৰে...\nক’ভিড নহয়, এইবাৰ মাস্ক-পিপিই কিটে সৃষ্টি কৰিছে নতুন সংকট! পৃথিৱীজুৰি ঘটিব পাৰে অঘটন\nডিজিটেল ডেস্ক : বিগত এবছৰৰো অধিক সময়জুৰি ক’ভিড ১৯এ সমগ্ৰ বিশ্বজুৰি সৃষ্টি কৰিছে অবাৱনীয় পৰিস্থিতিৰ৷ সম্প্ৰতি ক’ভিড মহামাৰী ভালেখিনি নিয়ন্ত্ৰণলৈ আহিছে৷ বিশেষকৈ ভেকচিনৰ উদ্ভাৱনৰ পাছতে এই ভাইৰাছৰ সৈতে মোকাবিলা কৰিবলৈ বিশ্ববাসীয়ে শক্তি পালে৷\nসন্ত্ৰাসী ক’ভিডৰ বিৰুদ্ধে একেলগে যুঁজ দিবলৈ বিশ্ববাসীয়েও গ্ৰহণ কৰিব লগা হ’ল নিজাববীয়া কিছু পদক্ষেপ৷ গঢ় লৈ উঠিল মাস্ক কালছাৰ৷ বিশ্বৰ অভিজ্ঞ চিকিৎসক সকলৰ লগতে WHO এ বিশ্ববাসীলৈ আহ্বান জনালে যে, ক’ভিডৰ পৰা আমি হাত হাৰি থাকিবলৈ হ’লে সকলোৱে মুখত মাস্ক পৰিধান কৰিব লাগিব৷ কিয়নো এই ভাইৰাছবিধ সংক্ৰমণজনিত আৰু ইয়াক এজনৰ পৰা আনজনলৈ সংক্ৰমণ ৰোধ কৰাত কেৱল মাস্কৰ দ্বাৰাহে সম্ভৱ৷ পৰৱৰ্তী সময়ত প্ৰতিখন দেশে নাগৰিকসকলৰ বাবে মাস্ক বাধ্যতামূলক কৰাৰ লগতে ইয়াক অৱজ্ঞা কৰা সকলৰ বিৰুদ্ধে জৰিমনা পৰ্যন্ত বিহে৷\nবৰ্তমান আমি মাস্ক পৰিধান কৰাটো এক অভ্যাসত পৰিণত হৈছে৷ ঘৰৰ পৰা বাহিৰলৈ ওলাই যাওঁতে আমি আন কিবা বস্তু ল’ব পাহৰিলেও মাস্কখন ল’বলৈ কিন্তু কেতিয়াও নাপাহৰো৷ আমি ব্যৱহাৰ কৰা মাস্কখন যিহেতু পুনঃ ব্যৱহাৰ কৰিব নোৱাৰো গতিকে আমি সঘনাই মাস্ক ক্ৰয় কৰিব লগা হয়৷ ক’ভিডৰ ত্ৰাণকৰ্তা হিচাপে ব্যৱহাৰ কৰা সামগ্ৰী যেনে- মাস্ক, পিপিইকিট, হেণ্ড গ্লোৱভ আদিয়ে পিছে এতিয়া নতুন সংকট সৃষ্টি কৰিছে বিশ্ববাসীৰ সন্মুখত।\nশেহতীয়াকৈ ৰাষ্ট্ৰীয় বিজ্ঞান একাডেমিৰ গৱেষণাত প্ৰকাশ পাইছে য়ে, মাস্ক, পিপিইকিট, ফেচ শ্বীল্ডে ৪০ নিযুত টন প্লাষ্টিক আৱৰ্জনা সৃষ্টি কৰিছে৷ এই অৱশিষ্টসমূহ সাগৰত পেলাই দিয়াৰ ফলত প্ৰদূষণৰ মাত্ৰাও বৃদ্ধি পাইছে৷ প্লাষ্টিকৰ প্ৰদুষণৰ ফলত সমগ্ৰ বিশ্বতে জলবায়ু পৰিৱৰ্তনৰ আশংকা কৰিছে বিশেষজ্ঞসকলে৷ ২০২০ চনত মহামাৰীৰ আৰম্ভণিৰ পৰা ২০২১ চনৰ আগষ্টলৈকে বেছিভাগ আৱৰ্জনা এছিয়া মহাদেশৰ পৰা উৎপন্ন হৈছিল বুলি গৱেষণাত প্ৰকাশ পাইছে। হাস্পতালত ব্যৱহাৰ কৰা পিপিইকিট, হেণ্ড গ্লোভছ ব্যৱহাৰে আৱৰ্জনা পৰিমাণ ব্যাপকভাৱে বৃদ্ধি কৰিছে৷ এই গৱেষণাৰ তথ্য প্ৰকাশ পোৱা পাছতে বিশেষজ্ঞসকল এতিয়া চিন্তিত হৈ পৰিছে আৰু ইয়াৰ ওপৰত শীঘ্ৰে উপযুক্ত ব্যৱস্থা গ্ৰহণ নকৰিলে জলবায়ু পৰিৱৰ্তনৰ দৰে ভয়ংকৰ পৰিস্থিতিৰ আশংকা কৰিছে৷\nPrevious articleকোহলী,বুমৰাহৰ বিস্ফোৰণ; শাস্ত্ৰী-অৰূণৰ মাষ্টাৰ আইডিয়াতে অংকিত হৈছিল ভাৰতীয় দলৰ মানচিত্ৰ…\nNext articleভাইজানৰ সৈতে টক্কৰ অক্ষয়ৰ! দ্ৰুত চেঞ্চুৰীৰ অভিলেখ ‘সূৰ্যবংশী’ৰ


মৃদুলা বৰুৱা - অসমীয়া ৱিকিপিডিয়া\nককাদেউতা নাতি আৰু হাতীৰ এটি দৃশ্যত মৃদুলা বৰুৱা\nচতিয়া, শোণিতপুৰ জিলা, অসম\nজীৱনজোৰা সাধনা বঁটা\nবীৰাঙ্গনা মূলাগাভৰু বঁটা\nঅসম ৰাজ্যিক চলচ্চিত্ৰ বঁটা\nমৃদুলা বৰুৱা (ইংৰাজী: Mridula Barooah) হৈছে অসমীয়া চলচ্চিত্ৰ জগতৰ এগৰাকী অভিনেত্ৰী। চলচ্চিত্ৰৰ উপৰিও মৃদুলা বৰুৱাই ৩০ খনৰো অধিক ভিচিডি ছবি, কেইবাখনো হিন্দী আৰু অসমীয়া দূৰদৰ্শনৰ ধাৰাবাহিক আৰু টেলিফিল্মতো অভিনয় কৰিছে। ২০০০ চনত তেওঁ প্ৰযোজক হিচাপে আত্মপ্ৰকাশ কৰি দূৰদৰ্শনৰ দুখনমান ধাৰাবাহিকো প্ৰযোজনা কৰে। তেওঁ অসম চৰকাৰৰ বাবে দহখনমান ডকুমেণ্টৰীয়ো প্ৰযোজনা কৰিছিল।\nঅসমীয়া চলচ্চিত্ৰ জগতলৈ আগবঢ়োৱা মূল্যৱান বৰঙণিৰ বাবে মৃদুলা বৰুৱালৈ অসমৰ সামাজিক-সাংস্কৃতিক সংগঠন অসম ষ্টাৰ-এ ২০২১ বৰ্ষত জীৱনজোৰা সাধনা বঁটা ঘোষণা কৰে ৷ \n2 অভিনয় জগতত প্ৰৱেশ\n3 চলচ্চিত্ৰত অভিনয়\n6 অভিনীত চলচ্চিত্ৰ\nমৃদুলা বৰুৱাৰ জন্ম হয় অসমৰ শোণিতপুৰ জিলাৰ চতিয়াত। দেউতাক যোগেন্দ্ৰনাথ বৰুৱা আছিল প্ৰতাপগড় চাহ বাগিছাৰ আউটদৌৰ ইনচাৰ্জ। ছটা সন্তানৰ সৈতে মাক-দেউতাকে পাছলৈ বিশ্বনাথ চাৰিআলিত থাকিবলৈ লয়।\nঅভিনয় জগতত প্ৰৱেশ[সম্পাদনা কৰক]\nচতিয়াৰ বিদ্যালয়ত দশম শ্ৰেণীত পঢ়ি থাকোঁতে মৃদুলা বৰুৱাই প্ৰথমবাৰৰ কাৰণে বিদ্যালয়ৰ নাটক প্ৰতিযোগিতাত অংশগ্ৰহণ কৰে আৰু তৃতীয় পুৰস্কাৰ লাভ কৰে। মহাবিদ্যালয়ত পঢ়ি থকা সময়ত তেওঁ সদৌ অসম সূৰ্য বৰা সোঁৱৰণী একাংক নাট প্ৰতিযোগিতাত ভাগ লৈ অভিনয়ত প্ৰথম পুৰস্কাৰ লাভ কৰে। ইয়াতেই চলচ্চিত্ৰ পৰিচালক তথা অভিনেতা আব্দুল মজিদে মৃদুলা বৰুৱাৰ প্ৰতিভাক আৱিষ্কাৰ কৰে আৰু তেওঁৰ অসমীয়া চলচ্চিত্ৰ জগতত প্ৰৱেশৰ বাট মুকলি হয়।\nচলচ্চিত্ৰত অভিনয়[সম্পাদনা কৰক]\nমৃদুলা বৰুৱাৰ অভিনয় জীৱন আৰম্ভ হয় হেমন্ত দত্ত পৰিচালিত আৰু প্ৰমোদ বৰুৱা প্ৰযোজিত বোলছবি উপপথৰ যোগেদি। পৰিচালক দ্বিজেন্দ্ৰ নাৰায়ণ দেৱে সেই সময়তে তেওঁৰ নতুন বোলছবি মৰমীৰ কাৰণে এগৰাকী নতুন অভিনেত্ৰীৰ সন্ধানত আছিল। অভিনেতা হীৰেন চৌধুৰীয়ে তেওঁক মৃদুলা বৰুৱাৰ লগত পৰিচয় কৰায় আৰু বোলছবিখনৰ মূল চৰিত্ৰৰ কাৰণে বৰুৱা নিৰ্বাচিত হয়। গতিকে কম বয়সতে মৃদুলা বৰুৱাই মহাবিদ্যালয়ত পঢ়ি থকাৰ সমসাময়িকভাৱে দুখন চলচ্চিত্ৰৰ মুল চৰিত্ৰত অভিনয় কৰাৰ সুযোগ পায়। অৱশ্যে যদিও উপপথ (১৯৮০) তেওঁৰ প্ৰথম অভিনীত বোলছবি, মৰমী (১৯৭৮) তেওঁৰ প্ৰথম মুক্তিপ্ৰাপ্ত বোলছবি কিয়নো এইখন উপপথতকৈ আগতীয়াকৈ মুক্তি লাভ কৰে।\n১৯৭৯ চনত তেওঁৰ মেঘ মুক্তি ছবিখনে মুক্তি পায় য'ত তেওঁ দুগৰাকী যমজ ভগ্নীৰ দ্বৈত চৰিত্ৰত অভিনয় কৰে। দ্বৈত চৰিত্ৰ সম্বলিত এইখনেই প্ৰথম অসমীয়া চলচ্চিত্ৰ। ইয়াৰ পাছতেই তেওঁৰ দুখন সফল বোলছবি বোৱাৰী (১৯৮২) আৰু ককাদেউতা নাতি আৰু হাতী (১৯৮৩) ছবিঘৰলৈ আহে আৰু লগে লগে তেওঁ এগৰাকী সুদক্ষা অভিনেত্ৰী হিচাপে প্ৰতিষ্ঠা লাভ কৰে। ইয়াৰ পাছত তেওঁ মা (১৯৮৬) আৰু প্ৰতিমা (১৯৮৭) নামৰ দুখন নাৰীকেন্দ্ৰিক বোলছবিয়ে মুক্তি পায় য'ত তেওঁ নিজতকৈ বেছি বয়সৰ নাৰীৰ চৰিত্ৰত অভিনয় কৰে।\nনিজৰ সুদীৰ্ঘ অভিনয় জীৱনত তেওঁ বিভিন্ন ধৰণৰ চৰিত্ৰত অভিনয় কৰি সফলতা পায়। প্ৰথমে মৰমলগা, নিৰ্দোষ গাঁৱলীয়া ছোৱালীৰ চৰিত্ৰত অভিনয় কৰা বৰুৱাই ২০০০ চনৰ হিয়া দিয়া নিয়া বোলছবিত ঋণাত্মক চৰিত্ৰতো অভিনয় কৰে। ডo ভবেন্দ্ৰনাথ শইকীয়া পৰিচালিত হিন্দী বোলছবি কালসন্ধ্যাৰ (১৯৯৭) চৰিত্ৰটিতো (অতিথি শিল্পী) অলপ ঋণাত্মক পৰশ আছিল। আৱৰ্তন (১৯৯৩), ইতিহাস (১৯৯৬), গুণ গুণ গানে গানে (২০০২) আদি বোলছবিসমূহত কৰা অভিনয়ৰ বাবেও তেওঁ সমালোচকৰ পৰা উচ্চ প্ৰশংসা লাভ কৰে।\nচলচ্চিত্ৰৰ উপৰিও মৃদুলা বৰুৱাই ৩০ খনৰো অধিক ভিচিডি ছবি, কেইবাখনো হিন্দী আৰু অসমীয়া দূৰদৰ্শনৰ ধাৰাবাহিক আৰু টেলিফিল্মতো অভিনয় কৰিছে।\n২০০০ চনত তেওঁ প্ৰযোজক হিচাপে আত্মপ্ৰকাশ কৰি দূৰদৰ্শনৰ দুখনমান ধাৰাবাহিক প্ৰযোজনা কৰে। তেওঁ অসম চৰকাৰৰ বাবে দহখনমান ডকুমেণ্টৰীয়ো প্ৰযোজনা কৰিছিল।\nশ্ৰেষ্ঠা অভিনেত্ৰী, ১৯৮৪ (অসম শিল্পী সমিতিৰ দ্বাৰা), বোলছবি: ককাদেউতা নাতি আৰু হাতী\nশ্ৰেষ্ঠা সহ অভিনেত্ৰী, ১৯৮৭ (ইষ্টাৰ্ণ ইণ্ডিয়া মোছন পিক্সাৰ্ছৰ দ্বাৰা), বোলছবি: মা\nশ্ৰেষ্ঠা সহ অভিনেত্ৰী, ২০০৫ (অসম ৰাজ্যিক চলচ্চিত্ৰ বঁটা)\nঅসমীয়া চলচ্চিত্ৰ জগতলৈ জীৱনজোৰা অৱদান বঁটা, ২০০৬ (জ্যোতিৰূপাৰ দ্বাৰা)\n২০১৯ বীৰঙ্গনা মূলাগাভৰু বঁটা\nসামাজিক-সাংস্কৃতিক সংগঠন 'অসম ষ্টাৰ'ৰ তৰফৰ পৰা চলচ্চিত্ৰ জগতৰ জীৱনজোৰা সাধনা বঁটা, ২০২১ চনত৷\nঅহিৰ ভৈৰৱ (২০০৭)\nমা তুমি অনন্যা (২০০৪)\nএয়েই জোনাকবিহীন জীৱন (২০০৩)\nপ্ৰিয়া মিলন (২০০৩)\nইমান মৰম কিয় লাগে (২০০২)\nগুণ গুণ গানে গানে (২০০২)\nএই মৰম তোমাৰ বাবে (২০০২)\nশেষ উপহাৰ (২০০২)\nআছেনে কোনোবা হিয়াত (২০০২)\nঅন্য এক যাত্ৰা (২০০২)\nতুমি মোৰ মাথোঁ মোৰ (২০০০)\nকালসন্ধ্যা (১৯৯৭) (হিন্দী)\nআই কিল্‌ড হিম ছাৰ (১৯৯৫)\nসংঘাত সংঘাত সংঘাত (১৯৯৩)\nব'হাগৰ দুপৰীয়া (১৯৮৫)\nককাদেউতা নাতি আৰু হাতী (১৯৮৩)\nমেঘ মুক্তি (১৯৭৯)\n↑ 1.0 1.1 "২০২১ চনৰ 'অসম ষ্টাৰ এৱাৰ্ড' ঘোষণা". দৈনিক অসম. দৈনিক অসম. ২৭ অক্টোবৰ, ২০২১. পৃষ্ঠাসমূহ: ৩. https://dainikasam.assamtribune.com/full-page-pdf/epaper/pdf/2021/10/27/dainik-asam/2995/epaper-page-3?infinitescroll=1। আহৰণ কৰা হৈছে: 28 October 2021.\n↑ 2.00 2.01 2.02 2.03 2.04 2.05 2.06 2.07 2.08 2.09 2.10 "Mridula Barooah". It's My North-East. http://itsmynortheast.com/2012/06/mridula-barooah/। আহৰণ কৰা হৈছে: ২২ জানুৱাৰী, ২০১৩.\n↑ 3.0 3.1 "Mridula Baruah". Rupali Parda. http://www.rupaliparda.com/english/who's-who/mridula.htm। আহৰণ কৰা হৈছে: ২২ জানুৱাৰী, ২০১৩.\n↑ 4.0 4.1 "Mridula Baruah". Nth Wall. http://www.nthwall.com/as/5678900075। আহৰণ কৰা হৈছে: ২২ জানুৱাৰী, ২০১৩.\n"https://as.wikipedia.org/w/index.php?title=মৃদুলা_বৰুৱা&oldid=306856"ৰ পৰা অনা হৈছে\nএই পৃষ্ঠাখন ১৯ নৱেম্বৰ, ২০২১ তাৰিখে ১৬:৫৫ বজাত অন্তিম সংশোধন কৰা হৈছিল।


মূল্যায়ন আৰু নিৰীক্ষণ | ৰূপান্তৰণ আৰু উন্নয়ন বিভাগ | অসম চৰকাৰ, ভাৰত\nঅসম চৰকাৰ ৰূপান্তৰণ আৰু উন্নয়ন বিভাগ\nঅৰ্থনীতি আৰু পৰিসংখ্যা সঞ্চালকালয়\nৰাজ্যিক উদ্ভাৱন আৰু ৰূপান্তৰন আয়োগ\nমূল্যায়ন আৰু নিৰীক্ষণ\nকুৰি দফীয়া আঁচনি\nসাংসদ নিধি যোজনাসমূহ\nবিধায়ক নিধি যোজনা\nসংযুক্ত নিধি যোজনাসমূহ\nসম্পূৰ্ণ হোৱা আঁচনি / প্ৰকল্প (পৰিকল্পনা সমন্বয়)\nএন এল চি পি আৰ প্ৰকল্প আৰু স্থিতি\nউত্তৰ পূব পৰিষদৰ প্ৰকল্প আৰু স্থিতি\nঅসমত সাৰ্বজনীন ব্যক্তিগত অংশীদাৰিত্বৰ প্ৰকল্পসমূহ\nআৰ এফ পি/ আৰ এফ কিউ নথি\nঅধিসুচনা আৰু আদেশ\nঅসম বাজেট আৰু অৰ্থনৈতিক জৰীপ\nHome ❯ মূল্যায়ন আৰু নিৰীক্ষণ\nপুনৰীক্ষণ আৰু পূৰ্ণমূল্যায়ণৰ প্ৰতিবেদনৰ তালিকা\nমূল্যায়ন আৰু নিৰীক্ষণ ফৰ্মেট\nবিভাগৰ কৰ্ম পদ্ধতি:\nৰাজ্যিক মূল্যায়ন কমিটী আৰু লগে লগে আন আন বিভাগৰ লগতে চৰকাৰৰ শীৰ্ষ নেতৃত্বই কৰা অনুৰোধ মৰ্মে মূল্যায়ন আৰু নিৰীক্ষণ বিভাগক বিভিন্ন আঁচনি/প্ৰকল্পৰ বাবে মূল্যায়ন অধ্যয়নৰ কাম কৰিবলৈ দিয়া হয়। একে সময়তে বিভিন্ন উন্নয়ন আঁচনিৰ ক্ষেত্ৰীয় নিৰীক্ষণৰ কামো নিয়ম মতে কৰা হয়। তাৰোপৰি উন্নয়ন বিভাগ আৰু চৰকাৰৰ অধীনস্থ পৰিষদ/নিগমসমূহে দাখিল কৰা মাহিলী আৰু ত্ৰৈমাসিক অগ্ৰগতিৰ খতিয়ানসমূহ নিয়মীয়াকৈ বিশদভাৱে পৰীক্ষা কৰা হয়। যোৱা কেইবছৰমানৰ পৰা ক্ষেত্ৰীয় নিৰীক্ষণ কঠোৰভাৱে কৰা হৈছে।\nডি.ডি.চি সভাৰ প্ৰস্তাৱসমূহ আৰু ভৈয়ামৰ জিলাসমূহৰ বিভিন্ন স্তৰৰ নিৰীক্ষণ কমিটীৰ প্ৰস্তাৱসমূহো পৰীক্ষা কৰা হয় আৰু দৰকাৰী সিদ্ধান্তসমূহ নিৰ্দিষ্ট বিভাগলৈ উপযুক্ত ব্যৱস্থা লোৱাৰ বাবে যোগাযোগ কৰা হয়। অন্য বিভাগৰ থকাৰ দৰেকৈ এই বিভাগৰ পৰিপালন কৰিবলগীয়া নিজা কোনো আঁচনি বা আয়োজন নাই।\nমূল্যায়ন আৰু নিৰীক্ষণ বিভাগটো হৈছে প্ৰকল্প আৰু উন্নয়ন বিভাগৰ প্ৰশাসনিক এক্তিয়াৰৰ অন্তৰ্গত। অসম চৰকাৰৰ প্ৰকল্প আৰু উন্নয়ন বিভাগৰ প্ৰধান সচিবজনাই হৈছে মূল্যায়ন আৰু নিৰীক্ষণ বিভাগৰ একমাত্ৰ প্ৰাধিকাৰী।\nমূল্যায়ন আৰু নিৰীক্ষণ বিভাগৰ শীৰ্ষ নেতৃত্বত ভাৰতীয় প্ৰশাসনিক সেৱাৰ জ্যেষ্ঠ বিষয়া এজন আছে (তেওঁ যুটীয়া সচিবতকৈ নিম্ন পদাধিকাৰী নহয়), তেওঁ বিভাগৰ সঞ্চালক, তেওঁৰ সাহায্যকাৰীসকল হল অতিৰিক্ত সঞ্চালক, বিভাগৰ প্ৰধান, বিভাগৰ উপ-প্ৰধান, গৱেষণা বিষয়া, সহকাৰী গৱেষণা বিষয়া আৰু কনিষ্ঠ কাৰিকৰী কৰ্মচাৰী।\nমূল্যায়ন আৰু নিৰীক্ষণ বিভাগৰ যোৰহাট, শিলচৰ, তেজপুৰ আৰু ডিফুত চাৰিটা আঞ্চলিক ক্ষেত্ৰীয় কাৰ্যালয় আছে। ক্ষেত্ৰীয় কাৰ্যালয়ৰ মুৰব্বী হৈছে বিভাগৰ মুৰব্বীজন (তেওঁ যুটীয়া সঞ্চালক সমপৰ্যায়ৰ), তেওঁৰ সহায়ক হৈছে এজন গৱেষণা বিষয়া, সহঃ গৱেষণা বিষয়া আৰু কনিষ্ঠ কৰ্মচাৰীবৃন্দ।\nএই বিভাগৰ মুখ্য কাম হৈছে মূল্যায়ন অধ্যয়ন আৰু ক্ষেত্ৰীয় নিৰীক্ষণ কৰি তাৰ ওপৰত চৰকাৰক প্ৰতিবেদন দাখিল কৰা যাতে আঁচনিসমূহ কাৰযকৰী কৰোতে ৰৈ থকা সুৰুঙা/অসুবিধাসমূহ শুদ্ধিকৰণৰ বাবে ব্যৱস্থা লব পৰা যায়। এনে অধ্যয়নে আঁচনিৰ আকৌ পুনৰাগমনত ব্যৱহাৰ হব। এনেকৈয়ে মূল্যায়ন আৰু কেন্দ্ৰীয় নিৰীক্ষণৰ প্ৰতিবেদনে উন্নয়ন বিভাগক আঁচনি কাৰ্যকৰীকৰণত সহায়ক হব।\nবিভাগৰ কাৰ্য সম্পাদন:\nবিভাগটোৰ আৰম্ভণীৰে পৰা ২০৫খন মূল্যায়ন অধ্যয়ন প্ৰতিবেদন প্ৰস্তুত কৰা হৈছে আৰু আন ১৫খন অধ্যয়নৰ প্ৰতিবেদন ৰাজ্যিক মূল্যায়ন কমিটীৰ সভাত গৃহীত হবলৈ বাকী আছে।\nআঁচনি আৰু প্ৰকল্পসমূহৰ ক্ষেত্ৰীয় নিৰীক্ষণ কাৰ্য্য ১৯৮৬-৮৭ৰ পৰা কৰা হৈছে। ২০০৮ চনৰ মাৰ্চ মাহলৈকে ১২০০ প্ৰতিবেদন প্ৰস্তুত কৰি দাখিল কৰা হৈছে।\nবিভাগটোৱে ২০০৮-০৯ সময়ছোৱাত এন.এল.চি.পি.আৰ আৰু অসম বিকাশ যোজনাকে ধৰি ৬৯৭টা ক্ষেত্ৰীয় নিৰীক্ষণ সম্পূৰ্ণ কৰিছে।\n২০০৯-১০ সময়চোৱাত বিভাগটোৱে ১৫টা উন্নয়ন বিভাগ/খণ্ডৰ প্ৰায় ১২০০টা ক্ষেত্ৰীয় নিৰীক্ষণ সম্পূৰ্ণ কৰিছে।\n২০০৯-১১ সময়চোৱাত ২৫টা বশেষ নিৰীক্ষণ পৰিচালনা কৰি প্ৰতিবেদন দাখিল কৰা হৈছে।\n২০১০-১১ সময়চোৱাত এম.পি.এল.এ.ডি., এম.এল.এ.এ.ডি আৰু এ.বি.ৱাইকে ধৰি ৯৩২টা ক্ষেত্ৰীয় নিৰীক্ষণ সম্পূৰ্ণ কৰা হল; ইয়াৰ বাবে আংশিকভাৱে প্ৰতিবেদন দাখিল কৰা হৈছে আৰু বাকীখিনিও দাখিল কৰাৰ পথত আছে।\nএন.এল.চি.পি.আৰৰ ক্ষেত্ৰীয় নিৰীক্ষণ চলি আছে।\nবিভাগটোৱে ২০০৯-১০ সময়চোৱাত মূল্যায়ন আৰু নিৰীক্ষণৰ ওপৰত এখন সহায়ক পুথি সঞ্চলন কৰে।\nসম্পূৰ্ণ হোৱা মূল্যায়ন অধ্যয়নৰ প্ৰতিবেদনৰ ওপৰত গৃহীত/অনুধাৱন কৰা কাৰ্য্যৰ বিষয়ে ৰাজ্যিক মূল্যায়ন কমিটীৰ সভাখন হবলগীয়া হৈ আছে।\n২০১০ৰ পৰা ২০১১ সময়ছোৱাত বিষয়া আৰু কৰ্মচাৰীৰ প্ৰশিক্ষণ –\nতৃণমূলল পৰ্য্যায়ৰ আঁচনি অধ্যয়নৰ বাবে মূল্যায়ন আৰু নিৰীক্ষণ বিভাগৰ সঞ্চালকে ২০১০ চনৰ নৱেম্বৰৰ মাহত গুজৰাটলৈ আৰু ই. এণ্ড এম. বিভাগৰ অতিৰিক্ত সঞ্চালকে ২০১০ চনৰ অক্টোবৰত ত্ৰিপুৰা ভ্ৰমণ কৰে। ভাৰত চৰকাৰৰ ডি.অ’.পি.টিয়ে ২০১০ চনৰ আগষ্ট মাহত অসম প্ৰশাসনীয় মহাবিদ্যালয়, গুৱাহাটী-২২ত আয়োজন কৰা ৰাজ্যিক মধ্যমানৰ বিষয়াবৰ্গৰ বাবে যুগুতোৱা একাউণ্টছ মেনেজমেণ্ট অৱ অফিচ প্ৰচিডিয়ৰ পাঠ্যক্ৰমৰ পাঁচ-দিনীয়া প্ৰশিক্ষণ শিবিৰত তেজপুৰ আৰু ডিফু আঞ্চলিকে ক্ষেত্ৰীয় মূল্যায়ন গোটৰ গৱেষণা বিষয়া যথাক্ৰমে মিছ মৌচুমী দাস আৰু ডঃ ডেইজী বৈশ্যই প্ৰশিক্ষণ গ্ৰহণ কৰে। বিভাগীয় মুৰব্বী শ্ৰীমতী কমলা গোস্বামীয়ে হায়দৰাবাদৰ ষ্টাফ কলেজত প্ৰজেক্ট মেনেজমেণ্ট পাঠ্যক্ৰমৰ ওপৰত প্ৰশিক্ষণ লয়।\nমুখ্য সচিব অধ্যক্ষতাত ৰাজ্যিক স্তৰৰ মূল্যায়ন কমিটী এখন আছে। বিত্ত বিভাগৰ আয়ুক্ত, কৃষি উত্পাদন বিভাগৰ আয়ুক্ত, পৰিকল্পনা আৰু উন্নয়ন বিভাগৰ প্ৰধান সচিব আকু পাৰ্বত্য অঞ্চলৰ উন্নয়ন আয়ুক্ত হৈছে সদস্য আৰু মূল্যায়ন আৰু নিৰীক্ষণ বিভাগৰ সঞ্চালক এই কমিটীৰ সদস্য সচিব।\nবিভিন্ন স্তৰত নিৰীক্ষণ কমিটী – ১৯৮২ চনত পি. এণ্ড ডি. বিভাগে এই নিৰীক্ষণ কমিটী স্থাপনৰ বাবে প্ৰথম পদক্ষেপ লৈছিল আৰু ভৈয়ামৰ জিলাসমূহৰ উপায়ুক্তলৈ পি.ডি.এছ. ২৭/৮২/৭ তাৰিখ ২৮/৮/৮২ নং চিঠিৰ মৰ্মে জিলা উন্নয়ন কমিটী গঠন কৰিবলৈ পৰামৰ্শ দিছিল। কমিটীখনৰ অধ্যক্ষ হিচাপে উপায়ুক্ত ডাঙৰীয়া আছিল আৰু জিলা স্তৰত উন্নয়ন বিভাগৰ মুৰব্বীসকল জিলা উন্নয়ন কমিটীৰ সদস্য আছিল। ২০০২ চনত চৰকাৰী অধিসূচনা নং পি.ডি. (এম.ই.) ৭৫/২০০২/৩ তাৰিখ ১০/১০/২০০২ মৰ্মে স্তৰত নিৰীক্ষণ কমিটী এখন বেচিকৈ গঠন কৰা হয়।.\n২০০২ চনত চৰকাৰী অধিসূচনা নং যথাক্ৰমে পি.ডি.(এম.ই.) ৭৫/২০০২/৩ তাৰিখ ১০/১০/২০০২ আৰু পি.ডি.(এম.ই.) ৭৫/২০০২/৩ তাৰিখ ১০/১০/২০০২ মৰ্মে মুখ্য সচিবৰ অধ্যক্ষতাত ৰাজ্যিক স্তৰৰ নিৰীক্ষণ কমিটী আৰু বিভাগীয় আয়ুক্তৰ অধ্যক্ষতাত চাৰিখন নিৰীক্ষণ কমিটী গঠন কৰা হয়। চৰকাৰী অধিসূচনা নং পি.ডি.ইউ. ২১/৬৯ পি.টি-২/২ তাৰিখ ১/১১/১৯৭৫ মৰ্মে মুখ্য সচিবৰ অধ্যক্ষতাত গঠন হোৱা ৰাজ্যিক স্তৰৰ মূল্যায়ন কমিটীখন এতিয়াও বাহাল আছে যদিও ১৯৮৮ চনৰ পৰা কোনো নিয়মীয়া সভা বহা অনুমোদনৰ বাবেহে গঠন কৰা হৈছিল।\nই. এণ্ড. এম. বিভাগৰ অধীনস্থ বৰ্তমানে থকা কমিটীসমূহ –\nৰাজ্যিক মূল্যায়ন কমিটী –:\nক. মূল্যায়ন আৰু বিভাগীয় প্ৰতিবেদনবিলাক বিবেচনা কৰা আৰু প্ৰতিবেদনত অনুমোদন দিয়া মতে কাৰ্যব্যৱস্থা লবলৈ চৰকাৰক পৰামৰ্শ দিয়া।\nখ. মূল্যায়ন কৰা কাম সহজসাধ্য কৰিবলৈ বিভিন্ন বিভাগৰ পৰা সমন্বয় আৰু সহযোগিতা লাভ কৰা।\nৰাজ্যিক স্তৰত নিৰীক্ষণ কমিটী –\nৰাজ্যিক স্তৰত কৰ্ম বিভাগৰ বাবে নিৰীক্ষণৰ কৌশল উদ্ভাৱন কৰা।\nবিভাগীয় নিৰীক্ষণ কমিটী –:\nসকলো কৰ্ম বিভাগৰ বিভাগীয় আয়ুক্তৰ বাবে নিৰীক্ষণ কৌশল উদ্ভাৱন কৰা।\nজিলা উন্নয়ন কমিটী –\nআঁচনিসমূহৰ সূত্ৰ, অনুমোদন, কাৰ্যকৰীকৰণ আৰু নিৰীক্ষণ কাৰ্যৰ চোৱাচিতা কৰা আৰু আন্তঃবিভাগীয় কথাসমূহ বিধে বিধে ভাগ কৰা।\nজিলা স্তৰত নিৰীক্ষণ কমিটী –\nজিলা স্তৰত নিৰীক্ষণ কৌশল উদ্ভাৱন কৰা আৰু কৰ্ম বিভাগৰ দ্বাৰা মুকলি কৰা ফাণ্ড ব্যৱহাৰ কৰাটো পৰীক্ষা কৰা।\nএই পৃষ্ঠা অন্তিমবাৰ আপডেট কৰা হৈছিল: 26 Feb 2021\nদৰ্শনকাৰীৰ গণনা: 80653\nContent Ownership ৰূপান্তৰণ আৰু উন্নয়ন বিভাগ, Govt. of Assam.


মৈত্ৰেয়ী দেবী - অসমীয়া ৱিকিপিডিয়া\n১ ছেপ্টেম্বৰ, ১৯১৪\n২৯ জানুৱাৰী, ১৯৮৯\nকবি, ঔপন্যাসিক (বাংলা ভাষা)\nমৈত্ৰেয়ী দেবী (ইংৰাজী: Maitreyi Devi, ১৯১৪ - ১৯৮৯) হৈছে বাংলা ভাষাৰ কবি তথা ঔপন্যাসিক। তেওঁ দাৰ্শনিক সুৰেন্দ্ৰনাথ দাসগুপ্তৰ জীয়াৰী আছিল। সাহিত্যত ৰবীন্দ্ৰনাথ ঠাকুৰৰ দ্বাৰা বিশেষভাবে শিক্ষাপ্ৰাপ্ত আছিল।\n2 কৰ্ম তথা সাহিত্য জীৱন\nতেওঁ কলিকতাৰ যোগমায়া দেবী কলেজৰ পৰা দৰ্শনত স্নাতক ডিগ্ৰী লাভ কৰিছিল।\nকৰ্ম তথা সাহিত্য জীৱন[সম্পাদনা কৰক]\nমাত্ৰ ষোল্ল বছৰ বয়সত ৰবীন্দ্ৰনাথ ঠাকুৰৰ ভূমিকা সন্বলিত তেখেতৰ প্ৰথম কাব্যগ্ৰন্থ প্ৰকাশিত হৈছিল। ৰবীন্দ্ৰনাথৰ জীৱনৰ শেষ পোন্ধৰ বছৰত তেওঁ আছিল ৰবীন্দ্ৰনাথৰ ঘনিষ্ঠ সহযোগী। "Rabindranath--the man behind his poetry" নামৰ ৰবীন্দ্ৰনাথ ঠাকুৰৰ জীৱনীমূলক গ্ৰন্থ লিখা মৈত্ৰেয়ী দেবীয়ে ছোভিয়েট ইউনিয়ন, ইউৰোপ আৰু আমেৰিকাত তেওঁ ৰবীন্দ্ৰনাথৰ ওপৰত আৰু শান্তিৰ সমস্যা বিষয়ক বহুতো ভাষণ দিছিল। মৈত্ৰেয়ী দেবীৰ "ন হন্যতে" উপন্যাসখনৰ ভিত্তিতে বলীউডৰ বিখ্যাত চলচিত্ৰ "Hum Dil De Chuke Sanam" নিৰ্মাণ কৰা হৈছিল।\nতেখেতে কলিকতাৰ পৰা ২৪ মাইল নিলগৰ বাদু নামৰ গাওঁ এখনত ৯ বিঘা মাটিজোৰা কৃষি, মীন পালন, মৌ পালন, গো পালন, হা্হঁ কুকুৰা পামৰে সৈতে "খেলাঘৰ" নামৰ শিশু নিবাস তথা অনাথ আশ্ৰম আৰু প্ৰশিক্ষণ কেন্দ্ৰ গঢ়ি তুলিছিল।\n১৯৬১ চনত ৰবীন্দ্ৰ শতবাৰ্ষিকীত আমন্ত্ৰিত হৈ তেওঁ বুলগেৰিয়া, হাংগেৰী আৰু ছোভিয়েট ইউনিয়নলৈ গৈছিল। ছোভিয়েট ইউনিয়নে তেওঁক ৰবীন্দ্ৰ শতবাৰ্ষিকী পদকেৰে ভূষিত কৰে। ১৯৭৫ চনত ভাৰতীয় লেখিকা সংঘই "ন হন্যতে" ঊপন্যাসৰ বাবে সন্মানসূচক পদক আগবঢ়ায়। ১৯৭৬ চনত "ন হন্যতে" পুথিখনৰ বাবেই তেওঁ সাহিত্য অকাডেমি বঁটা লাভ কৰে।\n↑ Devi, Maitreyi (1973). Rabindranath--the man behind his poetry. Sudhir Das at Nabajatak Printers. http://books.google.co.in/books/about/Rabindranath_the_man_behind_his_poetry.html?id=dp1jAAAAMAAJ&redir_esc=y.\n↑ ন হন্যতে, মৈত্ৰেয়ী দেবী\n"https://as.wikipedia.org/w/index.php?title=মৈত্ৰেয়ী_দেবী&oldid=202835"ৰ পৰা অনা হৈছে\nএই পৃষ্ঠাখন ২৭ আগষ্ট, ২০১৯ তাৰিখে ২১:৫৭ বজাত অন্তিম সংশোধন কৰা হৈছিল।


মেথিৰ বিষয়ে জানিবলগীয়া বহু কথা : — Vikaspedia\nমেথি গছৰ বৰ্ণনা -\nমেথিত কি কি তত্ব অন্তৰ্নিহিত থাকে?\nকি দৰে ইয়াৰ ব্যৱহাৰ হয়?\nখাদ্য হিচাবে মেথিৰ ব্যৱহাৰ -\nবিভিন্ন উপকাৰী প্ৰয়োগ -\nপ্ৰায় সকলো ভাৰতীয় লোকৰ ঘৰত মেথি গুটি মছলা হিচাবে ব্যৱহৃত হয়৷ ৰন্ধনত ব্যৱহৃত হোৱা পাঁচফোৰণৰ তত্বকেইটা হ’ল – চফ, জিৰা, জালুক, কালজিৰা আৰু মেথি৷ মেথি শাকৰ পৰঠাৰ জুতি অপূৰ্ব৷ আজিকালি বহুতে ডায়েবেটিজ ৰোগ নিয়ন্ত্ৰণৰ বাবে ঘৰুৱা বাবে মেথি গুটিৰ গুৰি ব্যৱহাৰ কৰাৰ কথা শুনিবলৈ পোৱা যায়৷ এই নিবন্ধৰ যোগেদি মেথি গুটি আৰু মেথি শাকৰ উপযোগিতাৰ ওপৰত আলোকপাত কৰিবলৈ প্ৰয়াস কৰিম৷\nমেথিৰ ব’টানিকেল নাম হ’ল- Trigonella foenum-graecum আৰু ইয়াৰ বংশাৱলী হ’ল Fabaceae (Pea family)৷ ইংৰাজীত ইয়াৰ পৰিচয় Fenugreek, লেটিন ভাষাত ফেনু গ্ৰেইচাম, টাৰ্কি ভাষাত চিমেন অটু, ভিয়েটনামত কে থাও লিন্ লাং, আৰবীকত হিলবেহ্ বুলে৷ ভাৰতীয় ভাষাত মেথি (অসমীয়া,বাংলা, হিন্দী, ওৰিয়া, নেপালী, পাঞ্জাবী, গুজৰাটী), মেথ্যা (মাৰাঠী), মেনথ্যা (কানাড়া), মেনথুলো (তেলেগু), উলুভা (মলয়ালম) আদি নামেৰে পৰিচিত৷\nমেথিৰ সৰ্ববৃহৎউৎপাদনকাৰী দেশ হ’ল ভাৰতবৰ্ষ৷ আকৌ ভাৰতৰ ভিতৰত ৮০শতাংশ উৎপাদন ৰাজস্থানত হয়৷ আন আন মেথিৰ খেতি কৰা প্ৰদেশৰ নাম হ’ল – পঞ্জাব, হৰিয়ানা, গুজৰাট, মহাৰাষ্ট্ৰ, উত্তৰ প্ৰদেশ, মধ্য প্ৰদেশ আৰু উত্তৰাঞ্চল৷ ভাৰতৰ বাহিৰে আন আন মেথিৰ উৎপাদনকাৰী দেশ হ’ল পাকিস্তান,বাংলাদেশ, নেপাল, আফগানিস্তান, চীন, আৰ্জেন্টিনা, ইৰাণ, তুৰস্ক, ফ্ৰান্স, জাৰ্মানী,স্পেইন, মৰক্কো, ইজিপ্ত আৰু উত্তৰ আফ্ৰিকাৰ ভূমধ্য সাগৰীয় অঞ্চল আদি ৷\nমেথি হ’ল এবিধ বাৰ্ষিক উৎপন্ন হোৱা সেউজীয়া উদ্ভিদ য’ত সৰু সৰু আকৃতিৰ বগা বৰণৰ পুষ্প ফুলে৷ এজোপা গছ ২ৰ পৰা ৩ফুটলৈ ওখ হব পাৰে৷ গুটি এচিৰাত ১০ৰ পৰা ২০টা বীজ থাকে৷ এই মেথিৰ বীজৰ বৰণ মূগা-হালধীয়াৰ মিশ্ৰণ৷ স্বাদ তীক্ষ্ন আৰু বিশিষ্ট সুগন্ধিযুক্ত৷\n১০০গ্ৰাম মেথিৰ পাতত-\n*কেলৰি থাকে ৪৯ কিলোকেলৰি,\n*৮৯ শতাংশ পানী,\n*৬ শতাংশ কাৰ্বোহাইড্ৰেট,\n*৪ শতাংশ প্ৰটিন আৰু\n*১ শতাংশ ফেট থাকে৷\nডায়েটেৰী ফাইবাৰ, ভিটামিন, খনিজ আদি থাকে পৰ্য্যাপ্ত পৰিমাণত৷ মেথিৰ বীজত থকা খনিজ সমূহ হ’ল – আইৰণ, ক’পাৰ, কেলচিয়াম, প’টেচিয়াম,মেগনেচিয়াম, মেংগানিজ,চেলেনিয়াম, জিংক৷ ভিটামিনসমূহ হ’ল- থায়ামিন, ৰাইবোফ্লেবিন, ফলিক এচিড, নিয়াচিন, পাইৰিডক্সিন, ভিটামিন -এ আৰু ভিটামিন- ডি৷ তদুপৰি আছে এন্টিঅক্সিডেন্ট, ফাইটোনিউট্ৰিয়েন্ট, চেপনিন, পেক্টিন, হেমিচেলোলুজ, টেনিন, মিউচিলেজ আদি৷ মেথিৰ এন্টিবেক্টেৰিয়েল আৰু এন্টিভাইৰেল গুণ থকা দেখা যায়৷\nপৰম্পৰাগত ঔষধি হিচাবে মেথিৰ প্ৰয়োগ: – খৃষ্টপূৰ্ব ১৫০০চনৰ পৰা ইজিপ্তৰ সাঁচিপাত জাতীয় পুথিত মেথিৰ প্ৰয়োগৰ লিখিত বিবৰণ পোৱা যায়৷\nইয়াৰ ওপৰিও বিভিন্ন দেশত লোক চিকিৎসাত মেথিৰ প্ৰয়োগ কৰা হৈছিল – প্ৰসৱত সহায় কৰিবলৈ, মাতৃ দুগ্ধৰ পৰিমাণ বঢ়াবলৈ, ঘাঁ-খহু শুকুৱাবলৈ, পেটৰ বিষ-গ্ৰহণী-আভোক আদিৰ নিৰাময়ৰ বাবে ৷\n“হু-লা-বা” হ’ল মেথিৰ বীজৰ পৰা নিৰ্মিত চীনা পৰম্পৰাগত ঔষধ৷ ইয়াক কিডনি আৰু লিভাৰৰ অসুখ, খহু-ঘাঁ- চৰ্মৰোগ আদিৰ চিকিৎসাত ব্যৱহৃত হৈ আহিছে৷\nআমাৰ দেশ ভাৰতবৰ্ষতো নানান ৰোগৰ আয়ুৰ্বেদিক চিকিৎসাত মেথিৰ ব্যৱহাৰ অতি প্ৰাচীন কালৰ পৰাই চলি আহিছে৷ মেথিৰ বিষয়ে বিজ্ঞানীসকলে কৰা গৱেষণাৰ বিৱৰণ দেশ-বিদেশৰ জাৰ্ণেলসমূহত সময়ে সময়ে প্ৰকাশিত হৈ আহিছে৷\nমেথিৰ সৰু সৰু বীজক স্বাদিষ্ট মছলা হিচাবে সমগ্ৰ দক্ষিণ এচিয়াত ব্যৱহাৰ হয়৷ মেথি গুটি উতলাই চাহৰ দৰে খাব পাৰি৷ মেথিৰ আচাৰ বনাব পাৰি৷ চাটনি, আঞ্জা আৰু চাম্ভৰত পিচা মেথি গুটি দিয়া হয়৷ মেথি শাক কূটি লৈ ভাজি বনাই বা পৰঠা বনাই খোৱা হয়৷\n*মাতৃদুগ্ধৰ পৰিমাণ মেথিৰ সেৱনে বৃদ্ধি কৰে।\n*ডায়েবেটিজ ৰোগ নিয়ন্ত্ৰণত মেথি অতি উপকাৰী সিদ্ধ হৈছে৷ নিয়মীয়া মেথিৰ সেৱনে কাৰ্বোহাইড্ৰেটৰ শোষণ বা আহৰণ কমাই দিয়ে আৰু শৰীৰৰ ভিতৰৰ ইনচুলিনৰ সক্ৰিয়তা বৃদ্ধি কৰে৷ Hb1Cৰ লেভেল কমোৱাত সহায়ক ৷\n*হৃদৰোগৰ সম্ভাৱনা হ্ৰাস কৰে৷ অহিতকাৰী ক’লেষ্টৰল, এল ডি এল আৰু ট্ৰাইগ্লিচাৰাইডৰ পৰিমাণ তেজৰ পৰা কমায় আৰু উপকাৰী এইচ ডি এলৰ পৰিমাণ বৃদ্ধি কৰে৷\n*তেজৰ নলীত চৰ্বিৰ পৰত জমা হবলৈ নিদিয়ে যাৰ দ্বাৰা Atherosclerosis, Stroke ৰোধ হয়৷\n*হৃদগতি আৰু ৰক্তচাপ নিয়ন্ত্ৰণত থাকে৷\n*মেদবহুলতা ৰোধ কৰে৷\n*চুলি অকালতে পকা আৰু সৰা ৰোধ কৰে৷ উফিৰ সমস্যা পিচা মেথি আৰু দৈৰ মিশ্ৰণ চুলিত সপ্তাহত ২/৩দিন ঘঁহিলেই আতৰ হয়৷\n*শালমন, খহু, মুখৰ ঘাঁ আদিত পিচা মেথি লগালেই সোনকালে উপশম ঘটে৷\n*মহিলাৰ নানাবিধ সমস্যা আৰোগ্য কৰে – অনিয়মীয়া মাহেকীয়া, বগাস্ৰাবৰ ,এনিমিয়া,ৰজোনিবৃত্তিৰ চিকিৎসা আদিত ফলপ্ৰসু৷\n*মহিলাৰ স্তনৰ বিকাশ :- মেথি,চফ,মিচিৰি পিচি গাখীৰত মিহলাই খালে সৰু আকাৰৰ স্তনৰ আকাৰ বৃদ্ধি হব ধৰে৷\n*পেটৰ অসুখ গ্ৰহণী,বদহজমি, বিষ আদিৰ উপশম ঘটায়৷\n*শৌচ-কচা আতৰ কৰে৷\n*Anorexia Nervosa নামৰ ভোক নলগা ৰোগৰ চিকিৎসাত উপযোগী৷\n*কলোন, প্ৰষ্টেট আদিৰ কৰ্কটৰোগ প্ৰতিৰোধক৷\n*শ্বাসৰোগ,হাপানীৰ চিকিৎসাত উপযোগী৷\n*চৰ্মৰ উজ্বলতা বঢ়াবলৈ, বয়সৰ আঁচোৰ কমাবলৈ মুখমণ্ডলৰ দাগ আতৰাবলৈ, একজিমা আদিত মেথি পিচি প্ৰলেপ লগাব লাগে৷\n*ডিঙিৰ বিষ আৰু কাহৰ উপশম ঘটোৱাত সহায়ক৷\n*গাৰ বিষ,বাতৰ বিষৰ চিকিৎসাত উপকাৰী৷\n*কিডনি আৰু লিভাৰক মেথিয়ে সুৰক্ষিত ৰাখে৷\n*পুৰুষৰ যৌন শিথিলতা (Erectile Dysfunction) আতৰোৱাত সহায়ক৷\n*চাবন আৰু প্ৰসাধন সামগ্ৰী মেথি গুটিৰ পৰা নিৰ্মাণ হয়৷\nসতৰ্কতা আৰু পাৰ্শ্বক্ৰিয়া:\n*বেচি পৰিমাণত মেথি ভক্ষণে জয়াৰুৰ সংকোচন ঘটাই গৰ্ভৱতী মহিলাৰ গৰ্ভপাত কৰাব পাৰে৷\n*ডায়েবেটিজৰ দৰবৰ লগত মেথি ভক্ষণে তেজৰ শৰ্কৰাৰ পৰিমাণ যাতে অতিমাত্ৰা (Hypoglycemic stateলৈ ) নকমায় তালৈ সতৰ্ক হোৱা বাঞ্চনীয়৷\n*খালি পেটত বেচি পৰিমাণত বেচিদিনলৈ মেথি খালে এচিডিটি হব পাৰে৷\nঔষধ হিচাবে মেথি গুটিৰ এদিনৰ ড’জ হ’ল ১০ৰ পৰা ৩০গ্ৰাম ৷


হাস্য ব্যংগৰে সত্যৰ সন্ধানঃ - অসমীয়াৰ সুখ-দুখ\nHome Unlabelled হাস্য ব্যংগৰে সত্যৰ সন্ধানঃ\nxukhdukh.com November 20, 2013\n১. মানাহ ৰাষ্ট্ৰীয় অভয়াৰণ্যত ৭৮হাজাৰ বেদখলকাৰীয়ে ৫৩খনকৈ গাওঁ স্থাপন কৰি বিশ্ব অভিলেখ স্থাপন কৰিছে। ৰাষ্ট্ৰীয় অভয়াৰণ্যত বিশ্বৰ কোনো কোনতে এইদৰে ভয়-বীত নোহোৱাকৈ বসতি স্থাপন কৰাৰ অভিলেখ আজি-কোপতি হোৱা নাই। গাঁওবাসীয়ে অভিলেখৰ চাৰ্টিফিকেট দিয়া সংস্থাক দিবলৈ চান্দা বৰঙণি গোটাই যোৰহাটৰ শাখা কাৰ্যালয়ত যোগাযোগ কৰিবলৈ যোৱাৰ সুখবৰ।\n২. তিনিবাৰকৈ গাঁওবুঢ়া হোৱা তিতাবৰৰ এজন লোকে দেশৰ প্ৰধানমন্ত্ৰী হোৱাৰ যোগ্যতা থকা বুলি কৰিলে ঘোষণা। পিছে বহুবল্কী নামেৰে স্থানীয়ভাৱে জনাজাত গাঁওবুঢ়াজনৰ কথালৈ কোনেও কান নিদিয়াক লৈ তেখেতে কৰিলে ক্ষোভ প্ৰকাশ, আত্মপ্ৰচাৰ.কম নামৰ জনপ্ৰিয় নিউজ পৰ্টেলৰ যোগে।\n৩. ভাৰতত এতিয়াও ৫০০ নিযুত লোকে মুকলিতে মলত্যাগ কৰা তথ্যই চকু খোল খুৱালে বিশ্বস্বাস্থ্য সংস্থাৰ। অসমীয়াত "বাহিৰ ফুৰিবলৈ যোৱা" বুলি সেই কাৰ্যক অভিহিত কৰাৰ বাবেই ৰাইজে বাহিৰতে মুকলি মূৰীয়াকৈ ফুৰি চাকি আহে আৰু এই পৰম্পৰাটো অসমৰ পৰাই উত্তৰ ভাৰতলৈ বিয়পি পৰা বুলি তথ্য পোৱা গৈছে। সেয়ে বিশ্ব স্বাস্থ্য সংস্থাই সাহিত্য সভাক অসমীয়া ভাষাৰ পৰা খণ্ড-বাক্যটি আঁতৰাই দি ঘৰতে সেইবিধ কৰাৰ পৰমানন্দ লভিবৰ বাবে সজাগতা অনাৰ বাবে বিশেষ আহ্বান ফেক্স কৰা বুলি জেনেভাৰ পৰা বাতৰি আহিছে।\n৪. গীল বোলা হকী বিষয়া জনে নিজৰ স্বভাৱজাত বিতৰ্কিত কথাৰে অসমৰ নিউজ চেনেল, বাতৰি কাককত শিৰোনাম লবলৈ সক্ষম হৈছে। গীল চাহাবে কোৱামতে অসমত যিমান মানুহে তেওঁৰ কথালৈ গুৰুত্ব দিয়ে সিমান তেখেতেৰ নিজৰ ঘৰ, পৰিবাৰ, পৰিয়াল, প্ৰদেশতো নিদিয়ে। সেয়ে তেখেতে অহা গ্ৰন্থমেলাতে শ্বহীদ বনোৱাৰ কাহিনীৰে "অসমীয়া পহু চিকাৰ" নামৰ আত্ম-জীৱনীখন উন্মোচন কৰি দিব বুলিও জনাইছে। লেখাত সহায় কৰিবলৈ ধুনীয়া লেখিকাৰ সহযোগিতাও ঢিলা ছৰিত্ৰৰ বৃদ্ধজনে কামনা কৰা বুলি জানিব পৰা গৈছে।\n৫. শিৱসাগৰত ৰাজীৱদা পেট্ৰলিয়াম স্কুল, ৰাজীৱদা চিকিসালয়, ৰাজীৱদা সমবায় বিদ্যালয় আদি স্থাপন হোৱাৰ পৰা শিৱসাগৰৰ বুৰঞ্জী সলাই দিবলৈ এখন বিশেষজ্ঞ গোট ৰসাল গগৈয়ে গঠন কৰি দিয়াৰ খবৰ আহিছে। "ৰাজীৱদাৰ সপোনৰ শিৱসাগৰ" নামৰ এখন আটকধুনীয়া মহান গ্ৰন্থও স্কুলত প্ৰণয়ন কৰাৰ বাবে তেখেতে দিহা আগবঢ়াইছে। ৰাজীৱদাই পাইলট হৈ থাকোতে জয়সাগৰ পুখুৰীটো দেখি অতিশয় আনন্দিত হৈছিল বুলিও গোপন সূত্ৰও প্ৰকাশ কৰিছে!\n৬. অসমৰ খাদ্য যোগানিয়াৰ বিভাগে গৃহ বিভাগৰ দৰেই এক আত্ম-সমৰ্পনৰ কাৰ্যসূচী গ্ৰহণ কৰা বুলি জানিব পৰা গৈছে। তাতে খাদ্য মন্ত্ৰীয়ে ক'লা বেপাৰী, ছিণ্ডিকেট বাহিনী সমূহৰ ওচৰত আঠু লৈ আত্ম সমৰ্পন কৰাৰ খবৰ আহিছে। এইদৰে আত্ম-সমৰ্পন কৰিলেহে হেনো প্ৰাক্তন বিপ্লৱীৰ দৰে মূলসুঁতিৰ ধনী মানুহ হব পাৰি বুলি নহৰুল চাহাবে বিভাগৰ সকলোলৈকে ফৰমান জাৰি কৰিছে।\n৭. উদ্যোগ বিভাগে উদ্যোগ গ্ৰহণ কৰিছে আৰু বাণিজ্যৰ প্ৰসাৰতা কৰিছেই বুলি প্ৰকাশ কৰি বিদ্যুত বৰদলৈয়ে দুৰ্নীতিৰ মুক্ত বজাৰ খুলি দিয়াৰ বাবে নিজৰ কৃৰ্তিত্ব দাবী কৰাৰ খবৰ সংবাদ মাধ্যমৰ শিৰোনামত পোৱা গৈছে। নিজৰ কৃৰ্তিত্ব এইদৰে জাহিৰ কৰাটো দৃষ্টিকটু বুলি হাবিবন হুছেইনে কটুক্তি কৰা বুলি জানিব পৰা গৈছে।\n৮. টিঙৰাইত বন্দুক দেখুৱাই বেংকৰ পৰা পাঁচ লাখ টকা লুট কৰাৰ বাতৰিত সণ্টুষ্টি প্ৰকাশ কৰিছে সদ্য অৱসৰপ্ৰাপ্ত কৰ্মচাৰী সংঘই। পেঞ্চন অফিচত মাত্ৰ কলম দেখুৱাই লাখে লাখে টকা লুট কৰি আছে, দিছপুৰতো একেই। তাৰ বিপৰীতে টিঙৰাইতটো অন্ততঃ বন্দুক যোগাৰ কৰি আনি, প্ৰাণৰ ৰিক্স লৈ মাত্ৰ পাঁচ লাখ টকা লুটি নিছে বুলি মন্তব্য কৰি, এনেই অন্ততঃ কষ্ট কৰা যুৱক সকলক প্ৰশংসা কৰিলে সংঘৰ সভাপতিয়ে।\n৯. "ব্লেকমানি বগা কৰাৰ এশ এটা উপায়" কিতাপখনে দিছপুৰ বুক ষ্টলৰ সকলো কিতাপ বিক্ৰীৰ অভিলেখ ভংগ কৰাৰ খবৰ পোৱা গৈছে। লগতে বৰাক বুদ্ধ ৰয়ৰ "কাৰ কঁকালৰ কিমান জোৰ" নামৰ গ্ৰন্থখনেও যথেষ্ট সমাদৰ পোৱা বুলি জানিব পৰা গৈছে। লেতুসেতু শৰ্মাৰ "মই ভাল ল'ৰা হম গগৈদেউ" নামৰ কবিতাপুথি খনো যথেষ্ট প্ৰশংসিত হৈছে বুলি দিছপুৰ কবিতালোভী সন্থাই জনাইছে।\n১০. গুৱাহাটীত মেট্ৰ ৰেল সেৱাক কোনজন গান্ধীৰ ৰেল সেৱা বুলি ঘোষণা কৰা যায় তাকে লৈ বিপাঙত পৰিছে ৰসাল গগৈ। ওপৰে ওপৰে চলি লগা ৰেলখনক বিসম্বাদী গোটে "ওফাইদাং গগৈ ৰেল সেৱা"ৰ হে নাম দিবলৈ দিল্লীৰ বৰঘৰত আৰ্জি দিয়া বুলি গোপন সূত্ৰত প্ৰকাশ।


পুত্ৰৰ বিয়া দিনাই মাতৃয়ে দিলে গৰ্ভৱতী হোৱাৰ খবৰ! বোৱাৰীৰ সৈতে একেলগে হ'ল অন্তঃসত্ত্বা mother-in-law-announces-shes-pregnant-at-sons-wedding-before-bride-could-share-her-pregnancy– News18 Assam\nপুত্ৰৰ বিয়া দিনাই মাতৃয়ে দিলে গৰ্ভৱতী হোৱাৰ খবৰ! বোৱাৰীৰ সৈতে একেলগে হ'ল অন্তঃসত্ত্বা\nUpdated:April 30, 2021, 4:30 PM IST\nপুত্ৰৰ বিয়াত মাতৃয়ে জনালে তেওঁ গৰ্ভৱতী। আনফালে সন্তান জন্ম দিয়াৰ সম্ভাৱনা তেওঁৰ বোৱাৰীয়েকেও।\nLast Updated: April 30, 2021, 4:30 PM IST\nনিজৰ বিয়াক লৈ মানুহৰ মাজত বহু আশা, পৰিকল্পনা,সপোন থাকে ! বহু মানুহে আগতীয়াকৈ পৰিকল্পনা কৰে নিজৰ বিয়াৰ বাবে। তাৰে কিছু পূৰণ হয়, কিছু নহয়। কিন্তু বেছিকৈ সপোন দেখাও বেয়া! যদি বিয়াৰ অনুষ্ঠানত ভবা মতে নহয়, তেন্তে স্বাভাৱিক ভাবেই মন বেয়া হৈ যায়। আনকি খং ধৰি ৰখাই সমস্যা হৈ যায়।\nতেনে অনুৰূপ ঘটনাই ঘটিল এটা দম্পত্তিৰ ক্ষেত্ৰত। নিজৰ বিয়াত তেওঁলোকে ভাবিছিল যে, পৰিয়াললৈ নতুন অতিথি অহাৰ সুখবৰটো সকলোকে জনাব। কিন্তু সেই ঠাইতে সকলোৰে আকৰ্ষণৰ কেন্দ্ৰবিন্দু হৈ পৰে তেওঁলোকৰ মাতৃ। কাৰণ মাতৃগৰাকীয়ে ঘোষণা কৰিলে যে, তেওঁ তিনিমাহৰ গৰ্ভৱতী।\nসমগ্ৰ ঘটনাটো মহিলাগৰাকীয়ে নিজৰ ছচিয়েল মিডিয়া হেণ্ডেলত শ্বেয়াৰ কৰিছে। তেওঁ লিখিছে যে, কোভিদ পৰিস্থিতিৰ মাজত তেওঁলোকৰ বিয়া একেবাৰে সাধাৰণ ভাবে পতা হৈছিল। কেৱল পৰিয়ালৰ লোকহে উপস্থিত আছিল। বিয়াৰ কিছুদিন পূৰ্বে তেওঁ জানিব পাৰিছিল যে, তেওঁ তিনিমাহৰ অন্তঃসত্ত্বা। এই সুখবৰটো বিয়াৰ দিনাই সকলোকে ৰাজহুৱা কৰাৰ পৰিকল্পনা কৰিছিল মহিলাগৰাকীৰ লগতে তেওঁৰ স্বামীয়ে। সেইসমতে তেওঁৰ শাহুৱে তেওঁলোকক কয় যে, খোৱাৰ টেবুলত তেওঁ কিছু বক্তব্য ৰাখিব বিচাৰে। টেবুলত বহি মহিলাগৰাকীৰ শাহুৱেকে কয় যে, তেওঁ প্ৰেগনেণ্ট। শাহুৱেকৰ কথা শুনি সকলো আচৰিত হৈ পৰে। বিয়াখনত আকৰ্ষণৰ কেন্দ্ৰবিন্দু হৈ পৰে শাহু।\nসেইসময়তে মহিলাগৰাকীয়ে স্বামীক কয় যে, তেওঁ প্ৰেগনেন্সীৰ কথা এতিয়া আৰু ৰাজহুৱা নকৰে। এই ঘটনাৰ পিছতে বহুদিন শাহুৱেকৰ সৈতে কথা-বতৰাও বন্ধ কৰে মহিলাগৰাকীয়ে। মহিলাগৰাকীয়ে সবিশেষ নিজৰ ছচিয়েল মিডিয়া ছাইটত শ্বেয়াৰ কৰিছে।\nFirst published: April 30, 2021, 4:30 PM IST


admin, Author at Fahujali - Page3of 15\nৰাজু কলিতা, দোৰপাং, লখিমপুৰ\nসম্প্ৰত্তি গৰ্ভৱতী পথাৰত\nসভ্যতাৰ দেৱাল বগাই\nখেতিয়কৰ দীৰ্ঘদিনৰ সলাজ হাঁহি\nফুটো কি নুফুটো\nৰবাব টেঙাৰ ফুট Continue reading →\nনৱজ্যোতি দত্ত, মাছখোৱা, ধেমাজি ৷\nযিমানেই কাষ চাপিব বিচাৰো তোমাৰ\nসিমানেই আতৰি যোৱা মোৰ পৰা\nসুখ বোৰৰ দৰে …\nআহিবানে আবেলি পৰত\nৰিৱন গগৈ, নিতাইপুখুৰী\nআনে নজনাকৈ খুলি ৰাখিছো\nহৃদয়ৰ প্ৰতিটো কোঠালি ,মনৰ খিৰিকী\nসেয়েহে আহিবা প্ৰতিটো আবেলিত\nনহাকৈ থাকি বুকুত তুলি নিদিবা\nশোকাচন্ন হৃদয় এন্ধাৰতে থাকক\nকিয়নো বিষন্নতাই বুকুখন জুৰুলা কৰে\nৰূপজ্যোতি তালুকদাৰ, গুৱাহাতী ।\nভগৱান – তুমি জানো সঁচাকৈ মহান ???\nসৰুতে আয়ে কৈছিল তুমি হেনো অতি মহান ।\nযদি মহান তেন্তে ক’ত তোমাৰ মহানুভৱতা ।\nতোমাৰ নামত আজি মৰ্ত্যত চলে ধৰ্মৰ বেহা !! Continue reading →\nভূপেন হাজৰিকাৰ গীত\nহিমাক্ষী বৰা, গহপুৰ ।\nযোৱা অৰ্ধশতিকাৰো অধিক কাল ধৰি আধুনিক অসমীয়া সংগীতৰ ক্ষেত্রত ভূপেন হাজৰিকাই এখন বিশিষ্ট আসন অধিকাৰ কৰি আছে। তেওঁৰ ঘৰখনতো সদায় আছিল এক সাংগিতিক পৰিবেশ। Continue reading →\nইমৰাণ শ্বাহ, প্ৰাক্তন সভাপতি, অসম সাহিত্য সভা।\nচাবলৈ গ’লে সৰু-ডাঙৰ লেখ জোখ নোহোৱা কামৰ সমষ্টিয়েই আমাৰ জীৱন। উশাহ-নিশ্বাস লোৱা, খোৱা-বোৱা, আলাপ-আলোচনা, ক’বলৈ গ’লে এইবোৰোতো কামেই। কেৱল স্বাভাৱিক নিয়মত চলি থকা কামবোৰক কামৰ হিচাপত নধৰিবও পাৰি। তথাপি সিবোৰৰ জ্ঞান খা-খবৰ আমাৰ ভাল লগা। উশাহ নল’লেই মৰো; অথচ খবৰ নাই। Continue reading →\nকেন্সাৰ বা কৰ্কট ৰোগ সম্পৰ্কত আমি জানিবলগীয়া আৰু কৰণীয় কিছু কথা\nস্বৰ্ণজ্যোতি বৰুৱা বৰবৰা, শিৱসাগৰ।\nকেন্সাৰ ৰোগ সম্পৰ্কত আমাৰ মনত এটা ভ্ৰান্ত ধাৰণা আছে। ই দুৰাৰোগ্য, ইয়াৰ পৰা পৰিত্ৰাণ পোৱাৰ উপায় নাই। মই এগৰাকী কেন্সাৰ ৰোগী। মই মোৰ অভিজ্ঞতা আৰু সীমিত জ্ঞানেৰে এটা কথা উপলব্ধি কৰিছো যে এই ৰোগো সাধাৰণ ৰোগৰ দৰেই এক ৰোগ যাক জয় কৰিব পাৰি।


australia jeweller use dead peoples teeth ashes and hair to make jewellery– News18 assam\nHome » photogallery » business »মৃতকৰ দাঁত, চুলি, অৱশেষৰ পৰা আঙুঠি, ব্ৰেচলেট আদি বিভিন্ন গহনা ! এই মহিলাগৰাকীয়ে এনে গহনা তৈয়াৰ কৰিবলৈ ভাল পায় আৰু বিক্ৰী কৰে...\nমৃতকৰ দাঁত, চুলি, অৱশেষৰ পৰা আঙুঠি, ব্ৰেচলেট আদি বিভিন্ন গহনা ! এই মহিলাগৰাকীয়ে এনে গহনা তৈয়াৰ কৰিবলৈ ভাল পায় আৰু বিক্ৰী কৰে...\n২৯ বছৰীয়া জেকি উইলিয়ামছ গ্ৰেভ মেটালাম জুৱেলাৰৰ গৰাকী। তেওঁ আঙুঠি, ব্ৰেচলেট আৰু নেকলেস তৈয়াৰ কৰে মৃতকৰ দাঁতৰ পৰা আৰু বিক্ৰী কৰে। কিছুমান গহনাত মানুহৰ অৱশেষ অন্তৰ্ভুক্ত থাকে। (Image: Jacqui Williams / SWNS)\n| July 15, 2021, 18:36 IST\nমহিলাৰ লগতে পুৰুষসকলেও গহনা ভাল পায়। আমাৰ মাজৰ কিছুমানে হীৰা পছন্দ কৰে। কিছুমান মানুহে সোণ ভাল পায় আৰু কিছুমান মানুহে নীলম পছন্দ কৰে। কিন্তু অষ্ট্ৰেলিয়াত, এগৰাকী মহিলাই মৃত লোকৰ দাঁতৰ পৰা গহনা তৈয়াৰ কৰি ইণ্টাৰনেটত জনপ্ৰিয় কৰি তুলিছে। মহিলাগৰাকীয়ে কৈছে যে এইটো তেওঁৰ হবী।\nজেকি উইলিয়ামছ গ্ৰেভ মেটালাম জুৱেলাৰৰ গৰাকী। তেওঁ আঙুঠি, ব্ৰেচলেট আৰু নেকলেস তৈয়াৰ কৰে মৃতকৰ দাঁতৰ পৰা আৰু বিক্ৰী কৰে। কিছুমান গহনাত মানুহৰ অৱশেষ অন্তৰ্ভুক্ত থাকে। যেনে চুলি বা ছাই আৰু আনকি পৰিয়ালৰ সদস্য এজনৰ IUD (Intrauterine device) ।\nজেকীয়ে আগতে স্থানীয় সমাধিক্ষেত্ৰত মালি হিচাপে কাম কৰিছিল। তেওঁ স্বীকাৰ কৰিছিল যে তেওঁ অলপ অসুস্থ আছিল, কিয়নো সাধাৰণ মানুহে সাধাৰণতে মৃত লোকৰ অৱশেষৰ পৰা অলংকাৰ বনোৱাৰ কথা নাভাবে। কিন্তু তেওঁ জোৰ দিছিল যে তেওঁৰ গহনাবোৰে প্ৰিয়জনক দুখ দূৰ কৰাত সহায় কৰে।\nজেকীয়ে কয়, "মই এনে কৰো কাৰণ মই লোকসকলক তেওঁলোকৰ দুখ-কষ্ট আৰু লোকচানৰ সৈতে মোকাবিলা কৰাত সহায় কৰিব বিচাৰো।" এইটো এনেকুৱা এক বস্তু যিয়ে প্ৰতিটো জীৱনক সুখ দিব।"


য়ুনিক’ডত সন্নিৱিষ্ট হ'বনে অসমীয়া লিপি? অপেক্ষা লণ্ডনৰ বৈঠকলৈ\nয়ুনিক’ডত সন্নিৱিষ্ট হ’বনে অসমীয়া লিপি? অপেক্ষা লণ্ডনৰ বৈঠকলৈ\nঅসমীয়া লিপিক য়ুনিক’ডত সন্নিৱিষ্ট কৰাকলৈ অহা ১৮ জুনৰ পৰা ২২ জুনলৈ লণ্ডনত হ’ব লগীয়া আন্তঃৰাষ্ট্ৰীয় মানক সংস্থাৰ ৱৰ্কিং গ্ৰুপৰ বৈঠকত আলোচনা কৰা হ’ব। এই কথা জানিবলৈ দিছে এমট্ৰনৰ সঞ্চালক এম কে যাদৱে।\nউল্লেখযোগ্য যে য়ুনিক’ডত অসমীয়া লিপিৰ স্বকীয়তাৰ স্বীকৃতিৰ বাবে দীৰ্ঘদিন ধৰি অসমীয়া মানুহে ব্যক্তিগত আৰু সংঘবদ্ধ স্তৰত যুঁজ দি আহিছে যদিও আজিলৈকে য়ুনিক’ডত অসমীয়া লিপিয়ে স্থান লাভ কৰা নাই।\nএনে পৰিপ্ৰেক্ষিতত যোৱা ৫ জুনৰ পৰা দিল্লীত অনুষ্ঠিত ভাৰতীয় মানক সংস্থাৰ এখন বিশেষ বৈঠকত অংশ গ্ৰহণ কৰি অধ্যাপক শিখৰ শৰ্মা, দিলীপ কলিতা, পৰমানন্দ ৰাজবংশী, ৰাজ্য চৰকাৰৰ সাংস্কৃতিক বিভাগৰ যুটীয়া সচিব পাৰ্থ মজুমদাৰ, এমট্ৰনৰ সঞ্চালক এম কে যাদৱে অসমীয়া লিপিক য়ুনিক’ডত স্বীকৃতি প্ৰদানৰ বাবে দাবী জনায়।\nঅসমৰ প্ৰতিনিধি দলটোৱে অসমীয়া ভাষাৰ ঐতিহ্য, কলা-সংস্কৃতিকে ধৰি অসমীয়া লিপিৰ ইতিহাস অৱগত কৰি এই সন্দৰ্ভত এক বিস্তৃত প্ৰতিবেদনো দাখিল কৰে বুলি জানিব পৰা গৈছে।\nমঙলবাৰৰ উক্ত সভাতে লণ্ডনত হ’ব লগীয়া আন্তঃৰাষ্ট্ৰীয় মানক সংস্থাৰ ৱৰ্কিং গ্ৰুপৰ বৈঠকত অসমীয়া লিপিক য়ুনিক’ডত স্থান দিয়া বিষয়টো উত্থাপন কৰাৰ সিদ্ধান্ত লোৱা হয় বুলি জানিবলৈ দি এম কে যাদৱে সাংবাদিকক কয় যে এই বৈঠকতে য়ুনিক’ডত অসমীয়া সন্নিৱিষ্ট হ’ব নে নহ’ব সেয়া নিৰ্ণয় হ’ব।


জনতা ভৱনত মন্ত্ৰী ড০ হিমন্ত বিশ্ব শৰ্মাই কি ক’লে? | News Next One\nজনতা ভৱনত মন্ত্ৰী ড০ হিমন্ত বিশ্ব শৰ্মাই কি ক’লে?\nগুৱাহাটী: পুলৱামাৰ বৰ্বৰ ঘটনাৰ পিছত ছচিয়েল মিডিয়াত দিয়া পোষ্ট সন্দৰ্ভত তীক্ষ্ণ নজৰ অসম আৰক্ষীৰ। ছচিয়েল মিডিয়াত বিতৰ্কিত পোষ্ট দিয়া ১৯জনক ইতিমধ্যে আটক। তাৰ ভিতৰত ১৫জনক গ্ৰেপ্তাৰ কৰিছে আৰক্ষীয়ে।\nসংবাদমেলত মন্ত্ৰী হিমন্ত বিশ্ব শৰ্মাই জনালে এই কথা। আৰক্ষীয়ে এইপৰ্যন্ত ৭৫জন ৰোহিংগ্যাকো গ্ৰেপ্তাৰ কৰিছে বুলি জনালে মন্ত্ৰীজনে। জনতা ভৱনত মন্ত্ৰীজনে সংবাদমেল সম্বোধন কৰি ক’লে ২০০৯ৰ ২২ ছেপ্টেম্বৰত গুৱাহাটীৰ পল্টনবজাৰত গ্ৰেপ্তাৰ হৈছিল প্ৰথমজন ৰোহিংগ্যা।\n২১ জানুৱাৰীতো কৰিমগঞ্জত কৰায়ত্ত কৰিছিল ৩০জন ৰোহিংগ্যাক। ২০১০ৰ ১৫ মে’ত কৰিমগঞ্জত এজনক গ্ৰেপ্তাৰ, ২০১২ চনৰ ৯ মাৰ্চত হোজাইত এজনক, ২০১২ৰ ২৯ ছেপ্টেম্বৰত কাছাৰত ৭জন, ২০১২ৰ ১২ নৱেম্বৰত ১০জনক, ২০১৩ৰ ২৩ অক্টেবৰত তেজপুৰত ৮জনক, ২০১৭ চনৰ ১৭ আগষ্টত কৰিমগঞ্জত ৩০জনক, ২০১৯ৰ ১০ ফেব্ৰুৱাৰীত কাছাৰত ৪জনক আৰু এই বছৰৰ ১৭ ফেব্ৰুৱাৰীত লামডিঙত গ্ৰেপ্তাৰ হৈছে ৩জনকৈ ৰোহিংগ্যা।\nতেলেংগানা, জম্মু, দিল্লীৰ ৰোহিংগ্যাৰ বাবে অসমৰ পৰা বৰঙণি উঠোৱাৰ চেষ্টা কৰিছিল এচামে। এওঁলোকক অসমলৈ আনিবলৈ কাম কৰি আছে এটা চক্ৰই। ছাহিল এডুকেচন ছচায়িটী নামৰ এটা সংগঠনে লৈছে উদ্যোগ। যোৱা ৩ মাহত অসমত যি ধৰণৰ পৰিৱেশ গঢ়ি তুলিছিল, তাৰ বাবে ৰোহিংগ্যাৰ প্ৰৱেশৰ প্ৰৱণতা বাঢ়ি গৈছিল অসমত। সংবাদমেল সম্বোধন কৰি মন্ত্ৰী হিমন্ত বিশ্ব শৰ্মাই কৰে এই মন্তব্য। লগতে মন্ত্ৰীগৰাকীয়ে কয় যে – ৰোহিংগ্যাক ৰখাৰ বাবে আৰক্ষী সঞ্চালক প্ৰধানলৈ কোনোবাই পত্ৰ প্ৰেৰণ কৰিছিল।\nযিসমূহ জিলাত ৰোহিংগ্যা ধৰা পৰিছে সেইটো লক্ষণীয়, সেইটো জনবিন্যাস সলনি হোৱা জিলাত দেখা গৈছে, নাগৰিকত্ব সংশোধনী বিধেয়ক বিৰোধী আন্দোলনৰ সুযোগ লৈছে এক চক্ৰই।


Wörter auf Assamesisch aussprechen.\nAussprache von কঁঠাল aufnehmen কঁঠাল\nAussprache von 10000000 aufnehmen 10000000\nAussprache von 10 aufnehmen 10 [numero, liczba, Number, dziesięć, dziesiątka]\nAussprache von9aufnehmen9[Number, cyfra, digit, dziewiątka]\nAussprache von 8 aufnehmen 8 [Number, numer, cyfra, digit, ósemka, osiem]\nAussprache von7aufnehmen7[Number, cyfra, digit, liczba, numer, siedem, siódemka]\nAussprache von6aufnehmen6[Number, rzeczownik, noun, cyfra, digit, szóstka, liczyć, matematyka]\nAussprache von5aufnehmen5[Number, liczebnik, cyfra, digit, liczyć, matematyka, piątka, pięć]\nAussprache von4aufnehmen4[数字, Number, rzeczownik, noun, cyfra, digit, czwórka, cztery]\nAussprache von3aufnehmen3[Number, see <ciemności>, trójka, digit, cyfra]\nAussprache von2aufnehmen2[cyfra, digit, dwa, dwójka]\nAussprache von 1 aufnehmen 1 [jeden, jedynka, cyfra, digit, liczebnik, Sayılar]\nAussprache von অভিধান aufnehmen অভিধান\nAussprache von ব্ৰহ্মা aufnehmen ব্ৰহ্মা\nAussprache von Deyhontsigwa'ehs aufnehmen Deyhontsigwa'ehs\nAussprache von boroshun aufnehmen boroshun\nAussprache von ঘৰ aufnehmen ঘৰ [house, Assamese, ghor, ঘৰ]\nAussprache von পুলিচক ফোন কৰা! aufnehmen পুলিচক ফোন কৰা!\nAussprache von আৰক্ষীক ফোন কৰা! aufnehmen আৰক্ষীক ফোন কৰা!\nAussprache von পুলিচক ফোন কৰক! aufnehmen পুলিচক ফোন কৰক!\nAussprache von আৰক্ষীক ফোন কৰক! aufnehmen আৰক্ষীক ফোন কৰক!\nAussprache von ৰ'বা! aufnehmen ৰ'বা!\nAussprache von সহায়! aufnehmen সহায়!\nAussprache von আঁতৰি যাওক! aufnehmen আঁতৰি যাওক!\nAussprache von সোনকালে ঠিক হোৱা aufnehmen সোনকালে ঠিক হোৱা\nAussprache von সোনকালে ঠিক হওঁক aufnehmen সোনকালে ঠিক হওঁক\nAussprache von মই আপোনাক ভালপাওঁ aufnehmen মই আপোনাক ভালপাওঁ\nAussprache von টৈলেট ক'ত আছে? aufnehmen টৈলেট ক'ত আছে?\nAussprache von শৌচালয় ক'ত আছে? aufnehmen শৌচালয় ক'ত আছে?\nAussprache von একো নহয় aufnehmen একো নহয়\nAussprache von ধন্যবাদ aufnehmen ধন্যবাদ\nAussprache von অনুগ্ৰহ কৰি aufnehmen অনুগ্ৰহ কৰি\nAussprache von ক্ষমা কৰিবা aufnehmen ক্ষমা কৰিবা\nAussprache von ইয়াৰ দাম কিমান? aufnehmen ইয়াৰ দাম কিমান?\nAussprache von হয়, অলপ aufnehmen হয়, অলপ\nAussprache von আপুনি অসমীয়া কয়নে? aufnehmen আপুনি অসমীয়া কয়নে?\nAussprache von আপুনি ইংৰাজী কয়নে? aufnehmen আপুনি ইংৰাজী কয়নে?\nAussprache von মই নাজানো aufnehmen মই নাজানো\nAussprache von মই বুজি নাপাওঁ aufnehmen মই বুজি নাপাওঁ\nAussprache von মই বুজি পাওঁ aufnehmen মই বুজি পাওঁ\nAussprache von তুমি বুজি পোৱানে? aufnehmen তুমি বুজি পোৱানে?\nAussprache von আপুনি বুজি পায়নে? aufnehmen আপুনি বুজি পায়নে?\nAussprache von শুভ যাত্ৰা aufnehmen শুভ যাত্ৰা\nAussprache von খোৱাৰ আমেজ লোৱা! aufnehmen খোৱাৰ আমেজ লোৱা!\nAussprache von খোৱাৰ আমেজ লওঁক! aufnehmen খোৱাৰ আমেজ লওঁক!\nAussprache von দিনটো ভাল হওঁক! aufnehmen দিনটো ভাল হওঁক!\nAussprache von সুস্বাস্থ্যৰ বাবে! aufnehmen সুস্বাস্থ্যৰ বাবে!\nAussprache von সুভাগ্য aufnehmen সুভাগ্য\nAussprache von গুডলাক aufnehmen গুডলাক\nAussprache von বায় aufnehmen বায়\nAussprache von মোক অকলে এৰি দিয়া aufnehmenমোক অকলে এৰি দিয়া [Sonstiges]\nAussprache von মোক অকলে এৰি দিয়ক aufnehmenমোক অকলে এৰি দিয়ক [Sonstiges]\nAussprache von মই তোমাক ভাল পাওঁ aufnehmenমই তোমাক ভাল পাওঁ [Sonstiges]\nAussprache von তোমালোকে ইয়াত প্ৰায়েই আহা নে? aufnehmenতোমালোকে ইয়াত প্ৰায়েই আহা নে? [Sonstiges]\nAussprache von তুমি ইয়াত প্ৰায়েই আহা নে? aufnehmenতুমি ইয়াত প্ৰায়েই আহা নে? [Sonstiges]\nAussprache von আপোনালোকে ইয়াত প্ৰায়েই আহে নে? aufnehmenআপোনালোকে ইয়াত প্ৰায়েই আহে নে? [Sonstiges]\nAussprache von আপুনি ইয়াত প্ৰায়েই আহে নে? aufnehmenআপুনি ইয়াত প্ৰায়েই আহে নে? [Sonstiges]\nAussprache von মানুহজনীয়ে সকলোৰে পইচা দিব aufnehmenমানুহজনীয়ে সকলোৰে পইচা দিব [Sonstiges]\nAussprache von তেখেতে সকলোৰে পইচা দিব aufnehmenতেখেতে সকলোৰে পইচা দিব [Sonstiges]\nAussprache von মানুহজনে সকলোৰে পইচা দিব aufnehmenমানুহজনে সকলোৰে পইচা দিব [Sonstiges]\nAussprache von তুমি অসমীয়াত ...-ক কেনেকৈ কোৱা? aufnehmenতুমি অসমীয়াত ...-ক কেনেকৈ কোৱা? [Sonstiges]\nAussprache von আপুনি অসমীয়াত ...-ক কেনেকৈ কয়? aufnehmenআপুনি অসমীয়াত ...-ক কেনেকৈ কয়? [Sonstiges]\nAussprache von অনুগ্ৰহ কৰি লিখি দিয়া aufnehmenঅনুগ্ৰহ কৰি লিখি দিয়া [Sonstiges]\nAussprache von অনুগ্ৰহ কৰি লিখি দিয়ক aufnehmenঅনুগ্ৰহ কৰি লিখি দিয়ক [Sonstiges]\nAussprache von অনুগ্ৰহ কৰি আকৌ এবাৰ ক’ব aufnehmenঅনুগ্ৰহ কৰি আকৌ এবাৰ ক’ব [Sonstiges]\nAussprache von অনুগ্ৰহ কৰি লাহে লাহে কোৱা aufnehmenঅনুগ্ৰহ কৰি লাহে লাহে কোৱা [Sonstiges]\nAussprache von অনুগ্ৰহ কৰি লাহে লাহে কওঁক aufnehmenঅনুগ্ৰহ কৰি লাহে লাহে কওঁক [Sonstiges]\nAussprache von তোমাক লগ পাই ভাল লাগিল aufnehmenতোমাক লগ পাই ভাল লাগিল [Sonstiges]\nAussprache von আপোনাক লগ পাই ভাল লাগিল aufnehmenআপোনাক লগ পাই ভাল লাগিল [Sonstiges]\nAussprache von মই ...-ৰ পৰা আহিছোঁ aufnehmenমই ...-ৰ পৰা আহিছোঁ [Sonstiges]\nAussprache von তুমি ক'ৰ পৰা আহিছা? aufnehmenতুমি ক'ৰ পৰা আহিছা? [Sonstiges]\nAussprache von আপুনি ক'ৰ পৰা আহিছে? aufnehmenআপুনি ক'ৰ পৰা আহিছে? [Sonstiges]\nAussprache von ভালে আছোঁ, আৰু তুমি aufnehmenভালে আছোঁ, আৰু তুমি [Sonstiges]\nAussprache von ভালে আছোঁ, আৰু আপুনি aufnehmenভালে আছোঁ, আৰু আপুনি [Sonstiges]


ইণ্ডিয়ান অপিনিয়ন - অসমীয়া ৱিকিপিডিয়া\nইণ্ডিয়ান অপিনিয়ন (ইংৰাজী: Indian Opinion) হৈছে ভাৰতীয় নেতা মহাত্মা গান্ধীয়ে প্ৰতিষ্ঠা কৰা এখন বাতৰি কাকত। এই প্ৰকাশনটো গান্ধী আৰু ভাৰতীয় জাতীয় কংগ্ৰেছৰ নেতৃত্বত ৰাজনৈতিক আন্দোলনৰ বাবে আৰু বৰ্ণ বৈষম্যৰ সৈতে যুঁজ দিবলৈ আৰু দক্ষিণ আফ্ৰিকাৰ ভাৰতীয় অনুপ্ৰৱেশকাৰী সম্প্ৰদায়ৰ বাবে অসামৰিক অধিকাৰ লাভ কৰিবলৈ এক গুৰুত্বপূৰ্ণ সঁজুলি আছিল। ১৯০৪ চনৰ পৰা ১৯১৫ চনলৈকে এইখন চলিছিল।\n১৯ শতিকাৰ সময়ত ব্ৰিটিছ ৰাজপ্ৰধানৰ দ্বাৰা, যি দক্ষিণ আফ্ৰিকা আৰু ভাৰত দুয়োটা পৰিচালনা কৰিছিল, ভাৰতীয়সকলক আমদানিকৃত শ্ৰমিক হিচাপে দক্ষিণ আফ্ৰিকালৈ অনা হৈছিল। বিভিন্ন বহুজাতিক সম্প্ৰদায়ৰ কাষত, ভাৰতীয় সম্প্ৰদায়টো বৰ্ণবৈষম্য নীতিৰ দ্বাৰা প্ৰয়োগ কৰা গুৰুত্বপূৰ্ণ ৰাজনৈতিক, অৰ্থনৈতিক আৰু সামাজিক বৈষম্যত ভুগিছিল। ব'ৰ যুদ্ধৰ পিছত, গৱৰ্ণৰ জেনেৰেলজন স্মটছে ভাৰতীয় অনুপ্ৰৱেশকাৰী সম্প্ৰদায়ৰ অসামৰিক অধিকাৰৰ ওপৰত গুৰুত্বপূৰ্ণ নিষেধাজ্ঞা প্ৰৱৰ্তন কৰে, যাৰ দ্বাৰা আৰক্ষীক পৰোৱানা অবিহনে অনুসন্ধান, আক্ৰমণ আৰু আটক কৰাৰ ক্ষমতা প্ৰদান কৰা হয়। সকলো ভাৰতীয়ই সকলো সময়তে চিনাক্তকৰণ আৰু পঞ্জীয়ন কাৰ্ড বহন কৰিব লগা হৈছিল। নাটাল প্ৰদেশত উকীল হিচাপে কাম কৰি, গান্ধীয়ে ১৯০৪ চনত দক্ষিণ আফ্ৰিকাৰ ইউৰোপীয় সম্প্ৰদায়সমূহক ভাৰতীয় প্ৰয়োজনীয়তা আৰু বিষয়ৰ বিষয়ে শিক্ষিত কৰাৰ লক্ষ্যৰে প্ৰকাশনৰ আয়োজন কৰিছিল।\nনাটাল ভাৰতীয় কংগ্ৰেছ, তেওঁৰ গ্ৰাহক আৰু অন্যান্য উল্লেখযোগ্য ভাৰতীয়সকলৰ সমৰ্থনেৰে গান্ধীয়ে এটা সৰু কৰ্মচাৰী গোট আৰু প্ৰিণ্টিং প্ৰেছ প্ৰতিষ্ঠা কৰে। আন্তৰ্জাতিক ছপাশালৰ স্বত্বাধিকাৰী মদনজিত ভিয়াভাহাৰিক, আৰু প্ৰথম সংখ্যাটো ৪ জুন আৰু ৫ জুনৰ ভিতৰত প্ৰস্তুত কৰা হৈছিল, আৰু ১৯০৩ চনৰ ৬ জুন তাৰিখে মুক্তি দিয়া হৈছিল। বাতৰি কাকতখন গুজৰাটী, হিন্দী, তামিল আৰু ইংৰাজীত প্ৰকাশিত হৈছিল। নাটাল কংগ্ৰেছৰ সম্পাদক মানসুকলাল নাজাৰে ইয়াৰ সম্পাদক আৰু এজন মুখ্য আয়োজক হিচাপে কাৰ্যনিৰ্বাহ কৰিছিল। ১৯০৪ চনত গান্ধীয়ে প্ৰকাশন কাৰ্য্যালয়টো ডৰবানৰ ওচৰত অৱস্থিত ফিনিক্সত তেওঁৰ বসতিলৈ স্থানান্তৰ কৰে। ফিনিক্সত, প্ৰেছ কৰ্মীসকল এক নতুন কৰ্মনীতিৰে নিয়ন্ত্ৰিত হৈছিল - তেওঁলোকৰ সকলোৰে ভূমিত অংশ থাকিব, ফলত তেওঁলোকে শস্য উৎপাদন কৰিব পাৰিব আৰু তেওঁলোকে ইণ্ডিয়ান অপিনিয়ন প্ৰস্তুত কৰিবলৈ দলীয়ভাৱে কাম কৰিব। কাকতৰ সম্পাদকসকলৰ ভিতৰত আছিল হেবাৰ্ট কিটচিন, হেনৰী পোলাক, এলবাৰ্ট ৱেষ্ট, মণিলাল গান্ধী, কাকতৰ দীৰ্ঘসময়ৰ সম্পাদক (৩৬ বছৰ ধৰি), আৰু তেওঁৰ মৃত্যুৰ পিছত দায়িত্ব গ্ৰহণ কৰা মণিলালৰ পত্নী সুশীলা গান্ধী। ইয়াৰ এজন সম্পাদকক বাদ দি সকলোৱে কিছু সময় জেলত কটাইছিল।\nব্ৰিটিছ আইনৰ ওপৰত বিশ্বাস ৰাখি আৰু ব্ৰিটিছ বিষয়াসকলৰ শত্ৰুতা সৃষ্টি কৰিব নিবিচাৰি 'ইণ্ডিয়ান অপিনিয়ন' অতি মাৰ্জিত ভাষাৰে আৰম্ভ হৈছিল। অৱশ্যে, 'ইণ্ডিয়ান অপিনিয়ন'ত বিশেষকৈ আমদানিকৃত শ্ৰমিকসকলে কাম কৰা কদৰ্য পৰিস্থিতিৰ ওপৰত আলোকপাত কৰা হৈছিল। সম্পাদনাত এনে বৈষম্যমূলক আৰু কঠোৰ পৰিস্থিতিৰ মোকাবিলা কৰা হৈছিল য'ত আমদানিকৃত ভাৰতীয়সকলক নিয়োগ কৰা হৈছিল। নিয়োজনকাৰীসকলে কৰা কঠোৰ দমনৰ ঘটনাবোৰ ৰাজহুৱা কৰা হৈছিল আৰু আচৰিতভাৱে উচ্চ হাৰত ভাৰতীয়সকলৰ আত্মহত্যাৰ খবৰ ফঁহিয়াই দেখুৱাইছিল। ব্যৱস্থাটো শেষ কৰাৰ বাবে এক অভিযান আৰম্ভ কৰা হৈছিল আৰু গান্ধীৰ বন্ধু সম্পাদক হেনৰী পোলাকে সমৰ্থনৰ বাবে ভাৰতলৈ গৈছিল। ১৯০৬ চনৰ পৰা ই ৰাজ্যিক আইনক প্ৰত্যাহ্বান জনোৱাৰ এক বাহন হৈ পৰিছিল আৰু স্পষ্টভাৱে অন্যায় হৈ থাকোঁতে ইয়াত এইবোৰৰ প্ৰতি অবাধ্য হ'বলৈ তৰ্ক কৰা হৈছিল। ১৯০৬ চনৰ পৰা ১৯১৩ চনৰ ভিতৰত সত্যাগ্ৰহ অভিযানৰ সময়ত এই পৰম্পৰা আৰম্ভ হৈছিল, ট্ৰান্সভালত ভাৰতীয়সকলৰ ওপৰত প্ৰবেশ পত্ৰ জাৰী কৰাৰ প্ৰচেষ্টাৰ হেতু। বিষয়াসকলৰ পঞ্জীয়ন অভিযানক ধৰাশায়ী কৰাত কাগজখনে মৌলিক ভূমিকা পালন কৰিছিল। কাকতখনে স্থানীয় পঞ্জীয়ক আৰু নাটালৰ এজন আৰম্ভণিৰ ভাৰতীয় ফটোগ্ৰাফাৰ, ব্ৰায়ান গেব্ৰিলক দৃশ্যাৱলীৰ বাবে কৃতজ্ঞতা প্ৰদান কৰিছিল।\n'ইণ্ডিয়ান অপিনিয়ন' আছিল ভাৰতৰ জনসাধাৰণৰ আগত উপনিৱেশসমূহৰ ভাৰতীয়ৰ বিষয়ে বাতৰি প্ৰকাশ কৰাৰ এক আহিলা। 'ইণ্ডিয়ান অপিনিয়ন'ৰ পৃষ্ঠাবোৰে অক্ষমতাৰ ভুক্তভোগী ভাৰতীয়সকলৰ এক মূল্যৱান ঐতিহাসিক ৰেকৰ্ড প্ৰদান কৰে। ই ভাৰতীয় সমাজৰ ৰাজনৈতিক জীৱনৰ এক অমূল্য দলিল। প্ৰকাশন আৰু দক্ষিণ আফ্ৰিকাৰ ৰাজনৈতিক সংগ্ৰামৰ সৈতে গান্ধীৰ অভিজ্ঞতা তেওঁৰ বাবে মূল্যবান প্ৰমাণিত হৈছিল যি ভাৰতীয় স্বাধীনতা আন্দোলনৰ সময়ত তেওঁৰ কামত সহায়ক হৈছিল। তেওঁ মন্তব্য কৰিছিল "সত্যাগ্ৰহ 'ইণ্ডিয়ান অপিনিয়ন' অবিহনে অসম্ভৱ নহ'লহেঁতেন।" ভাৰতত, তেওঁ 'ইয়ং ইণ্ডিয়া', 'হৰিজন', আৰু 'নৱজীৱন' প্ৰকাশ কৰিছিল। 'ইণ্ডিয়ান অপিনিয়ন' বহু দশক ধৰি প্ৰকাশ হৈ আছিল আৰু দক্ষিণ আফ্ৰিকাৰ বিস্তৃত নাগৰিক অধিকাৰ সংগ্ৰামত গুৰুত্বপূৰ্ণ ভূমিকা পালন কৰিছিল। কিন্তু ই মাত্ৰ সামাজিক সেৱাতে দায়বদ্ধ হোৱাৰ বাবে আৰু বাণিজ্যিক উদ্যোগ নোহোৱাত অসুবিধাৰো সন্মুখীন হৈছিল।\n↑ "History of Mass Media". University of Calicut. http://www.universityofcalicut.info/cuonline/exnotif/ex4235.pdf। আহৰণ কৰা হৈছে: 16 October 2016.\n↑ "Sushila Gandhi". South African History Online. http://www.sahistory.org.za/people/sushila-gandhi। আহৰণ কৰা হৈছে: 20 May 2012.\n↑ Dhupelia-Mesthrie, Uma. "The Significance of Indian Opinion". http://www.sahistory.org.za/media-and-journalism/history-indian-opinion-newspaper। আহৰণ কৰা হৈছে: 20 May 2012.\nM. K. Gandhi. 'An Autobiography or the Story of My Experiments with Truth' (1929)\nIsabel Hofmeyr, Gandhi’s Printing Press: Experiments in Slow Reading. Harvard University Press, Cambridge, Mass., 2013.\nArchives of 'Indian Opinion' 1903-1914\nArchives of 'Indian Opinion' 1950-1961\nArchives of 'Indian Opinion' 1903\nGandhipoetics.com A site containing an anthology and an analysis of the Satyagraha poetry found in the 'Indian Opinion' between 1909 and 1911.\n"https://as.wikipedia.org/w/index.php?title=ইণ্ডিয়ান_অপিনিয়ন&oldid=247623"ৰ পৰা অনা হৈছে\nএই পৃষ্ঠাখন ০৩ অক্টোবৰ, ২০২০ তাৰিখে ১৪:১৪ বজাত অন্তিম সংশোধন কৰা হৈছিল।


মুখ্য কাৰ্যবাহী বিষয়াৰ উপস্থিতিত বি.টি.আৰ. প্ৰশাসন আৰু জিলা প্ৰশাসনেৰে মন্ত্ৰী পীযুষ হাজৰীকাৰ পৰ্যালোচনা বৈঠক - NE FOCUS\nমুখ্য কাৰ্যবাহী বিষয়াৰ উপস্থিতিত বি.টি.আৰ. প্ৰশাসন আৰু জিলা প্ৰশাসনেৰে মন্ত্ৰী পীযুষ হাজৰীকাৰ পৰ্যালোচনা বৈঠক\nঅসম চৰকাৰৰ জলসম্পদ, তথ্য আৰু জনসংযোগ আৰু সংসদীয় পৰিক্ৰমা বিভাগৰ মন্ত্ৰী শ্ৰী পীযুষ হাজৰীকাই আজি কোকৰাঝাৰ জিলা ভ্ৰমণ কৰি জিলাখনৰ খহনীয়া পৰিস্থিতি আৰু আসন্ন বানপানীৰ সময়ৰ প্ৰস্তুতিৰ বুজ লয় | আজি দুপৰীয়াৰ ভাগত মন্ত্ৰী গৰাকী জিলাখনত উপস্থিত হৈ নতুনকৈ নিৰ্মাণ কৰি থকা চিকিৎসা মহাবিদ্যালয়খনৰ সমীপৰ গৌৰাংগ নদীৰ খহনীয়া অঞ্চল পৰিদৰ্শন কৰি নদীখনৰ খহনীয়া ৰোধৰ বাবে জলসম্পদ বিভাগৰ অধীনত চলি থকা কাম কাজৰ অগ্ৰগতি পৰ্যবেক্ষণ কৰে | মন্ত্ৰী গৰাকীয়ে লগতে আৱৰ্ত ভৱন আৰু চুইপাৰ কলনীৰ কাষত নদীখনৰ খহনীয়াৰো বুজ লয় | \nপাছত মন্ত্ৰী গৰাকীয়ে বি. টি. আৰ. ৰ সচিবালয়ত মুখ্য কাৰ্যবাহী সদস্য প্ৰমোদ বড়ো আৰু আন কাৰ্যবাহী সদস্যসকলৰ উপস্থিতিত জিলা উপায়ুক্ত তথা জিলা প্ৰশাসনৰ আন বিষয়াসকল আৰু জিলা জলসম্পদ বিভাগৰ সৈতে জিলাখনৰ আসন্ন বানপানীৰ সময়ৰ প্ৰস্তুতি আৰু নদীৰ খহনীয়া বুজ লবলৈ এখন পৰ্যালোচনা সভাত অংশ লয়,পৰ্যালোচনা সভাখনত অসম আৰক্ষীৰ অতিৰিক্ত সঞ্চালক প্ৰধান, জিলা আৰক্ষী অধীক্ষক আৰু জলসম্পদ বিভাগৰ নামনি অসম ডিভিজনৰ জ্যেষ্ঠ বিষয়াসকল উপস্থিত আছিল ।\nPrevPreviousযোগাসনৰ জৰিয়তে ‘বুক অব অসম ৰেকৰ্ড’ গঢ়িবলৈ সক্ষম হৈছে মহানগৰীৰ কিশোৰ ত্ৰিদীপ কুমাৰ বৰ্মনে\nNextইণ্ডিয়া বুক অফ ৰেকৰ্ডছত সোণাৰিৰ ছাত্রৰ অভিলেখNext


জীৱন-যন্ত্ৰণাৰ নিৰ্মম চিত্ৰণ জেহিৰুল হুছেইনৰ 'বাঘ মানুহ' - (মীনাক্ষী বৰুৱা) - মুক্ত চিন্তা\nজীৱন-যন্ত্ৰণাৰ নিৰ্মম চিত্ৰণ জেহিৰুল হুছেইনৰ 'বাঘ মানুহ' - (মীনাক্ষী বৰুৱা)\nবিংশ শতিকাৰ প্ৰচাৰবিমুখ সচেতন লেখকসকলৰ ভিতৰত জেহিৰুল হুছেইন অন্যতম । তেওঁৰ কলমত সামাজিক দায়বদ্ধতাৰ চিন স্পষ্ট । সমাজৰ নিম্ন মধ্যবিত্ত শ্ৰেণীৰ শোষণ আৰু বঞ্চনাৰ বিৰুদ্ধে তেখেতে সত্তৰ, আশী আৰু নব্বৈৰ দশকত সৃষ্টি কৰিছিল বহুতো প্ৰতিবাদী গল্প । কেৱল গল্পই নহয়, নাটক, প্ৰবন্ধ, ব্যংগ আদিৰ জৰিয়তেও তেখেতে অসমীয়া সাহিত্য জগতত নিজৰ স্থান নিকপকপীয়া কৰি থৈ গৈছে । প্ৰগতিশীল চিন্তাধাৰাৰে জীৱন উছৰ্গিত কৰা গোলাঘটীয়া এই তীক্ষ্ণধী লেখকজনৰ গল্পসমূহত প্ৰকাশ হৈছিল সাধাৰণ মানুহৰ জীৱন-যন্ত্ৰণাৰ অনেক দুঃসহ ছবি । 'বাঘ মানুহ' নামৰ গল্পটোৱে বহন কৰিছে তাৰেই স্পষ্ট ইঙ্গিত ।\nগল্পটোৰ প্ৰথমাংশই নিঃসংগ বৃদ্ধা এগৰাকীৰ দুৰ্বল মনস্তত্ত্ব সৰল বাৰ্তালাপৰ মাজেৰে সুন্দৰ ৰূপত পৰিস্ফুট কৰি তুলিছে । যশোদা এগৰাকী আশীৰ ঊৰ্ধ্বৰ নিঃসংগ মহিলা । মায়ঙৰ বেজৰ অভিশাপেৰে অভিশপ্ত হৈ পৰা বৰগোহাঁই মৌজাদাৰৰ বৰ বোৱাৰী হৈ বিশ বছৰ বয়সতে যশোদা গাঁওখনলৈ আহিছিল । এই 'মৌজাদাৰ' খিতাপটো শহুৰেকে পাইছিল ব্ৰিটিছ চৰকাৰৰপৰা, সেই কথা লৈ বৰ বোৱাৰী যশোদাও গৌৰৱান্বিত । কাহিনীটো আৰম্ভ কৰা হৈছে গোহাঁই মন্দিৰৰ পাৰত ৰজাই পাতাল ফুটাই পানী উলিওৱা ৰহঢলা পুখুৰীটোক কেন্দ্ৰ কৰি । 'বাঘ মানুহ' গল্পটো সাধু সাধু লগা, মুখে মুখে চলি অহা এক অলৌকিক ঘটনাৰ আলমত ৰচনা কৰা হৈছে । ইয়াৰ যোগেদি গল্পকাৰ হুছেইনে অন্ধবিশ্বাসৰ কবলত চেপা খাই থকা সমাজৰ ৰুগ্ন দিশটোও পঢ়ুৱৈৰ সমুখত মুকলি কৰি দিয়াৰ প্ৰয়াস কৰিছে । যশোদাই উক্ত কাহিনীটো শাহুৱেকৰ মুখতে প্ৰথম শুনিছিল । সেই তেতিয়াৰেপৰাই, অৰ্থাৎ কুৰি বছৰ বয়সৰপৰাই তেওঁ বুকুত কঢ়িয়াই ফুৰিছে এক ভয়ঙ্কৰ বিশ্বাস । সোণৰ নাও উদ্ধাৰৰ উদ্দেশ্যে দ পানীত বুৰ মৰা বেজ ঢেঁকীয়াপতীয়া বাঘ হৈ উভতি অহাৰ লগে লগে গল্পৰ কাহিনীয়ে মোৰ সলালে । পৰিস্থিতি আতংকময় হৈ পৰিল, যেতিয়া বাঘৰূপী বেজে প্ৰতিশোধাৰ্থে মৌজাদাৰৰ বংশ থানবান কৰি পেলালে । পৰৱৰ্তী সময়ত সেই বৃহৎ ঘৰটিত এক অচিন সন্ত্ৰাস বুকুত বান্ধি ৰৈ গ'ল একমাত্ৰ যশোদা আৰু সেই কাহিনীৰ সাক্ষী হৈ থাকিল শাহুৱেকে দি যোৱা বেজৰ হাতৰ এখন মন্ত্ৰপূত গামোচা । দিনবোৰ এনেকৈয়ে গৈ থাকিল । স্বামীৰ মৃত্যুৰ পিছত নিঃসঙ্গতা নিৰ্মূলৰ উদ্দেশ্যে অকলশৰীয়া যশোদাই দূৰ সম্পৰ্কীয় দৰিদ্ৰ ঘৰৰ ঘাতমাউৰা কণমানি ছোৱালী গীতিক লৈ আনিলে তেওঁৰ সাৰথি কৰি । পিছলৈ ষোড়শী গীতিয়ে আইতাকৰ মনস্তত্ত্ব আন্তৰিকতাৰে উপলব্ধি কৰি তেওঁৰ মানসিক দুৰ্বলতা হ্ৰাস কৰাৰ নিষ্ফল চেষ্টা কৰে।\nএইখিনিলৈকে কাহিনীয়ে গ্ৰাম্য সৰলতাৰ নিৰ্ভেজাল ছবি এখন সুন্দৰ ৰূপত ফুটাই তুলিছে । মন্ত্ৰপূত গামোচাখন বাঘৰ শৰীৰত পেলাব নোৱৰাপৰ্যন্ত মৌজাদাৰৰ বংশ আৰু গাঁওখন এই অভিশাপৰপৰা মুক্ত হোৱাৰ কোনো আশা নাই । বাঘৰ গোজৰণিত ত্ৰাসিত হৈ পৰা সময়তে হঠাতে যশোদাই এটা নতুন উপায় বিচাৰি পালে । বহু বছৰ আগতে বাঘৰ ভয়ত গুৱাহাটীলৈ গুচি যোৱা দেওৰেকৰ বংশত সাহসী নাতি থকাৰ কথা তেওঁ শুনিছে । মন্ত্ৰপূত গামোচাখন বাঘটোৰ গাত পেলাবলৈ সিহঁতৰ এটাকে মাতি আনিলে কেনে হয় ? যশোদাৰ ভাবনাই গল্পৰ গতিক এক নতুন মোৰ দিবলৈ সমৰ্থ হৈছে । অবাস্তৱ জগতত মন্থৰ হৈ পৰা পঢ়ুৱৈৰ অলস চেতনাক বাস্তৱ উপস্থাপনে হঠাৎ সচেতন কৰি তুলিছে । যশোদাৰ আকস্মিক আমন্ত্ৰণত গুৱাহাটীৰ বাসিন্দা দেওৰেকৰ ঘৰখন সা-সম্পত্তিৰ লালসা আৰু হিচাপ-নিকাচত ব্যস্ত হৈ উঠিছে । এনে জীৱন্ত উপস্থাপনে পঢ়ুৱৈক কাহিনীৰ সৈতে একাত্ম হৈ পৰাৰ সুযোগ দিছে । পৃথিৱীৰ গৰিষ্ঠসংখ্যক লোকৰে সম্পত্তিৰ প্ৰতি আছে অদম্য লালসা । এয়া এক অপ্ৰিয় সত্য ! আইতাকৰ সৈতে আত্মীয়তাৰ পৰিচয় নথকা নাতি ল'ৰাটিক তাৰ পিতৃ-মাতৃয়ে সম্পত্তিৰ লোভত গাঁৱলৈ যাবলৈ প্ৰৰোচিত কৰিলে ।\nচহৰীয়া নাতিয়ে ককাকৰ দিনৰেপৰা আইতাকে বুকুত কঢ়িয়াই ফুৰা ভীতিগ্ৰস্ততাৰ ভু পাবলৈ সক্ষম হ'লনে? নাতি উদয় আৰু তাৰ বন্ধু জাভেদৰ চৰিত্ৰ দুটিৰে গল্পকাৰ জেহিৰুল হুছেইনে তথাকথিত চহৰীয়া উদণ্ড ডেকাৰ অসংস্কৃত আচৰণৰ পৰিষ্কাৰ ছবি এখন ফুটাই তুলিবলৈ সক্ষম হৈছে।\n"চাফ চাফ কৈ দিয়া বাঘটো ধৰিব পাৰিলে আমাক কি ইনাম দিবা ?"\nএনে দুৰ্বোধ্য শব্দ শুনি যশোদাই অনুমান কৰি ল'লে যে বাঘ ধৰাৰ বিনিময়ত উদয়ে টকা বিচাৰিছে । আৰু জাভেদ ? জাভেদৰ মুখৰ অচিন ভাষা বুজিবৰ বাবে যশোদাই গীতিৰ সহায় ল'লে !\n"চুপি চুপি বাঘৰ পিচা কৰা কিমান খটৰনাগ আপুনি নুবুজে আইতা । জিন্দা শ্বেৰ ।"\n'খটৰনাগ' শব্দৰ অসমীয়া প্ৰতিশব্দ বিচাৰি হাবাথুৰি খোৱা উদয়ে আইতাকক বুজাই দিলে ইয়াৰ অৰ্থ 'ডেনজেৰাছ' ! তেনে সময়তে গীতিৰ মুখত অসমীয়া 'ভয়ঙ্কৰ' শব্দটো শুনি জাভেদ অত্যধিক উচ্ছ্বসিত হৈ উঠিল - "হাঁ ভণ্টি, ঠিক ধৰিছা । জিন্দা বাঘ কাবু কৰা চোজা কাম নহয় ।"\nনাতি উদয় আৰু তাৰ বন্ধু জাভেদৰ উচ্ছৃংখল চাৰিত্ৰিক বৰ্ণনাই পঢ়ুৱৈক পৰিস্থিতিৰ প্ৰতি অধিক সচেতন আৰু মনোযোগী হ'বলৈ বাধ্য কৰায় । টকাৰ লোভত দুই লম্পট যুৱক সেইনিশা অনিচ্ছাসত্ত্বেও যশোদাৰ ঘৰত থাকিবলৈ বাধ্য হৈ পৰিল । মৌজাদাৰৰ দিনৰে প্ৰকাণ্ড ঘৰটিত নিশা এমূৰে থাকিল নৈতিকতাৰ পাঠ নিশিকা দুজন উদণ্ড ডেকা আৰু আনমূৰে যুগৰ পৰিবৰ্তনৰ উমান নোপোৱা অসহায় আইতাকৰ সৈতে গাভৰু গীতি । মানসিক ভাৰসাম্য হেৰুৱাই এখন কাল্পনিক জগতত বাস কৰি থকা বৃদ্ধা যশোদাই অনুমান কৰিব পৰা নাছিল গাঁওখন আৰু বংশটোৰ উপকাৰৰ বাবে মাতি অনা সুৰাসক্ত নাতিহঁতৰ মন-মগজুত সেই নিশা কি কীটে কিলবিলাই আছিল ! মাজনিশা গীতিয়ে হঠাতে ফেঁকুৰি উঠিছিল । এক ভয়াৰ্ত আৱেগত আইতাকক তাই গবা মাৰি ধৰিছিল । তাইৰ কান্দোন দেখি আইতাক যশোদাই বাঘিনীৰ দৰে গৰ্জি উঠিছিল আৰু ৰখীয়া তোলনক বন্দুকত গুলি ভৰাবলৈ নিৰ্দেশ দিছিল । কিন্তু সৰল বোধশক্তিৰে গীতিয়ে অনুমান কৰিব পাৰিছিল ইয়াৰ পৰিণাম কি হ'ব পাৰে । বদনামৰ ভয়ত গাঁৱত মুখ উলিয়াব নোৱৰা হোৱাৰ আশংকাত তাই আইতাকক তেনে নকৰিবলৈ বাধা প্ৰদান কৰিলে ।\nগল্পটোৰ পৰিসমাপ্তি প্ৰতীকাত্মক । আত্মসন্মানৰ আঘাতত যশোদাৰ প্ৰতিবাদী সত্তা পুনৰ জাগ্ৰত হৈ উঠে শেষনিশা । আৰু ঠিক সেই সময়তে বাহিৰত তেওঁ শুনিবলৈ পাইছিল ঢেঁকীয়াপতীয়া বাঘৰ অবিৰাম হুকৰণি । মানসিক অন্তৰ্দ্বন্দ্বত ভুগি থকা যশোদা মুহূৰ্ততে হৈ উঠে দুৰ্দান্ত সাহসী । মৃত্যুভয় গৌণ হৈ পৰে তেওঁৰ । এই ভয়ঙ্কৰ সমস্যাৰ সমাধানৰ ব্যৱস্থা তেওঁ নিজেই কৰিব লাগিব । ইতিমধ্যে বাঘটোৰ মাত ক্ৰমান্বয়ে ওচৰ চাপি ঘৰৰ চৌহদ পালেহি । মন্ত্ৰপূত গামোচাখন তাৰ গাত পেলাই খুলি খুলি খাই থকা এই অভিশাপৰপৰা মুক্ত হ'বলৈ যশোদা বদ্ধপৰিকৰ হ'ল । এই উত্তেজনাময় অৱস্থাতে তেওঁৰ উশাহেদি সোমাই আহিল বাঘৰ সেই চিনাকি গোন্ধ । এই গোন্ধৰ উৎস বিচাৰি যশোদা সন্তৰ্পণে ওলাই আহিল কোঠাৰ ভিতৰৰপৰা । এখোজ-দোখোজকৈ আগুৱাই গৈ যশোদাই বাঘটোৰ ছায়ামূৰ্তি উদয়-জাভেদ শুই থকা কোঠাটোৰ কাষত প্ৰত্যক্ষ কৰিলেগৈ । কোঠাৰ দুৱাৰ মুকলি । আধাপোৰা চিগাৰেট, সুৰাৰ খালী বটল, ঘামৰ উৎকট গোন্ধ, গেলা মোজাৰ দুৰ্গন্ধ আৰু নাকৰ ঘোৰঘোৰ শব্দৰ মাজত বিলীন হৈ পৰিল ঢেঁকীয়াপতীয়া বাঘৰ গোন্ধ । দুই যুৱকৰ শৰীৰৰ উতঙ্গ মধ্যাংশত কামনাৰ চিন পৰিস্ফুট । অনাকাংক্ষিত এই দৃশ্যই যশোদাৰ বাস্তৱ চেতনাত দেশৰ ৰাজনৈতিক আৰু সামাজিক প্ৰেক্ষাপটৰ নিষ্ঠুৰ ছবিখন জলজল-পটপট কৰি তুলিলে । বিষণ্ণ ঘোলা চকু দুটিৰে তেওঁ লক্ষ্য কৰিলে সাহিয়াল নাতিহঁতৰ বিছনাৰ কাষত দুটি ক'লা স্বয়ংক্ৰিয় অস্ত্ৰ । হঠাতে উচুপি উঠি যশোদাই মন্ত্ৰপূত গামোচাখনেৰে দুই 'বাঘ মানুহ'ৰ গা দুটা ঢাকি দিলে ।\nঅতি হৃদয়স্পৰ্শী এই গল্পটোৰ জৰিয়তে গল্পকাৰ জেহিৰুল হুছেইনে দেশৰ বিশৃংখল সমাজ ব্যৱস্থাৰ নিদাৰুণ ছবিখন সচেতন পাঠকৰ মাজত উন্মোচিত কৰি তুলিছে । সাম্প্রতিক সময়তো দেশৰ ৰাজনৈতিক, অৰ্থনৈতিক আৰু সামাজিক প্ৰেক্ষাপটত তেখেতৰ সৃষ্টিৰাজি প্ৰাসংগিক । এনে গল্পই সাধাৰণ পাঠকৰ চেতনাৰ উত্তৰণৰ লগতে সামাজিক দায়বদ্ধতাৰ দিশত যে সুদূৰপ্ৰসাৰী ভূমিকা গ্ৰহণ কৰিবলৈ সমৰ্থ হ'ব সেই কথা সহজেই অনুমেয় ।\nNo Comments : "জীৱন-যন্ত্ৰণাৰ নিৰ্মম চিত্ৰণ জেহিৰুল হুছেইনৰ 'বাঘ মানুহ' - (মীনাক্ষী বৰুৱা)"


কম্পিউটাৰ এটা কিনাৰ আগতে — বিকাশপেডিয়া\nমূল পৃষ্ঠা / শিক্ষা / ডিজিটেল সাক্ষৰতা / কম্পিউটাৰ / কম্পিউটাৰ এটা কিনাৰ আগতে\nকম্পিউটাৰ এটা কিনাৰ আগতে আজিকালিৰ এই লাগতিয়াল অত্যাধুনিক সজুলিবিধৰ বিষয়ে অলপ জানি লওঁক৷মুলতে গণনাৰ কাৰণে আৱিষ্কাৰ হোৱা এইবিধ সজুলি এতিয়া আৰু সেই গণনা কামত আৱদ্ধ হৈ থকা নাই৷দৈনন্দিন জীৱনৰ এনেকুৱা এটা অংশ নাই যত কম্পিউটাৰৰ প্ৰভাৱ নাই৷কম্পিউটাৰ বুলি কলে ডেক্সটপ আৰু লেপটপ দুয়োধৰণৰ কম্পিউটাৰ সজুলিকে বুজায়৷কম্পিউটাৰ এটা কিনাৰ আগতে জানিবলগীয়া কথাখিনি চমুকৈ হ'ল এনে ধৰণৰ\nপ্ৰথমে সিদ্ধান্ত লওঁক লেপটপ কিনিব নে ডেক্সটপ কিনিব৷দামৰ পাৰ্থক্য থকাৰ উপৰিও দুয়োটাৰে বেলেগ বেলেগ সুবিধা আছে৷যদি আপুনি একেৰাহে দীঘলীয়া সময়ৰ বাবে আৰু ডাঙৰ চফ্টৱেৰত (যেনে ডিজাইনিং চফ্টৱেৰ) কাম কৰিব বিচাৰে আৰু বিদ্যুৎৰ যোগান ভাল তেন্তে ডেক্সটপ কিনক৷নহলে লেপটপ কিনাই ভাল, যতে ততে লৈ যোৱাৰ সুবিধাৰ ওপৰিও লেপটপত থকা বেটাৰিয়ে বিদ্যুৎ নথকা সময়ত কাম চলাই যাব৷এতিয়া আহো কম্পিউটাৰ কিনাৰ আগতে কি কি কাৰিকৰী কথা জানিলে আপোনাৰ পৰিশ্ৰমৰ টকা অথলে নাযায়৷ তিনিটা বস্তু ভালদৰে চাই ল'ব-\n(ক) প্ৰচেছৰ (CPU)\nপ্ৰচেছৰ হ'ল কম্পিউটাৰৰ মগজু৷ আমাৰ মগজুয়ে যি দুটা প্ৰাথমিক কাম কৰে- গণনা আৰু তথ্য সঞ্চয় কৰা, তাৰে গণনাৰ (দেখাত যদিও কম্পিউটাৰে বিভিন্ন ধৰণৰ কাম কৰে, কিন্তু মুলতঃ কম্পিউটাৰে0আৰু 1 ৰ গণনা কৰে) কামখিনি RAM ৰ সহায়ত কৰি হাৰ্ড দিস্কত সঞ্চয় কৰে৷ প্ৰচেছৰৰ ক্ষমতা যিমানে বেছি হব আপুনি ডাঙৰ কাম সিমান দ্ৰুতগতিত কৰিব পাৰে৷ বজাৰত বৰ্তমানে উপলব্ধ প্ৰচেছৰ সমুহ হ'ল এনেধৰণৰ Intel Core i7, Intel Core i5, Intel Core i3, Intel Core2Duo, Intel Pentum Dual Core, Intel Celeron etc.(AMD ৰো কিছুমান প্ৰচেছৰ আছে কিন্তু সাধাৰণ ব্যৱহাৰকাৰীৰ মাজত সিমান জনপ্ৰয় নহয়) ইয়াৰ আগতে পুৰণা কম ক্ষমতাৰ প্ৰচেছৰৰ কথা লিখিলো৷ইয়াৰে Intel Core i7 একেবাৰে শেহতীয়া আৰু ইয়াৰ গতি বেছি লগতে এই প্ৰচেছৰ থকা কম্পিউটাৰৰ দামও বেছি৷ কমদামী, কম ক্ষমতাৰ হ'ল Intel Celeron প্ৰচেছৰ৷ প্ৰচেছৰৰ গতি GHz (Giga Hertz) ত জোখা হয় যেনে ২.0 GHz, ২.৫ GHz ইত্যাদি৷\n(খ) RAM (Random Access Memory)\nৰেম হ'ল কম্পিউটাৰৰ ক্ষণস্থায়ী স্মৃতি৷যিমান সময় বিদ্যুৎ সংযোগ থাকে সিমান সময়লৈ ৰেমত তথ্য জমা থাকে৷আগতেই উল্লেখ কৰামতে প্ৰচেছৰে ৰেমৰ সহায়ত যাবতীয় কাম কৰে৷প্ৰচেছৰে অস্থায়ীবাবে তথ্য ৰেমত জমা কৰি ৰাখে আৰু দৰকাৰ অনুযায়ী সেয়া ব্যৱহাৰ কৰে৷ সেয়ে ৰেম যিমানে বেছি হব কম্পিউটাৰৰ গতি সিমানে বেছি হব৷ ৰেমৰ ক্ষেত্ৰত দুটা কথা বিবেচনা কৰিব লাগে- অস্থায়ীবাবে তথ্য জমা ৰাখিব পৰা ক্ষমতা আৰু ৰেমৰ গতি৷ৰেমৰ ক্ষমতা Megabyte (MB) বা বেছি ক্ষমতাৰ হ'লে Gigabyte (GB) ত জোখা হয়৷ যেনে ৫১২ MB, ১ GB, ২GB ইত্যাদি৷বজাৰত উপলব্ধ এটা ৰেমৰ টুকুৰাৰ ক্ষমতা বৰ্তমান সৰ্বোচ্ছ ৪ GB. লেপটপ বিলাকত সাধাৰণতে ২ GB, ৪ GB বা ৮ GB ৰেম থাকে৷ ডেক্সটপৰ মেইন বৰ্ডে (Motherboard) যদি সমৰ্থন কৰে তেন্তে অতি সহজে ৰেম বঢ়াব পাৰি৷ৰেমৰ ক্ষেত্ৰত আন এটা কথা মন কৰিব লাগে, সেয়া হল ৰেমৰ গতি, ৰেমৰ গতি Mega Hertz ত হিচাপ কৰা হয়,যেনে ৫৩৩ MHz, ৬৬৭ MHz, ১৩৩৩ MHz ইত্যাদি৷\nনতুন ৰেম হ'লে ক্ষমতাৰ লগতে গতিও বেছি হয়৷ ৰেমৰ গতি যিমানে বেছি হব প্ৰচেছৰে সিমান বেছি গতিৰে ৰেমত তথ্য সঞ্চয় আৰু ব্যৱহাৰ কৰিব পাৰিব৷\n(গ) হাৰ্ড ডিক্স (Hard Disk Drive)\nহাৰ্ড ডিক্স হ'ল কম্পিউটাৰত স্থায়ী তথ্য সঞ্চয় কৰাৰ ঠাই৷প্ৰচেছৰে ৰেমৰ সহায়ত যি কাম কৰিলে সেয়া সংৰক্ষণ (Save)ত ক্লিক কৰিলে হাৰ্ড ডিক্সত জমা হয়৷লগতে কম্পিউটাৰ চলিবলৈ যি অপাৰেটিং চিষ্টেমৰ দৰকাৰ হয় সেয়াও হাৰ্ড ডিক্সতে থাকে৷হাৰ্ড ডিক্সে যিহেতু তথ্য জমা ৰাখিব সেয়ে ইয়াৰ তথ্য জমা ৰখাৰ ক্ষমতা কিমান হব সেয়া আপোনাৰ ওপৰতে নিৰ্ভৰ কৰিব৷হাৰ্ড ডিক্সৰ ক্ষমতা Gigabyte (GB) ত জোখা হয়৷সাধাৰণতে বজাৰত ২৫০ GB, ৩২০ GB, ৫০০ GB, ১TB (Terabyte), ২ TB ক্ষমতাৰ হাৰ্ড ডিক্স পোৱা যায়৷ৰেমৰ নিচিনা হাৰ্ড ডিক্সৰও ক্ষমতা আৰু গতিৰ কথা বিবেচনা কৰিব লাগে৷হাৰ্ড ডিক্সৰ গতি RPM (Round Per Minute) ত জোখা হয়৷যেনে ৫৪০০ RPM, ৭২০০ RPM, ১০,০০০ RPM ইত্যাদি৷হাৰ্ড ডিক্সৰ গতি যিমানে বেছি হব প্ৰচেছৰে সিমানে বেছি গতিত হাৰ্ড ডিক্সত তথ্য জমা আৰু পুনৰ ব্যৱহাৰ কৰিব পাৰিব৷\nওপৰত উল্লেখ কৰা তিনিটা প্ৰধান অংগৰ ওপৰিও মেইন বোৰ্ডৰ ওপৰতো কম্পিউটাৰৰ গতি নিৰ্ভৰ কৰে৷যদি সকলো মিলি যায় তেন্তে আপোনাৰ কম্পিউটাৰৰ পৰা সৰ্বোচ্ছ সুবিধা লব পাৰিব৷লেপটপবিলাক আৰু কিছুমান ডেক্সটপ নিৰ্মাণকাৰী কম্পেনিবিলাকে প্ৰচেছৰ,ৰেম,হাৰ্ড ডিক্স ইত্যাদি নিজে এটা কম্পিউটাৰত লগাই ৰাখে,আপুনি সেয়া সালসলনি কৰিব নোৱাৰিব৷কিন্তু যিবিলাক মডেলত আপোনাৰ চাহিদা পুৰণ কৰিব পৰাকৈ বস্তুবিলাক লগোৱা আছে সেয়া কিনিব পাৰে৷ডেক্সটপ যদি কিনে আপুনি অৰ্ডাৰ দিয়ামতে বনাই দিব কিন্তু তাতো কিছুমান সীমাবদ্ধতা আছে৷যেনে Intel Celeron Processor এটাৰ লগত ২ TB হাৰ্ড ডিক্স আৰু ৮ GB ৰেম লগালে প্ৰচেছৰে সেয়া বহন কৰিব নোৱাৰিব৷ডেক্সটপ কিনিলে মনিটৰ কিনাত সাৱধানতা অৱলম্বন কৰিব৷আগতে আছিল CRT (Cathode Ray Tube) মনিটৰ, পিছত আহিল LCD (Liquid Crystal Display) আৰু এতিয়া আহিল LED (Light Emitting Diode) মনিটৰ৷CRT মনিটৰে বিদ্যুৎ বেছি ব্যৱহাৰ কৰাৰ ওপৰিও বিকিৰণ কৰা ৰশ্মিয়ে চকুৰ ক্ষতি কৰে, LCD মনিটৰে বিকিৰণ কম কৰে আৰু বিদ্যুৎ কম খৰছ কৰে৷ LED মনিটৰ সকলোতকৈ বেছি নিৰাপদ আৰু আনবোৰৰ তুলনাত বিদ্যুৎ খৰছ কমকৈ কৰে৷\n১ Bit = Binary Digit\n৮ Bits = ১ Byte\n১০২৪ Bytes= ১ Kilobyte\n১০২৪ Kilobytes = ১ Megabyte\n১০২৪ Megabytes = ১ Gigabyte\n১০২৪ Gigabytes = ১ Terabyte\n১০০০ Bytes = ১ Kilobyte\n১০০০ Kilobytes = ১ Megabyte\n১০০০ Megabytes = ১ Gigabyte\n১০০০ Gigabytes = ১ Terabyte\nমঃ আফতাৰ হুছেইন চৌধুৰী


মনে পৰে ৰুবী ৰায়-ডা° পাৰ্থসাৰথি ভূঞা – ফটাঢোল\nমনে পৰে ৰুবী ৰায়-ডা° পাৰ্থসাৰথি ভূঞা\n“মনে পৰে ৰুবী ৰায় কবিতাই তোমাকে একদিন কত কৰে ডেকেছি, আজ হায় ৰুবী ৰায় ডেকে বল আমাকে তোমাকে কোথায় যেন দেখেছি”\nগাড়ীখনত বহি চকু দুটা মুদি শঙ্কৰে অজানিতে আকৌ এই গানটো গুণগুণালে। আৰ ডি বৰ্মনৰ এই বিখ্যাত বাংলা গীতটো মাজতে পুনৰ অৰিজিতৰ কণ্ঠত শুনাৰ পাছৰ পৰা তাৰ মনলৈ অনবৰতে এই গানটোৱেই আহি থাকে। অৱশ্যে এই গীতটোৰ আধাৰত ৰচিত “মেৰী ভিগী ভিগী চি, পলক’ মে ৰহ গই জেছে মেৰে স্বপ্নে বিখৰ কে, জ্বলে মন তেৰা ভি কিছিকে মিলন ক’, অনামিকা টু ভি তড়ছে” এই হিন্দী গীতটো সি তাৰ জীৱনৰ থিম চং বুলিয়েই ভাৱে।\nযোৰহাট অভিমুখী গাড়ীখন চলিবলৈ আৰম্ভ কৰিছিল, কোম্পানীটোত সোমোৱাৰ পাছৰ পৰা শংকৰৰ আজি তেজপুৰ, কাইলৈ যোৰহাট চলিয়েই থাকে। এনে যাত্ৰাত হেডফোন লগাই মোবাইলত গান শুনি শুনিয়েই সি যাত্ৰাটো শেষ কৰে। সৰুৰে পৰাই শংকৰৰ গানৰ বিৰাট চখ আছিল আৰু ডাঙৰ হৈ এজন ভাল গায়ক হোৱাৰ হেঁপাহ আছিল। সেয়ে দেউতাকে তাক ওচৰৰে মিউজিক স্কুল এখনত গান শিকিবলৈ নাম লগাই দিছিল। পিচে সি গান গাবলৈ লোৱাৰ লগে লগে স্কুলৰ ফিল্ডখনত চৰি ফুৰা গৰু-ছাগলীকেইটাই ইফালে সিফালে চাই সেই ঠাইৰ পৰা দূৰলৈ আঁতৰি গৈছিল। এদিন গানৰ ছাৰে তাক কিবা ৰাগ এটা গাবলৈ দিওঁতে, সি আৰম্ভ কৰাৰ পাছতেই স্কুলখনৰ চকীদাৰ হেমন্ত খুড়াৰ ঘৈণীয়েক কমলা খুড়ীয়ে কোনোবা সৰু ল’ৰা-ছোৱালী পৰি দুখ পাই দেদাউৰি পাৰিছে বুলি ঢপলিয়াই আহিছিল। সেইদিনা সকলোৰে মাজত যি হাঁহিৰ ৰোল উঠিছিল যে সি লাজত মৰি যাওঁ যেন হৈছিল আৰু ছাৰেও আজিলৈ আৰু হ’ব দে, আজি শিকাবলৈ আৰু মন নাই বুলি সকলোকে ঘৰলৈ পঠিয়াই দিয়াতহে সি ৰক্ষা পাইছিল। সেই দিনাৰ পৰাই তাৰ গানৰ শিক্ষাৰ অন্ত পৰিছিল। কিন্তু অসমীয়া, বঙালী, হিন্দী গান আৰু ভাল গান গোৱা লোকৰ প্ৰতি তাৰ আকৰ্ষণ আগৰ দৰেই আছিল।\nতেতিয়া শংকৰ হায়াৰ চেকেণ্ডাৰী চেকেণ্ড য়েৰত পঢ়ি আছিল। সেইদিনা কলেজত নবাগত আদৰণি সভাৰ সাংস্কৃতিক অনুষ্ঠান চলি আছিল। শংকৰ, সঞ্জীৱ, তাবিবৰ আৰু আদিত্যই হলৰ শেষৰ ফালে বহি লৈ নতুনকৈ অহা ছোৱালীবিলাকৰ ৰেগিং কৰি আছিল। সিহঁতৰ গেংটোক বৰ উৎপতিয়া বুলি কলেজত সকলোৱে জানে, কিন্তু যিকোনো সামাজিক কামত বা কাৰোবাৰ বিপদ আপদত ইহঁতকেইটাই সদায় আগবাঢ়ি যায় বাবে সকলোৱে ভালো পায়। সেই সময়ত সিহঁতে নীলাক্ষী নামৰ ছোৱালী এজনীক তাইৰ নামৰ অৰ্থটো সুধোঁতে তাই নীলা চকুৰ গৰাকী বুলি কোৱাত তাইক জোকাই আছিল যে তোমাৰতো চকু নীলা নহয়, ক’লা হে, গতিকে তোমাৰ নামটো কলাক্ষী হ’ব লাগিছিল, আমি তোমাক কলাক্ষী বুলি মাতিম। তেনেতে মঞ্চৰ পৰা এটা অতি শুৱলা কণ্ঠত লতা মংগেস্কাৰৰ “জোনাকৰে ৰাতি অসমৰে মাটি, জিলিকি জিলিকি পৰে” গীতটি ভাঁহি আহিল। শঙ্কৰে বহাৰ পৰা উঠি গাই থকা ছোৱালীজনীলৈ মন্ত্ৰমুগ্ধৰ দৰে চালে। উস, কি সুন্দৰ কণ্ঠ, লগতে বৰ মৰমলগা ছোৱালী। সি বাকীকেইটাক ক’লে,\n: বল গ্ৰীণ ৰূমলৈ যাওঁ, এইৰ লগত তাতে চিনাকি হওঁ৷\nগানটো শেষ কৰি মঞ্চৰ পৰা নামি অহা ছোৱালীজনীক গোটেইকেইটাই আগুৰি ধৰিলে। নাম সুধি গম পালে, অনামিকা তাইৰ নাম। আদিত্যই বোলে,\n: এইজন আমাৰ লগৰ শংকৰ, খুব ভাল ছিংগাৰ, তোমাক বোলে তাৰ বৰ পচন্দ হৈছে, তোমাৰ পচন্দ হৈছে নে?\nতায়ো থতমত খাই অঁঁ বুলি ক’লে। পিছে তেনেতে বিজয় ছাৰ সোমাই আহি, ঐ তহঁতে ইয়াত কিয় ভিৰ কৰি আছ, ওলা ওলা বুলি কোৱাত সিহঁত গ্ৰীণ ৰূমৰ পৰা ওলাই আহিব লগা হ’ল। পিছদিনাৰ পৰা কলেজত তাহাঁতক দেখিলে অনামিকাই তললৈ চাই পাৰ হৈ যায়। আদিত্যৰ ভনীয়েক নিৰ্মালি অনামিকাৰ লগত একেলগে পঢ়ে আৰু দুয়ো ভাল বান্ধৱী। নিৰ্মালিৰ পৰা ইহঁতে গম পালে যে ক্লাছৰে দেৱজিত নামৰ ল’ৰা এটাই অনামিকাক খুব জোকাই থাকে, ক্লাছত তাইৰ পাছফালে বহি, হাঁহিলে তুমি মুকুতা মণি সৰে গানটো গাই থাকে আৰু অনামিকাই বৰ অশান্তি পায়। কথাটো শুনি শঙ্কৰে এদিন কলেজৰ বাহিৰত দেৱজিতক আগ ভেটি ধৰি ভালকৈ গালি পাৰিলে আৰু ক’লে,\n: আজিৰ পৰা যদি তাইক তই দিগদাৰ কৰা বুলি আকৌ মোৰ কাণত পৰে, কি গান গাৱ তই, হাঁহিলে তুমি মুকুতা মণি সৰে… দুইপাৰি দাঁত সৰাই দিম একে চৰে…\nঘটনাটো নিৰ্মালিৰ পৰা গম পাই পাছদিনা অনামিকাই কলেজত শংকৰৰ ওচৰলৈ আহি ধুনীয়াকৈ হাঁহি এটা মাৰি “ঠেং য়ু শংকৰ দা” বুলি কৈ গ’ল। আদিত্য, তাবিবৰ, সঞ্জীৱহঁতে তাই আঁতৰি যোৱাৰ পাছতে পাৰ্টি পাৰ্টি বুলি হুলস্থূল লগালে। সঞ্জীবে তেৰা কাম হ’ গেয়া গুৰু বুলি শংকৰৰ পিঠিত ঢকা এটা মাৰিলে৷ সেইদিনা ৰাতি শংকৰৰ টোপনি নাহিল, গোটেই ৰাতি হাজাৰ বাৰ ভূপেন হাজৰিকাৰ “সহস্ৰজনে মোক প্ৰশ্ন কৰে মোৰ প্ৰেয়সীৰ নাম মালবিকা নে লিপিকা নে মল্লিকা, অৰ্থপূৰ্ণ ভাবে ই ঈষৎ হাঁহিৰে কওঁ, নাম বিহীনা তাই, নাম বিহীনা তাই অনামিকা” গানটো গুণগুণাই কটালে। তাৰ পাছৰ পৰা কলেজত তাক দেখিলে অনামিকাই ধুনীয়াকৈ হাঁহি এটা মাৰেই। অতি সোনকালে তাইক তাৰ মনৰ কথা ক’বলৈ সি ঠিক কৰিলে। তেনেতে এদিন নিৰ্মালিয়ে তাক ক’লে যে অনামিকাই তাক সিহঁতৰ ঘৰলৈ মাতিছে, আবেলি চাৰি বজাত। তাইৰ মাক দেউতাক হেনো কৰবালৈ যাব আৰু তাইৰ শংকৰক কিবা ক’ব লগা আছে।\nফূৰ্তিতে শংকৰৰ পাগল যেন লাগি গ’ল। অনামিকাই তাক কিবা ক’বলৈ মাতি পঠিয়াইছে, কথাটো যেন তাৰ বিশ্বাস কৰিবলৈকে টান লাগিছে। ঠিক চাৰি বজাত সি গৈ অনামিকাৰ ঘৰ পালেগৈ। ধুনীয়া হাঁহি এটাৰে দুৱাৰখন খুলি ঠেংক্স ফৰ কামিং শংকৰ দা বুলি কৈ তাই তাক বহিবলৈ দিলে। তুমি বহা মই কিবা এটা লৈ আহোঁ বুলি তাই ভিতৰলৈ গৈ হাতৰ মুঠিতে কিবা এটা লৈ আহি তাৰ কাষতে বহি কৈ গ’ল,\n: শংকৰ দা, দেউতাৰ ট্ৰেন্সফাৰ হৈছে, আমি অহা দেওবাৰে বঙাইগাঁও যামগৈ। অতি কম দিনতে মোৰ তোমাক বিৰাট ভাল লাগিল। মই ঘৰৰ একমাত্ৰ ছোৱালী, তোমাক সেয়ে মই দাদা পাতিম, আজি ৰাখী নহয় যদিও, মই তোমাৰ কাৰণে এয়া নিজে এডাল ৰাখী বনাইছোঁ, চাওঁ হাতখন দিয়া৷\nৰাখী পিন্ধোৱাৰ পাছতেই পেটটো বিষাইছে বুলি লৰালৰিকৈ সিহঁতৰ ঘৰৰ পৰা আহি শংকৰ নিজৰ ৰূমতে সোমাই থাকিল, দুচকুৰে বৈ আহিল চকুপানী আৰু কাণত ভাঁহি আহিল …মেৰী ভিগী ভিগী চি, পলক’ মে ৰেহ গই…!\nযোৰহাট বাছ আস্থানত গাড়ীৰ পৰা নামিয়েই কণমানি লৰা-ছোৱালী এহালৰ লগত এগৰাকী মহিলাক দেখি সি উচপ খাই উঠিল। লৰালৰিকৈ বাহিৰলৈ ওলাই যাব ধৰোঁতেই মহিলাগৰাকীয়ে চিঞৰি মাতিলে,\n: শংকৰ দা, ইমান বছৰৰ পাছত লগ পালোঁ, একদম একেই আছে দেই আপুনি৷ ৰিকী, নিকী এয়া শংকৰ মামা, হাই কোৱা।\nসিহঁত দুয়োৱে হাত জোকাৰি তাক হাই মামা বুলি ক’লে।\n: তুমিও একেই আছা অনামিকা, কিন্তু বেয়া নাপাবা মোৰ দেৰিয়েই হৈছে৷ এজন মানুহ ৰৈ আছে, মই এতিয়া যাওঁ হাঁঁ৷\nতাইক আৰু একো ক’বলৈ সুযোগ নিদি প্রায় দৌৰি ওলাই যোৱাৰ দৰে আস্থানৰ পৰা ওলাই সি ই ৰিক্সা এখন ৰখাই বহি পৰিল। এটা দীঘল হুমুনিয়াহ কাঢ়ি সি গালে…“মনে পৰে ৰুবী ৰায় কবিতাই তোমাকে একদিন কত কৰে ডেকেছি, আজ হায় ৰুবী ৰায় তোমাৰ ছেলে মেয়ে আমাকে মামা বলে ডেকছে….”\n« কবিতা নাথ\nদামোদৰ-মানবেন্দ্ৰ শৰ্মা »\nমনে পৰে ৰুবী ৰায়……..\nভাল লাগিল, পাৰ্থ দা ।\nতামাম ।মনে পৰে ৰুবি ৰায়।হাঁহি ৰখাব পৰা নাই\nদুখ লাগিল, ভালো লাগিল ।\nসকলোকে ধন্যবাদ জনাইছোঁ দেই\nআই ঐ দেহি ..বেয়া লাগি গ’ল\nআটচা, চকীদাৰৰ নামটোহে নে মোৰ ভাগ্যত পৰিল নে? প্ৰিন্সিপাল বা কমচে কম কেৰানীৰ নামটো তো আহিব লাগিছিল!


অপমৃত্যু(-প্ৰদ্যুৎজ্যোতি শইকীয়া) - সাহিত্য ডট অৰ্গ\nনাজ আহমেদ, ভাঙ্গাৰ কোটিপতি ব্যৱসায়ী আলতাফৰ তিনি নম্বৰ সন্তান নাজ পঢ়াত ভালেই বুলি ক’ব পাৰি। স্থানীয় কলেজৰ পদাৰ্থ বিজ্ঞান শাখাৰ স্নাতক তৃত্বীয় বাৰ্ষিকৰ ছাত্ৰ। বাইক ৰাইডিঙত নাম্বাৰ ওৱান। পিছে নাজৰ বৰ বেয়া অভ্যাস এটা আছে। সন্ধিয়া হ’লেই সেই বিলাতীবিধ এটুপি নধৰিলে পঢ়াত মন নবহে। যদিও মুছলমান সমাজত সেইবিধ নচলে, তথাপিও অভ্যাসতো বজাই ৰাখিছে নাজে। আচলতে এই অভ্যাসৰ আঁৰত দুই একজন হিন্দু বন্ধুৰ হাত নথকা নহয়। তাৰ ভিতৰত ৰাজু পালৰ নাম উল্লেখযোগ্য। ৰাজু পাল মেকানিক হিচাপে খুব সুপৰিচিত। বাইকৰ ভাল মেকানিক। এনেয়েও বদৰপুৰ আৰু কৰিমগঞ্জত মেকানিকগিৰি খুব চলে। কাৰণ ৰেলৱে লাইন এতিয়াও ব্ৰডগজ হোৱা নাই। সেয়ে স্থল পথেৰেই সকলো আমদানি ৰপ্তানি চলে। আৰু স্থলপথৰ বাবে গাড়ীৰ প্ৰয়োজন। ৰাজু পালৰ বন্ধু হিচাপে নাজৰ নাম এক নম্বৰত। নাজৰ শেহতীয়া মডেলৰ R15 বাইকখনৰ চোৱাচিতাৰ ভাৰ ৰাজুৰ ওপৰতে। ৰাজুৱে সকলোফালে চাই টিপটপ কৰি ৰাখে নাজৰ বাইকখন। সেয়ে হয়তো সন্ধিয়াৰ বিলাতী সুৰাৰ দামটো নাজৰ পকেটৰ পৰাই যায়। নাজেও ভাল পায়। কাৰণ লগৰ ল’ৰাৰ লগত বহি মদ খাব নোৱাৰে সি। দেউতাকে গম পাই যাব। আৰু সেইটো হ’লেই শেষ। ঘৰৰপৰাই বাহিৰ হ’ব লাগিব। গতানুগতিক ভাৱেৰেই চলি আছিল নাজৰ জীৱন। নতুন হিন্দু গাৰ্লফ্ৰেণ্ড ৰূপশ্ৰীৰ লগত প্ৰেম চলাৰ বাহিৰে। নৱেম্বৰৰ ৯ তাৰিখ। সদায় যোৱাৰ দৰে সেইদিনাও বদৰপুৰৰ ঘূমটিখনৰ ভিতৰত বহি ৰাজু আৰু নাজে খুলি ল’লে এটা “চহী(Signature)” নাম লিখা বিলাতী সুৰাৰ বটল। নাজৰ ফেভাৰিট ব্ৰেণ্ড। ৰূপশ্ৰীক পটোৱাৰ পাৰ্টিৰ নামত খাইছে সি আজি। আধা(half) এটা শেষ কৰাৰ পাছত আৰু খোৱাৰ মন মেলিলে নাজে। পিছে মদ দোকানত শেষ। গতিকে উপায়ন্তৰ হৈ কৰিমগঞ্জলৈ ঢাপলি মেলিবলৈ বাধ্য হ’ল নাজ আৰু ৰাজু। পিছে “মকৈ ভাঙ্গা” পোৱাৰ আগৰ ব্ৰীজ খনত ৰাজুৱে বাইক ৰখাই কাঁহৰ ঔষধ “কৰেক্স” অলপ খাই ললে। নাজৰো সৰু কাঁহ এটা হৈ থকা বাবে সিও অলপ খাই ল’লে ৰাজুৰ পৰা। পিছে ৰাজুৱে কাঁহৰ কাৰণে নে অন্য কিবাৰ কাৰণে খালে ৰাজুৱেহে জানে। ৰাজুৰ ওঁঠৰ তলৰ মিচিকিয়া হাঁহিটোৱেহে কৈ গ’ল অন্য কিবা এটা। কৰিমগঞ্জৰ বাবা হোটেলত বহি “বাতানুকুল ক’লা(AC black)” এটাৰ দুই পেগ খোৱাৰ পাছতেই বেহুচ হৈ পৰিল নাজ। পাছত নাজে কেতিয়া হুচ ঘুৰাই পালে নে নাপালে জনা নাযায়। কাৰণ তিনিদিন পাচত বৰ হৰফৰ আখৰেৰে “দৈনিক যুগশঙ্খ” আৰু বৰাক উপত্যকাৰ আন কাকতত প্ৰকাশ হ’ল “প্ৰখ্যাত তৈল ব্যৱসায়ী আলতাফ আহমদৰ পুত্ৰ নাজ আহমদক অপহৰণ কৰি হত্যা।” অ’ এটা কথা ক’বলৈ পাহৰিছিলো ৰাজু মেকানিকৰ আন এটা পৰিচয়ও আছে “তলৰ সমাজত(underworld)।” সি দুৰ্ধৰ্ষ মাফিয়া গোট এটাৰ অপহৰণ বিশেষজ্ঞ। এটা অপহৰণ পাৰ্ফেক্ট কৰিবলৈ যি কোনো পন্থা অৱলম্বন কৰিবলৈ সদায় প্ৰস্তুত থাকে সি। নাজক অপহৰণ কৰিবলৈও সি একবছৰ চাৰি মাহ সময় লৈছিল। আৰু সময়মতে সি কাম পূৰাও কৰিলে।\nচাৰি পাঁচবাৰমান ফৰ্মূটি মাৰি ভাগৰি পৰিল আহাদৰ কনমানি হাতখন। মোৰ হস্পিতালৰ পাছফালে থকা চলটাজোপাৰ পকা চলটা(ঔটেঙা) তিনিটা তাৰ ফৰ্মূটিৰ লক্ষ্য। দহ বছৰীয়া আহাদৰ সবল নোহোৱা হাতৰ পেশী কেইটাই অসহযোগ কৰি উঠিল। ফৰ্মূটিডালেও যেন আদেশ মানিবলৈ প্ৰস্তুত নহয়। মনতো সেমেকি উঠিল আহাদৰ। মাকৰ কাঁহি থকা মুখখনলৈ মনত পৰিল তাৰ। লগতে দাৰিদ্ৰ সীমা ৰেখাৰ তলত থাকিও চাৰিজনী মানুহ বিয়া কৰোৱা তাৰ দুই নম্বৰ বাপেকটোলৈও। বাপেকলৈ মৰমত নহয় ঘৃণাতহে মনত পৰে তাৰ। আগৰ দ্ৰাইভাৰ বাপেকলৈও মনত পৰে তাৰ কেতিয়াবা।আগৰ বাপেক যদি এতিয়া জীয়াই থাকিলেহেঁতেন তেন্তে নিশ্চয় মাকক তাৰ জেঠুৱেকে মানে তাৰ বৰ্তমান বাপেকে বিয়া পাতিব নোৱাৰিলেহেঁতেন। বিয়া পাতিও কি সুখ দিছে তাৰ মাকক। ভনীয়েক ইস্তানাৰ জন্মৰ পাছৰ পৰাই মাকৰ গাত অসুখে লগ নেৰা হ’ল। হোঃ! মনটো জোকাৰি অতীতৰ পৰা ঘূৰি আহিল আহাদ। শ‍ইকীয়া ছাৰে মাকৰ কাৰণে লিখি দিয়া ঔষধ কেইটা আনিবলৈ সি এই চলটা কেইটা গছৰ ডালৰ পৰা নমাব লাগিব‍ই। বাধ্য সি। কমেও তিনিশ টকাৰ জোখেৰে আজি চলটা পাৰিব লাগিব। আল্লাক সুঁৱৰি আকৌ ফৰ্মূটি মৰা আৰম্ভ কৰিলে আহাদে। বহুত কষ্টৰ মূৰত টকাৰ জোখাৰে চলটা পাৰিব পাৰিলে সি। সময়ৰ অপব্যয় নকৰি খৰকৈ খোজ ল’লে সি ভাঙ্গা বজাৰ অভিমুখে।\nস্থান: ভাঙ্গা বজাৰ। পৰিবেশ ঠাণ্ডা। নাজৰ হত্যাত সকলো মুক হৈ আছে। তথাপিও পেটৰ দায়ত পৰি সৰুকৈ বজাৰ বহিছে। তাৰ মাজতে আহাদে চলটাখিনি লৈ বহিল। মনটো অজান আশংকাত ভূগিল। চলটা কেইটা বিক্ৰী নোহোৱাৰ আশংকা। বিক্ৰী নহ’ব লাগিলে তাৰ বাৰ বাজিব। মাকৰ ৰোগও বাঢ়িছ। একমাত্ৰ ঔষধেহে কমাব পাৰে ৰোগ। সি সেইটো খুব ভালকৈ জানে। ঔষধৰ দোকানখনলৈ এবাৰ চালে সি। প্ৰেছস্ক্ৰিপছনখনো খেপিয়াই চালে মোনাৰ ভিতৰত। আছে, সকলো ঠিকেই আছে। চলটা কেইটা বিক্ৰী হ’লেই কাম শেষ। লাহে লাহে মানুহ বাঢিব ধৰিলে বজাৰত। প্ৰায় ৬ টামান চলটা বিক্ৰী হ’লেই তাৰ। মনটো ভাল লাগি গ’ল তাৰ। পিছে সেই সময়তে শোভাযাত্ৰা কৰি নাজৰ শৱ আহি পালে ভাঙ্গা। ভাঙ্গাৰ স্থানীয় ল’ৰা হিচাপে খুব জনপ্ৰিয় নাজৰ মৃতদেহ দেখাৰ পাচতেই ৰাইজৰ মাজত কান্দোনৰ ৰোল উঠিল। বজাৰ স্তব্ধ হৈ গ’ল। শোকাৰ্ত্ত হ’ল সকলো। আহাদ পিছে অন্য আশংকাতহে ভূগিল। যদিও বজাৰৰ পৰা বহু আঁতৰত জানাজাৰ স্থান। তথাপিও নাজৰ মৄতদেহ দেখি দুই একোজন ৰাইজ খঙত ফাটি পৰিল। কাৰণ মদ খোৱাৰ পৰা আৰম্ভ কৰি হত্যা কৰালৈকে সকলোখিনি উদ্ধাৰ কৰিছিল পুলিছে। কেৱল ধৰিব পৰা নাছিল ৰাজুক। জানাজা প্ৰায় শেষ হওঁ হওঁ। সেই সময়তে চিঞৰ উঠিল “এই মদৰ দোকানবোৰৰ কাৰণেই এনে হ’ল।” এই শাৰী বাক্য যথেষ্ঠ আছিল সকলোকে উত্তেজিত কৰাৰ বাবে। উত্তেজিত জনতাই আৰম্ভ কৰিলে ভাঙ্গাৰ মদৰ দোকান আৰু মদ চুৰকৈ বেচা ঘুমটি বিলাকৰ ধ্বংস যজ্ঞ। পৰিস্থিতি দেখি লৰালৰিকৈ চলটা কেইটা বস্তাত ভৰোৱা আৰম্ভ কৰিলে আহাদে। শান্তি শৃংখলা বজাই ৰাখিবৰ বাবে পুলিচ বাহিনীয়ে আহিয়েই দোকান ধ্বংস কৰাসকলৰ ওপৰত লাঠী চালনা আৰম্ভ কৰিলে। ভয়াৰ্ত জনতাই ভাঙ্গাৰ মূল বজাৰ অভিমুখে দৌৰ লগালে। ভিৰৰ এই হেঁচা ঠেলাত আহাদৰ হাতৰ পৰা বস্তাটো এৰা খাই গোটেই সোপা চলটা ৰাস্তাত সিঁচৰতি হৈ পৰিল। সি বুটলিবলৈও চেষ্টা কৰিব নোৱাৰিলে। কাৰণ ভৰিৰ উজুটিত সোপাকে চলটা নৰ্দমাত পৰিলগৈ। শোকত কিনাৰৰ ফুটপাথতে বহি পৰিল আহাদ। নাজ অপহৰণ আৰু হত্যাৰ লগতে কেইটামান চলটা, আহাদৰ আশাবোৰৰো অপমৃত্যু ঘটিল। ম‍ই ঠাৱৰ কৰিব নোৱাৰিলো কাক সমবেদনা জনাওঁ, চলটা কেইটাক, নে আহাদক নে নাজৰ পৰিয়ালক নে লাঠী খোৱা জনতাক নে মদৰ দোকানৰ মালিকবোৰক?\n(কৰিমগঞ্জৰ ভাঙ্গাত ৯ নবেম্বৰত ঘটি যোৱা নাজ অপহৰণ আৰু হত্যাৰ ঘটনাৰ আলম লৈ গল্পটো ৰছনা কৰা হৈছে।)\n← বিশেষ(-চন্দ্ৰমা কলিতা)\nকথোপকথন(-জ্যোতিপ্ৰকাশ নাথ) →\nনতুন বছৰৰ সংকল্প (দিগন্ত কুমাৰ ভট্টাচাৰ্য্য)


কিছু বিক্ষিপ্ত চিন্তা (ৰাজশ্ৰী বৰ্মন) - সাহিত্য ডট অৰ্গ\nকিছু বিক্ষিপ্ত চিন্তা (ৰাজশ্ৰী বৰ্মন)\nআজিৰ তাৰিখত চেতন ভগতক চিনি নোপোৱা মানুহ বোধহয় নাই৷ বিশেষকৈ যুব প্ৰজন্মৰ মাজত তেঁও এজন অতি জনপ্ৰিয় লেখক৷ তেঁওৰ প্ৰতিখন পুথিয়েই সমানেই জনপ্ৰিয়৷ তিনিখনৰ ওপৰত সিনেমা নিৰ্মাণ হৈছে ইতিমধ্যে৷ ইয়াৰে3idiots ৰ কাহিনীৰ স্বকীয়তা সকলোৰে জ্ঞাত৷ ছাত্ৰ জীৱনৰ ভয়াবহ মানসিক পীড়াক মূল বিষয়বস্তু হিছাপে লৈ নিৰ্মাণ কৰা এই চলছি্ছত্ৰ খন ব্যৱসায়িক ভাবেও অতি জনপ্ৰিয় হৈছিল৷ কিন্তুু, ব্যক্তি বিশেষৰ চিন্তাৰ পৰিবৰ্তনৰ ক্ষেত্ৰত কিমান প্ৰভাৱ পেলাব পাৰিছে, সেয়া এক প্ৰশ্নবোধক চিনৰ ভিতৰত থকা কথা৷ ঠিক তেনেকৈ2states ৰ কাহিনীভাগো সামাজিক বিষয় এটাৰ ভিত্তিত নিৰ্মিত৷\nআন যি কি নহওক, ভাৰতবৰ্ষৰ সকলো ঠাইতে সামাজিক উপাদানবোৰে যে মানুহক মুকলিকৈ জীয়াই থকাত বাধা প্ৰদান কৰি আহিছে, চেতন ভগতৰ সেয়ে প্ৰধান কবলগীয়া৷ মাক দেউতাকৰ কথা মতে কাম কৰা মানুহ বোৰো দুখী কাৰণ মাক দেউতাকৰ মন ৰাখিবলৈ ভাল কেৰিয়াৰ বনাই ঠিকেই কিন্তুু মনে মনে পুহি ৰখা সপোনবোৰ পূৰ কৰিবলৈ নাপায়৷ ধন-সম্পত্তি, বিলাসী অট্টালিকা আদি মুখ্য উপাদান হয় জানো এজন সুখী মানুহৰ কাৰণে! ! !\nনাৰী বিষয়ক চিন্তাঃ যোৱা কেইমাহমান আগৰ এক সমীক্ষাত এই কথা প্ৰকাশ পাইছে যে ভাৰতীয় নাৰীসকল আন দেশৰ নাৰীৰ তুলনাত দুখী৷ দুখৰ চিন্তা বা দুখৰ মনোভাবৰ বাবে এনে হয়৷ এই কথাটোত চেতন ভগত ডাঙৰীয়াই দুখ প্ৰকাশ কৰিছে৷ আমেৰিকা, জাৰ্মানী আদি ধনী দেশত বেছিভাগ নাৰীয়েই স্বাৱলম্বী৷ গতিকে কামৰ চাপৰ পৰাও তেঁওলোক মুক্ত নহ্য়৷ কিন্তুু ভাৰতৰ বেছি ভাগ নাৰীয়েই এতিয়াও গৃহিণী৷ কৰ্মক্ষেত্ৰৰ প্ৰেছাৰৰ পৰাও তেঁওলোক মুক্ত৷ কিন্তুু তেঁওলোকৰ বেছিভাগেই হতাশগ্ৰস্ততাত ভোগে৷ তেওঁৰ মতে ভাৰতীয় নাৰীসকল দুখী হোৱাৰ মূল কাৰণ সামাজিক৷ বহু নাৰীয়ে উপযুক্ত যোগ্যতা থকাৰ পাছতো সংসাৰ হোৱাৰ পাছত ছাকৰি এৰে৷ বা কৰি্লেও মানসিক চাপ পায়৷ বহুতেই সন্তান ডাঙৰ হোৱাৰ পিছত ছাকৰি-বাকৰি লোৱাৰ পিছত অকলশৰীয়া অনুভৱ কৰে৷ নিজৰ মতপ্ৰকাশৰ অধিকাৰৰ পৰা বঞ্চিত হোৱাও এওঁলোকৰ উদাসীনতাৰ আন এক কাৰণ৷ অসমৰ ক্ষেত্ৰতো মানসিক বিষণ্ণতাত ভোগা মানুহ পুৰুষৰ তুলনাত নাৰীয়ে বেছি৷ এটা সৰু উদাহৰণ দিওঁ৷ মোৰ এগৰাকী বান্ধবী৷ তাই ঘৰৰপৰা ৩০ কিঃ মিঃ বাট অহা যোৱা কৰি ছাকৰি কৰে৷ দৈনিক৷ তাই এটা ৩ বছৰীয়া সন্তানৰ মাতৃ৷ তাইক এদিন মই সন্ধিয়া ফোন কৰিছিলো৷ ইমানবাৰ কল কৰিছোঁ, তাই নুঠাইহে নুঠায়৷ পিছ দিনা ৰাতিপুৱাই তাই মোক ৰাতিপুৱা ফোন কৰিছে৷ তেতিয়া তাই কৰ্মক্ষেত্ৰলৈ গৈ আছে৷ কৈছে যে ঘৰত তাই কাৰো লগত ফোনত কথা পাতিব নোৱাৰোঁ৷ মোৰ আচৰিত লাগিল৷ কলোঃ কিয়? ? ? তাই ক’লে যে নহয় মানে পাৰোঁ কিন্তুু খোলাকৈ কথা পাতিব নোৱাৰোঁ৷ মোৰ এইবাৰ খং উঠিল৷ ক’লো ঃ “মই তোৰ লগত কি কথা পাতিম বুলি ভাবিছিলি অ! ! ! তোৰ ভাল বেয়া হে সুধিলোঁহেতেন কিবা! ! ! আৰুনো কি পাতিম? ? ? ”\nতাই ক’লে ঃ নহয়, নহয়, তই ভুল নুবুজিবি৷ সেইখিনিয়ে পতা দিগদাৰ ঘৰত! ! হাহিঁ কথা পাতিলে কব ইমান চঞ্চল ভাবে কাৰ লগত কথা পাতিছা, অলপ জোৰকৈ মাতটো ওলালে কব কথা পাতিলে ইমান চিঞৰিব লাগেনে, দুই এটা ইংৰাজী শব্দ ক’লে কব মেমচাহাব…… এ ঢেৰ কথা দে৷ কোনে কয় নুসুধিলোঁ৷ কেৱল মনলৈ আহিল এটা কথা যে তাই তো পঢ়ি থাকোঁতে বা বিয়া নাপাতোতে ঘৰৰ পৰাই কথা পাতিছিল! ! ! এইখন আচলতে তাইৰেই ঘৰ নে? ? ? এৰা, আজিও বহু নাৰীৰ “নিজৰ”ঘৰতেই উশাহ লোৱা কষ্ট, মুকলিকৈ জীয়াই থকা অসুবিধা৷\nচেতন ভগতৰ কথালৈ আহো৷ তেঁও এগৰাকী গৃহ-স্বামী৷ হাঊচ হাচবেণ্ড৷ তেঁও যিহেতু লিখা মেলা কৰে, সেয়ে তেঁও বেছিভাগ সময় ঘৰতে থাকে বাবে সন্তানৰ সকলো দায়িত্ব তেঁও লয়৷ পৰিবাৰে ছাকৰি কৰে৷ এই “আচহূৱা” কথাটো হজম কৰিব নোৱাৰি সাংবদিকবোৰ এদিন তেঁওৰ কাষ চাপিল৷ তেতিয়া তেঁও ক’লে যে মই মোৰ পত্নীক ৰুটি বনাবলৈ ৰখা নাই৷ তেঁওৰ এক উচ্চ পদবীযুক্ত ছাকৰি আছে৷ তেঁও মোৰ ঘৰৰ মাহিলী আয় অৰ্জন কৰে৷ এইটো কাম কৰি তেঁও সুখী৷ সেয়ে আমাৰ পৰিয়ালো সুখত আছে৷\nসচাঁই৷ নিজে সুখী হোৱাটো বহুত ডাঙৰ কথা৷ চেতন ভগতৰ সকলো কথাতে এই কথা ওলাই পৰে৷ প্ৰতিটো উৎসাহমূলক ভাষণতে তেওঁ এইটো কথা কয়৷ নিজৰ কৰ্ম কৰি যোৱা৷ কিন্তুু পৰিয়াল, পৰিজনৰ সুখৰ বাবেও সময় দিয়া৷ এইবোৰ জীৱনমুখী কথা কয় বা লিখে বাবেই হয়তো তেঁও ইমান জনপ্ৰিয়৷ তেঁওৰ জনপ্ৰিয়তাই এই কথাও আঙুলিয়াই যে মানুহে সদায় সুখহে বিচাৰে, জীৱনমুখী হবলৈহে আগ্ৰহ কৰে৷ তেঁও কয় যে জীৱনটো প্ৰত্যেক গৰাকী নাৰী বা পুৰুষৰ বাবেই অমূল্য৷ সুখ, আনন্দ হাহিঁৰে জীৱনটো বহু উন্নত কৰি তুলিব পাৰি৷ মানসিক চাপে কেতিয়াও মানুহক অসাধ্য সাধন কৰিবলৈ অনুপ্ৰেৰণা দিব নোৱাৰে৷\n← বাৰ্ধক্যৰ বেদনা (অণু দেৱী)\nদেৱালীৰ চিঠিখেল… (কৃষ্ণা বৰা ফুকন) →\nচিকিৎসা কক্ষৰ খিৰিকীৰে সমাজ অসমৰ সুৱদি মাত – ৰমেন হাজৰিকা\nঅনুভৱ – আব্দুল ৰাকিব\nএকলম – খনিন্দ্ৰ ভূষণ মহন্ত